SunOnline: #VAAHAKA: Saffron - part 12\nސެފްރޯން - 12\nއައިޝާ ނަސީމް 26 Sep 2019, 09:05\n"އާ ޔޫ ގޮއިން ޓު އީޓް މީ ކުދި ފުރޭތަތައް.....އާ..." ކުއްލިއަކަށް އާރްޔާ ދުއްވައިގަތީ ސޯރާއަށް ގޮވަމުންނެވެ. އެކުދިންނަށް އާރްޔާގެ ގައިން ތަފާތު ވަހެއް ދުވާވާހަކަ ބުނުމުން ބިރުގަތީއެވެ. ކޮންމެގޮތެއް ވިޔަސް އެއީ އިންސާނުންނެއް ނޫނެވެ. އެކުދިން ވިސްނާގޮތް އަދި ދެކޭގޮތް ތަފާތުވާނެއެވެ. ކިތަންމެ ކުޑަޔަސް އެކުދިންގެ ގައިގާ ލައްވާފައިވާ ބާރު އިންސާނުންނަށްވުރެ އެތައް ގުނަ ގަދަވާނެކަން އާރްޔާގެ ތޫނު ވިސްނުމުން ދެނެގަތެވެ. އެއައި ބާރުމިނުގައިގޮސް ސެފްރަންއާއި މުޑިއެރިގޮތަށް އޭނަ ވިއްސައިގެން ނުދިޔައީ އެއަތުގެ ހިމާޔަތް ލިބުނު ގޮތުންނެވެ.\n"ކުދި ފުރޭތަތައް އަހަރެން ކާލަން އުޅެނީ...."އާރްޔާ ސެފްރަންގެ އަތުގައި އެލިގަތެވެ. ސެފްރަން ބޭރަށް ބަލާލާފައި އެ ދިމާލަށް އަތުން އިޝާރާތްކޮށްލިއެވެ. "ޔަގީންތަ؟ އެކުދިން އާރްޔާދެކެ މާ ބޮޑަށް ބިރުގެންފަ އެތިބީ...."\nއާރްޔާ ލޯ ހަނިކޮށްލާފައި ބެލިޔަސް އެކުދިން ތިބިލެއް ދުރުކަމުން ސާފުވާވަރެއްނުވިއެވެ.\n"އެހާ ދުރު ފެންނަނީ ކިހިނެއްތަ؟ލޮލަށް ގުދުރަތީ ދުރުމީއެއް ލައްވާފައި ހުރީތަ؟ އަހަރެން ކުޅޭ ގޭމް ކެރެކްޓާސްތައް ވެސް އެގޮތަށް ދުރުމީ ޔޫޒްކުރޭ......" އާރްޔާ އެކި ވާހަކަދައްކަން ފަށާފައި ބަލައިލިއިރު ފެނުނީ ސެފްރަން ދާން ހިނގައިގަތްތަނެވެ.\n"ބޭބީ ވާހަކަ ދައްކަން އަހަންނަށް ވަގުތެއް ނެތް........" އަވަހަށް ސެފްރަން ދޮރު ލައްޕާލުމަށްފަހު ނުކުމެގެން ދިޔުމުން އާރްޔާ ކޮނޑު އަރުވައިލިއެވެ.\nސެފްރަން ހުއްޓުވަން މަސައްކަތްކުރިޔަސް ޑޮމިނާރިއާއިން އެރަށަށް ހިޖުރަކުރާ މާރިދުން ފައިބަމުން ދިޔައީ އިރުއޮއްސޭގަޑިއަށް ޝައިތާނުން ދުނިޔެއަށް ފައިބަގަންނަ ފަދައިން ލައްކައިންނެވެ. ސެފްރަން މިސްކިތެއް ބިނާކުރަން އަންގާ މިސްކިތް ނިންމަންވާއިރަށް މާރިދުން ދުރުނޫން ހިސާބެއްގައި ފައްޅިއެއް އަޅަންފެށިއެވެ. ބެންތިކް ޖިންނިންނަށްވުރެ އެ މީހުންގެ އާބާދީ އިތުރު ވަމުން ދިޔަ ވަރަކަށް ސެފްރަންގެ ހިތުގައި ބިރުވެރިކަން އުފެދުނެވެ. މުސްލިމުންނާއި ކާފަރުންގެ ހަނގުރާމައިގެ ބެރުވެސް ޖެހެން ފެށިފަދައެވެ. އެވަރުންވެސް ޖަލްޖާލޫތު އަށް ދިއްކޮށްލި ގަނދަކޯޅިފަތުގައި ހިފީ ސުލްހައާއިއެކު ހުރިހާ ޖިންނިން އުޅުމަށެވެ. ސެފްރަން އަށް ހުރިހާ މިނިވަންކަމެއް ގެއްލުނެވެ. އަޒްކީލްގެ ދުރުވިސްނޭކަމުން އޭނަގެ އާއިލާ ފަރުބަދަމަތީ ވަޒަންވެރިކުރުވާ އެހިސާބު އެއްކޮށް އޭނަގެ ލަޝްކަރު ލައްވާ ގާޑުކުރުވަން ފެށިއެވެ. ބެންތިކް ޖިންނީންގެ ކޮމާންޑަރަކީ ކާރމަން އެވެ. ޖަލްޖާލޫތާއެކު އޭނަގެ ރަސްކަމުގެ ހިޔަލުގައި އުޅެން ބޭނުންވާހާ ޖިންނިންނަށް ކަމޭހިތާ އޯގާތެރިވެ ޝަރީއަތް އިންސާފުވެރިކަމާއެކު ހިންގަން އޭނަވަނީ ކާރމަންއަށް އަންގާފައެވެ. ކާރމަންއާއި ސެފްރަންގެ އެކުވެރިކަން ކުރިއަށްވުރެ ބަދަހިވުން މުހިއްމު ކަމެއްކަން އެނގި ގިނަ ގިނައިން ކާރމަންއަށް ދައުވަތުދޭން ފެށިއެވެ.\nސެފްރަން ކާރމަން ކައިރީ އެދުނީ މާރިދުންގެ ފައްޅި އެޅުން ހުއްޓުވުމަށެވެ. މާރިދުންނަށް ކަނޑުގެ އަޑީގައި އުޅެވިދާނެކަމުގައެވެ. ނަމަވެސް ރަސްކަމުގެ ބޮޑުންނަށް އެ ވާހަކަ ހުށަހެޅުމުން ރަށުގެ އަނެއް ފަޅީގައި ފައްޅިއަޅަން އެންގުނެވެ.\nމިސްކިތް ހުޅުވުމުގެ ޝަރަފް ލިބުނީ ސެފްރަންއަށެވެ. ބެންތިކް ޖިންނިން އެތަނަށް އެއްވެފައި އޮތްއިރު މޫނުތަކުން ފެންނަނީ އުފާވެރިކަމެވެ. ބަންގީގެ ހިތްގައިމު އަޑު މިސްކިތުން އިވި ފަޒާގައި ހަރުލުމާއެކު ޖިންނިންތައް ޖަމާއަތުގެ ނަމާދަށް ހާޟިރުވާން އަވަސްވަގެތެވެ. ފަނޑު އަލިކަމުގެ ތެރޭގައި މިސްކިތުގެ ހުދުމާބްލްތައް ދަޅައަޅާތަން ފެނެއެވެ. ނަމާދަށްފަހު ސެފްރަންއާއި ކާރމަން އެއްކޮށް ނުކުމެގެން އައިއިރު ސެފްރަން ކާރމަން ކައިރިން މިރިއަމްގެ ޚަބަރު އޮޅުން ފިލުވިއެވެ.\n"އަދިވެސް މިރިއަމްގެ ފަރާތުން ޖަވާބެއް ނުލިބޭ. އުމުރަށްވެސް މިރިއަމްއަށްޓަކާ އިންތިޒާރުކުރާނަން.." ކާރމަން މޮޅިވެރި ގޮތަކަށް ބުނެލިއެވެ.\n"އޯ........" ސެފްރަން ސިހޭގޮތްވެފައި މޫނުގައި އަތް ކާއްތާލެވުނެވެ. ވީއިރު އޭނައާއި ސެފްރަން ގުޅުވަން އުޅޭކަން އަދި ކާރމަންއަށް ރޭކާވެސް ނުލަނީއެވެ. އެހާ ހިތްހެޔޮކަމާއި އެކުވެރިކަން ކާރމަންގެ ފަރާތުން ފެންނަ ސަބަބަކީ އެއީއެވެ. މިރިއަމް ސެފްރަންއާއި ކައިވެނި ކުރަން އުޅޭކަން ކާރމަންއަށް އެނގިއްޖެއްޔާ ހުރިހާކަމެއް ބަދަލުވާނެއެވެ.\n"މިރިއަމްދެކެ ތިހާ ލޯބިވާ ލޯބިވެރިއަކު ހުރިއިރު އޭނަ ތި ހުށަހެޅުން ގަބޫލުކުރަން ވެއްޖެއެއްނު................."\n"އަހަރެންގެ ބައްޕަ ބޮޑުބޭބެދެކެ ނަފްރަތުކުރިވަރު މުޅި ގަބީލާވެސް ދަނޭ. ރަސްކަމާއިހެދި އާއިލާވެސް ބައިބައިވީ..ބައްޕަ ދޮށީމީހާކަމަށް ވިޔަސް ބޮޑުބޭބެ ޖަލްޖާލޫތަށް ރަސްކަން ލިބުނީ އިފުރީތަކާއި ބައްޕަ ކައިވެނި ކުރީމަ. ޒަމާނުއްސުރެ އިފްރީތުންނާއި މާރިދުންގެ ދުޝްމަންކަމާއި ހަސަދަވެރިކަން އޮވޭ. ތަޚުތު ބީވާނެކަން އެނގިހުރެ ލޯތްބަށްޓަކާ ބައްޕަ ކާފައާއި ދެކޮޅަށް ކައިވެނި ކުރީ. ބައްޕަ ނިޔާވިއިރު ސުލްހަވެ އެދެބެން ގުޅުނު އެކަމަކު މަންމަ އަދިވެސް ބޮޑުބޭބެއަށް ހިތްނުބައިކޮށްގެން ހުރީ. މާފެއް ނުދޭ.....އެކަމަކު މިރިއަމްއާއި އަހަރެން ގުޅިއްޖެއްޔާ އާއިލާގެ ފިތުނަ ނިމުމަކަށް އަންނާނެބާވައޭ ހިތަށް އަރާ. ދެރައީ މަންމަ އަދިވެސް އަހަރެމެންގެ ދީން ޚިޔާރު ނުކުރާތީ........" ކާރމަން އިނީ ފިކުރުގެ ކަނޑަކަށް ގެނބިފައެވެ.\nފިނި ގަދަވިޔަސް ކާރމަން ލައިގެން ހުރީ ތުނި ހެދުމަކާއި ހަރުވާޅެކެވެ. ބުޅި ދިގު އިސްތަށިގަނޑު ކޮނޑާއި ހަމަޔަށް ދިގުކޮށްއޮތްއިރު ވެހެމުން ދިޔަ ސްނޯތައް އޭނަގެ ހަށިގަނޑުގެ ހޫނުކަމުން ވިރިގެން ފޭބިއެވެ.\n"އަހަރެން މިވަރަށް މިސްކިތަށް އަންނަނީ މާތް ﷲއަށް ދުޢާ ދަންނަވަން. ދުނިޔެއިން ބޭނުންވާހާ އުފަލަކީ މިރިއަމް. އާރައި ބާރާއި މުއްސަދިކަމެއް ނޭދެން..." ކާރމަން ހިތުގެ ޝުއޫރުތައް ފައުޅުކުރިއެވެ.\n"ކާރމަންގެ ބައްޕަގެ ފަރާތުން ލޯބިވާން ދަސްކުރީ ދޯ.....ހެހެ" ސެފްރަން ހީލިއެވެ.\n"އެކަމަކު ބައްޕަ ރަސްކަންވެސް ބޭނުންވި...."\n"ބައްޕަގެ ހުރިހާ ސިފައަކާއި މިޒާޖެއް ދަރިއަކަށް ނުލިބޭނެ. ބުނަން ކާރމަން. އަހަރެންވެސް ދުޢާކުރާނަން. ކާރމަންއާއި މިރިއަމްގެ ކައިވެނި ކުރެވިއްޖެއްޔާ އަހަރެން އެންމެ އުފާވާނީ.................." ސެފްރަންއަށް ސަބަބު ބުނާކަށް ނުކެރުނެވެ. މިރިއަމްގެ ހިތް އެގިއްޖެއްޔާ ކާރމަންގެ ހިތް ހަލާކުވެދާނެއެވެ.\nސެފްރަން ޑައި ފުޅި ހިފައިގެންގޮސް ފެންވަރާ ބަޔަށް ވަނެވެ. އޭނަގެ ހުދު އިސްތަށިގަނޑުގައި ކުލަޖެއްސުމަށްފަހު ހޫނުފެން އަޅާ ފުރާފައި ހުރި ބިލިގާއަކަށް އެރުމުން އަރާމު އިހުސާސެއް ކުރެވުނެވެ. ދުރުދުރުން މާރިދުން ބެރުތަޅާފައި ދީނީ ސަގާފަތެއް ފާހަގަކުރާއަޑު ފަށްގަނޑު އިވުމުން ބޮލަށް އުދަގޫވިއެވެ.\n"އަހަންނަށް ކާރމަންގެ ވަޒީފާ ލިބޭނެނަމަ..މި މާރިދުންތަކުން މި ރަށްތައް ސަލާމަތްކުރުމަށް ވުރެ މުހިއްމުކަމެއް ނެތް..." ސެފްރަން ފެންގަނޑުގެ އަޑިއަށް ގެނބިގަތެވެ.\nސެފްރަން އަޒްކީލްއާއި ބައްދަލުކުރަން ފަރުބަދަމަތީގެ ގެއަށް ދާންވެގެން ދަތުރުފެށީ މިޔޫކީގައެވެ. އަޒްކީލް ބުނެފައިވާ ގަޑި އޭނައަށް އޮޅުނީއެވެ. ގާޑުންނަށް އެއީ ސެފްރަންކަން އެނގުމުން ވަންނަން ހުއްދަދިނެވެ. ފަރުބަދަމައްޗަށް އަރަމުން ދިޔަ ވަރަކަށް ފިނީގެ އިހުސާސް ގަދަވިއެވެ. ދުންފިނި ބޯކަމުން ކުރިމަތީ ހުންނަ މީހާވެސް ފެންނަވަރެއް ނޫނެވެ. ގަނޑުވަރުގެ ދޮރާށީން ވަދެފައި އޭނަ ސަލާމް ދިނުމުން ނުކުތް ޕަރީ ފެނިފައި ސެފްރަން ހުއްޓުން އެރިއެވެ.\nއޭނަގެ ނަސްލުގެ ޖިންނިއެއް ކަން ވަގުތުން އެނގި ޔަގީންވިއެވެ. ބިންމަތީގައި ކޭއްތޭ ދިގު އިސްތަށިގަނޑާއިއެކު ދެވަރަ ލިބިފައިހުރި އެ ރީތި ސަބުޒްޕަރީވެސް ސެފްރަންއަށް ނަޒަރު ހުއްޓާލުމާއެކު ހައިރާންވިކަން އެނގުނެވެ.\n"ތިއީ ކާކުތަ؟ "\n"އަޒްކީލްގެ ޅިޔަނު. މާފަށް އެދެން މިގޮތަށް ދިމާވީމަ.................." ސެފްރަން ލަދުގަންނަގޮތްވެ ކުށްވެރި އިހުސާސުން ހިތް ފުރުނެވެ.\n"އަހަންނަކީ އަޒްކީލްގެ އަންހެނުން. އޭނަ ގެއަކު ނޫޅުއްވާ. ތީ އެކުވެރިއެއްތަ. އެއްވެސް ކުއްޖެއް އަންނާނެ ވާހަކައެއް އޭނަ ނުބުނުއްވާ......." ޒޭބްއަށް ކުރިމަތީގައި މިހިރަ ޅަ ޒުވާނާގެ މޫނުގައި ދަންނަ ގޮތެއް ހުރިހެން ހީވެގެން ލޯ ބޮޑުކޮށްފައި ބަލަންފެށިގޮތަށް ސެފްރަން ރަކިވާވަރަށް ޒޭބް ބެލިއެވެ.\n"ވީއިރު ފަހުން އެބަ އަންނަން...." ސެފްރަން އަވަސްވެގަތީ ތިރިއަށް ދާށެވެ. ހިތުގައި ސުވާލު ފުނިވަރެއް އުފެދި އެއަށް ޖަވާބު ހޯދަން އެހާ ބޭނުންވިއިރެއް ނާދެއެވެ. އޭނައަށް ޒޭބްގެ ނަސްލު އެނގުނަސް ޒޭބްއަށް އޭނަގެ ވަރައެއް ނުފެންނާނެއެވެ. ކޮން ނަސްލެއްކަން ދެނެގަނެވޭނެ ގޮތެއްވެސް ނެތެވެ.\nތަނަކީ މިރިއަމްގެ ގަނޑުވަރެވެ. ބިއްލޫރިކޮޅެއްހެން ހީވާ ސާފު މާބްލް ބިތްތަކުގެ ބޭރުން ކަނޑުގެ ރީތިކަން ފެންނާން އޮތެވެ. ކަނޑުގެ އަޑީގައި އުފެދެމެންދިޔަ ތޫފާނުގެ އަޑު ކޮޓަރީގައި ހަރުލާފައިވާއިރު އެ ތޫފާނެކޭ މިރިއަމްއެކޭ ތަފާތެއް ނެތެވެ. އަލިފާނާއި ދުންވެސް އެލޮލުން ނުކުންނަފަދައެވެ. މިރިއަމް ރުޅި މަތަނުވެގެން ކޮޓަރިތެރޭ އެނބުރޭއިރު ވަހުތާނެއް ފަދައެވެ. ފަޅި ސިކުންތުކޮޅެއްގެ ތެރޭ އެތައް ފަހަރު ސީލިންގައާއި ހަތަރު ބިތުގައި ޖެހިގަންނައިރު ކޮޓަރިވެސް ގުޑާލައެވެ. ރުޅިއައިސް ފުފިފައިވާ ކުއްޖާ އުޅުނު ގޮތް ބަލަން އޭނަގެ ބޭބެމެންނާއި މަންމަ ކަންބޮޑުވެފައި ތިއްބެވެ.\n"މިރިއަމް ދަރިފުޅާ ރުޅި މަޑުކޮށްފައި ވެގެން އުޅޭގޮތެއް ނިކަން ބުނެބަލަ....ދަރިފުޅު ރަގަޅަށްވެސް ސެފްރަންދެކެ ލޯބިވަނީތަ؟ " މަންމަގެ އެ ޖުމްލަ އިވުމުން މިރިއަމް ބުމަރެއްހެން އެނބުރެމުންގޮސް އެނދުގައި އިށީންއިރު މޫނަށްވެސް އަނގުރު ކުލަ ވެރިވެއްޖެއެވެ.\n"އެހެނެއް ނޫން. މަންމަމެން މި ކައިވެންޏެއް ހަމަޖެއްސީ. އެހެންވެ އެކުވެރިން ގާތު އެވާހަކަ ބުނެވުނީ. ސެފްރަން އިންކާރުކުރީމަ ދެން އަލުން އެކުވެރިންނާއި ކުރިމަތިލާނީ ކޮން މޫނަކާއިގެންތަ؟ އެންޖެލާ ފަދައިން އިންސިއަކާ އަވަލައިގެން ފަންޑިތަވެރިއެއް ލައްވާ އަންދާލިޔަސް މި ލަދަށްވުރެ މާ ރަގަޅު. މަންމަމެން އެވާހަކަ ނުދެއްކިނަމަ......." މިރިއަމް ކަޅިއަޅައިގަތެވެ.\n"ނޫން ނޫން ދަރިފުޅާ ހެޔޮނުވާނެ ތިކަހަލަ ޚިޔާލު ނުކުރޭ މަންމަ މޮޔަވެދާނެ............................" ގަންދީޝާ މިރިއަމްގެ ގައިގާ ހިފައިގަތެވެ.\n"އަޒްކީލް ދަރިފުޅުމެން ބަލަން ނުތިބެ ސެފްރަންއަށް ވިސްނާދީ..ސެފެރް ގެ ސަބަބުން އަހަރެންގެ ދަރިއަކު ހަލާކުވާތަން ބަލަން ކުޅަދާނައެއް ނުވާނެ. ސެފެރު އެއްބަސްކުރެވުނު ގޮތަކަށް އެއްބަސްކުރުވާ..." ގަންދީޝާ އަމުރުކުރިއެވެ. "މަގޭ ދަރިންނަށް ދެއްވާފައިވާ ކުޅަދާނަކަން ސެފެރުއަކަށް ލިބިފައިނުވާ ކަމަށްޓަކާ ހެއްދެވި ފަރާތަށް ޝުކުރުވެރިވަން.. ޖިންނިންގެ ނަމުގައި ހުއްޓަސް އިންސާނެއްހާ ބަލިކަށި............."\nގަނޑުފެނުގެ ފަށަލަތަކުން ފުރިފައިވާ އާކްޓިކް ކަނޑުގެ އައްސޭރިފަށުގައި ޖަހާފައިވާ އަލިފާންގަނޑުތަކުގެ ހުޅުތައް ދޭތެރެއަކުން ބޮޑުވެލަނީ ސެފްރަން އަޅަމުންދިޔަ ދަރުތަކުންނެވެ. ފިހެމުންދިޔަ މަސްތަކުގެ މީރުވަސްގަނޑު އެތާ ހިފާލާފައި އޮތެވެ. އަޒްކީލްވެސް އެމީހުންނާއި ބައިވެރިވެލިއެވެ. ކާރމަން ދަންދެން އިންތިޒާރުގައި އިންނާން އަޒްކީލްއަށް ޖެހުނެވެ. ގަނޑުފެންތަކުގެ ތެރެއަށް ފީނައިގަތް ކާރމަންއަށް ދަތުރުކުރި ނަޒަރު ހުއްޓުނީ ސެފްރަންގެ މޫނަށެވެ.\n"ޒޭބް ފެނުމުން ސެފްގެ ނަސްލުގެ ޖިންނިއެއްކަން އެނގިފައިވާނީ. އެކަމަކު ޒޭބް އުމުރު ދުވަހުވެސް އޭނަގެ ގަބީލާއަކަށް އެނބުރި ނުދާނެ. ސެފްއަށް އެދަތުރުކުރާ މަގު ސިއްރުކުރަން ޒޭބް ވައުދުވި..ކީއްވެކަން އެނގޭތަ؟ ސެފް ދަރިއެއްހެން ބަލާ ބޮޑުކުރި މައިންބަފައިންނަށް ސެފްއާއި ނުލާ އުޅޭކަށް ފަސޭހައެއް ނުވާނެ..ސެފްގެ ތިހިރަ އަޚުލާގަކާއި ރީތިސިފަތަކުން ރަސްކަމުގެ ސިފަތައް ހުރީމަ އެހާވަރުން ދަނބިދަރިއަކަށް ހަދަން މަންމަމެން ދަހިވެތިވޭ. އެކަމަކު ހަގީގަތަކީ ޖިންނީންގެ ރަސްފުށުމަތިން އައިސްފަ ހުރިނަމަ ސެފް ތިހާ ބަލިކަށި ނުވާނެ. ސެފް ކުޑަކުއްޖެއްގެ ގޮތުގައިވީ ހިނދު އެއްލާލި ބަޔެއްގެ ތެރެއަށް ގޮސްފިއްޔާ ފުރާނަ ދުއްވާނުލާނެކަމުގެ ޔަގީންކަމެއް އެބައޮތްތަ..........." އަޒްކީލްގެ ބޮލުގައި ޖެހެމުން ދިޔަ ސްނޯކޮޅުތައް ވިރިގެންދާތަން ބަލަން ސެފްރަން އިނެވެ.\nއޭނައާއި އެހެން ޖިންނިނަ ތަފާތުވާ ސަބަބު ތެރޭ މި ކަންވެސް ހިމެނެއެވެ.\n"އެހާވަރުން އަންހެނުން ފޮރުވައިގެން އުޅުނު ސަބަބު އަދި މި އެނގުނީ..." ސެފްރަން ލާނެތްގޮތަކަށް ހީލިއެވެ.\n"އާނ ސެފް ޒޭބްގެ ހަގީގަތް ހޯދަން އުޅެފާނެތީ"\n"އަޒްކީލް. ކާރމަންގެ ލޯބި ގަބޫލުކުރިއްޔާ މިރިއަމްއަށް ރަގަޅުވާނީ. އަހަންނަށް ކާރމަން އޭނައާއިހެދި ވާވަރު ފެނޭ. ގާތް އެކުވެރިއެއްގެ ލޯބިވެރިޔާ މަގޭ އަންހެނުންނަށް ހަދާކަށް އަހަންނަށް ނުކެރޭނެ..." ސެފްރަން ހަގީގަތް ހާމަކޮށްދިނެވެ.\n"ކާރމަން......ހެހެ" އަޒްކީލް ފާޑަކަށް ހީލިއެވެ.\n"ކީއްވެ؟ " ސެފްރަން ހައިރާންވިއެވެ.\n"ސެފްއަށް ކާރމަންގެ މަންމައާއި އާއިލާ ދޭތެރޭ އޮތް މައްސަލަތައް އެނގިފައި އޮތްނަމަ ތި ޚިޔާލު ހުށަނާޅާނެ. ކާރމަންގެ މަންމަ އަދިވެސް ބަދަލުހިފުމުގެ ރޫހު ގެންގުޅޭކަހަލަ ގޮތެއް ހުރޭ. ކާރމަންއާއި އޮތް އެއްބަނޑު އެއްބަފާކަމުގެ ގުޅުމަށްޓަކާ ބައްޕަ ވިސްނާފައި އެހެރީ ޖެނެރަލްެއެއްގެ މަގާމުދީފައި. އިތުބާރުކުރާތީ އެފަދަ މަގާމެއްދިނީ އެކަމަކު މިރިއަމްއަކާއި ކައިވެނި ކުރުމުގެ ހުއްދައެއް ދުވަހަކު ނުދޭނެ..." އަޒްކީލް ޔަގީންކަމާއިއެކު ބުނެލިއެވެ.\n"އަހަރެންގެ ހަގީގަތްވެސް ނޭގެއެއްނު"\n"ތިސުވާލު ބައްޕައާއި ކޮށްބަލަ. ސެފްއަށް މިނޫން އިތުރު ގޮތެއްނެތް. މަންމަ ވަރަށް ރުޅިގަދަވެފައި ހުރީ...ސެފް ބޮޑާނަހާކާ ކައިވެނި ކުރޭ. ނޫނީ އެކަމުގެ އަދަބު ލިބޭނެ.............." އަޒްކީލްގެ އަޑުގައި ސީރިޔަސްކަމެއް ވިއެވެ.\nސެފްރަން ބުނީ ވިސްނާނެކަމުގައެވެ. ނަމަވެސް އޭނަ ނިދިނަގާލާ ފިކުރުކޮށް އެންމެފަހުގެ ނިންމުމަކަށް ވީ އެކައިވެންޏާއި ދެކޮޅު ހެދުމެވެ. އެހެން ރޭވުމެއް ރާވަމުން ދިޔައިރު އެރޭވުމަށް ވަގުތު ހޯދަން ވިސްނާނެކަމުގައި ބުނިއިރު ސެފްރަންގެ ނިންމުމަކީ މި ގަބީލާ ދޫކޮށް ދުނިޔެ އެތެރެއަށް ނުކުތުމެވެ. ކާރމަންގެ ލަޝްކަރުން ރަށްތައް ބަލަހައްޓާއިރު މިތަނުން ސަލާމަތްވާން އެ ލަޝްކަރުގެ އެހީ ހޯދިދާނެއެވެ.\nގޭތެރެއިން ލާފައި އެގޭގެ ނަމާދުކުރާ ބަޔަށް ވަދެވެއެވެ. އެބައިގާ ބޯ ދޫލަ އަޅާފައިވާއިރު މުސައްލަތައް ފަތުރާފައިވިއެވެ. ހަތަރުކަނުގައި ޖަހާފައިވާ ބައްތިތަކުގައި އަލިފާނުގެ ހުޅުކޮޅު ނަށަމުންދާއިރު ބިތަށް އަރާފައި ހުރީ އާރްޔާގެ ހިޔަނި އެކަނިއެވެ. ރިފްކާއާއި ޕަރީ ނަމާދުކޮށްގެން ގުރުއާން ކިޔަވަން ތިބީ ނިކަން އަދަބުވެރިކަމާއި ތަވާޟައުވެރި ކަމާއިއެކު އިށީދެލައިގެންނެވެ. ހެއްދެވިފަރާތުގެ ހަޟުރަތަށް ކުރިމަތިލައިގެން ތިބިކަމުގެ އިހުސާސްކުރެވެނީ ފަދައެވެ.\nސޯރާ ދޮރުމައްޗަށް އަރާފައި އިރުކޮޅެއްވާންދެން ސަޖިދައިގާ އޮތް އާރްޔާއަށް ބަލަން ހުއްޓެވެ. އެ ދީނަށް ވަންނަ ހިތް ވިއެއްކަމަކު ލޫމާގެ ހުއްދަނެތި އެހާ ބޮޑު ފިޔަވަޅެއް އަޅާކަށް ނުކެރޭނެއެވެ.\nއާރްޔާ ގަނޑުފެން ޝީޓުތަކުގެ މަތިން ހިނގަމުން ދިޔައީ ނިކަން ފަރުވާތެރިކަމާއެކުގައެވެ. ގާތުގައި އޭނަގެ އެކުވެރި ތިން ޖިންނި ވުމުން ކަމެއް ދިމާވިޔަސް އެހީތެރިވާނެކަމުގެ ޔަގީންކަން އޮތެވެ. ނަމަވެސް ކަޅުކުލައިގާ ފެންނަން މިއޮތް ކަނޑުގެ ފިނިގަދަވާނެވަރުވެސް އެނގެއެވެ. އާރްޔާ ހަނދާންވީ ޓައިޓޭނިކްގައި ޖެކް މަރުވާ މަންޒަރެވެ.\n"ސޯރާމެން ދުވަހަކު ފިލްމު ނުބަލަންތަ؟ " އާރްޔާ އެހިއެވެ.\n"ނުބަލަން.." ތިންކުދިން އެއް އަޑުން ބުނެލިއެވެ.\n"ވީއިރު ޖިންނި ކުދިން މާ ފަހަތުގައި ތިއުޅެނީ. ދެރައި މިތަނަށް ވައިފައި ނުލިބޭނެކަން. އަހަންނަށް ބެލުނު ފިލްމުތައް ކިޔާދީފިއްޔާ ޔޫ ވިލް އެންޖޯއި. މިތަނުން މަސްބޭނޭނެތަ؟ " އާރްޔާ ސުވާލުކުރިއެވެ. ތަންކޮޅެއް ދުރުން ޕޯލާ ބެއާއަކާއި ކުދި ދެ ބޭބީ އަންނަ މަންޒަރު ފެނިފާ އާރްޔާގެ ލޯ ވިދައިގަތެވެ. "ވާއު. ހަމަ ދުނިޔެމަތީގެ ސުވަރުގެ. ހައު ކިއުޓް. އެމޭޒިން. އައި ކާންޓް ވެއިޓް ޓު ޓެލް މައި ފްރެންޑްސް އޯލް އެބައުޓް އާކްޓިކް..މިހެދުން ލައިގެން ހުންނައިރު އަހަރެންވެސް ބެއާއެކޭ ތަފާތެއްނެތް ހެހެ........."\nޕޯލާބެއާސްތައް ގަނޑުފެންމަތީ އުޅުނު ހިތްގައިމު މަންޒަރަށް ގެއްލިފައި ހުރެވުނުވަރުން އޭނަ ހުރި ތަނުގެ ނުރައްކާތެރިކަން ހަނދާން ނައްތައިލެވުނެވެ. އެކުވެރި ޖިންނިކުދިންގެ ފަރާތުން ހިމާޔަތް ހޯދައިގެން ހުރި އާރްޔާގެ ފިޔަވަޅުތައް ގަނޑުފެންމަތިން ކަސިޔާރުވީ ސޯރާއަށް އާރްޔާގެ ގައިގާ ޖެހެވިގެންނެވެ. އެއާއެކު ހަށިގަނޑު ނުހިފެހެއްޓި އަރި އަޅާލައިފިއެވެ. އާކްޓިކް ކަނޑުގެ އުނގުތެރެއަށް އާރްޔާ ވެއްޓިގެން ދިޔައިރު ކަރު ފަޅައިގެންދާހާ ބާރަށް އޭނައަށް ހަޅޭއްލަވައިގަނެވުނެވެ.


އައްޑޫއަށް މުދާ އުފުލާ އަގު ބޮޑުކުރުމާއި އެމްޕީއެލްއިން ނަގާ ޓެރިފާ ގުޅުމެއް ނެތް\n24 ނޮވެންބަރު 2021 - 12:53 0\nހިތަދޫ ރީޖަނަލް ޕޯޓު: މި ބަނދަރަށް ބޭރުން މުދާ ހިފައިގެން ގަވާއިދުން ދަތުރުކުރަނީ އެންމެ ބޯޓެއް. -- ފޮޓޯ: އެމްޕީއެލް\nއައްޑޫ ސިޓީ ހިތަދޫ ޕޯޓަށް އިންޑިއާއިން މުދާ އުފުލައިދޭ އަގުތައް ބޮޑުކުރަން ޖެހުނީ އެމްޕީއެލްއިން ނަގާ ޓެރިފްތައް ބޮޑުކޮށްގެން ނޫން ކަމަށާއި، ބޯޓު ބަނދަރުގައި ގިނަ ދުވަސްވާތީ ކަމަށް މޯލްޑިވްސް ސްޓޭޓް ޝިޕިން (އެމްއެސްއެސް)ގެ މެނޭޖިން ޑިރެކްޓަރު އަބްދުﷲ ސައީދު ވިދާޅުވެއްޖެ އެވެ.\nއައްޑޫ ސިޓީއަށް މުދާ އުފުލަން އެމްއެސްއެސްއިން ފެށީ އެ ސަރަހައްދުގެ އިގުތިސޯދު ފުޅާކޮށް، ހެޔޮ އަގުގައި މުދާ ލިބޭނެ މަގުފަހިކޮށްދިނުމުގެ ބޭނުމުގަ އެވެ.\nމިގޮތުން ފެށި ދަތުރުތަކުގައި ފުރަތަމަ ކަނޑައެޅި އަގުތަކުގައި މާލެއަށް ވުރެ ހެޔޮ އަގުގައި ބައެއް މުދާ ލިބޭ ކަމަށް އޭރު ވިޔަފާރިވެރިން ބުންޏެވެ. އަދި މިކަމަށް ބޮޑު ތަރުހީބެއް ވެސް ލިބުނެވެ.\nއެކަމަކު އެ ފަހުން މުދާ އުފުލާ އަގުތައް އިތުރުވަމުން ގޮސް، މުދަލުގެ އަގު ބޮޑުވެއްޖެ ކަމަށް ހަމަ އެ ވިޔަފާރިވެރިން އަންނަނީ ބުނަމުންނެވެ.\nރައްޔިތުންގެ މަޖިލިހުގެ އެސްއޯއީ ކޮމިޓީން މައްސަލަ ބަލަން ފެށީ އެ ހިސާބުންނެވެ. އަދި ކޮމިޓީއަށް އެމްއެސްއެސް އާއި ބެލެނިވެރި ކުންފުނި، އެސްޓީއޯ ހާޒިރުކުރި ދުވަހު އެސްޓީއޯގެ މެނޭޖިން ޑިރެކްޓަރު ހުސެއިން އަމްރު ވިދާޅުވީ، އެގޮތަށް އަގު ބޮޑު ވަނީ އެމްޕީއެލްއިން ނަގާ ޓެރިފްތައް ބޮޑު ކުރާތީ ކަމަށެވެ.\nއަމްރުގެ ވާހަކަތަކާ ގުޅިގެން އެމްޕީއެލްގެ އިސްވެރިން ކޮމިޓީއަށް ހާޒިރުކުރުމުން އެ ވާހަކަތައް ދޮގުކުރި އެވެ. އަދި ބުނީ ވޭތުވެ ދިޔަ ތިން އަހަރުގެ ތެރޭގައި އެއްވެސް ރީޖަނަލް ޕޯޓަކުން ނަގާ ޓެރިފް ބޮޑުނުކުރާ ކަމަށެވެ.\nމި މައްސަލައިގައި ދެ ފަރާތުން ދެގޮތަށް މައުލޫމާތު ދިނުމާ ގުޅިގެން އެމްޕީއެލް އާއި އެމްއެސްއެސް ހާޒިރުކޮށްގެން އިއްޔެ ބޭއްވި ކޮމިޓީ ބައްދަލުވުމުގައި ސައީދު ވިދާޅުވީ ޓެރިފާ ގުޅިގެން އަގު ބޮޑުވާ ކަމަށް ވިދާޅުވީ އަމްރު ކަމަށެވެ.\nއަދި އަމްރު އެހެން ވިދާޅުވީ ތިލަފުށީގައި ބައެއް އޮޕަރޭޓުކުރާ ބައެއް ޕްރައިވެޓް ބަނދަރުތަކުން ބްރޭކް ބަލްކް ކާގޯއަށް ނަގާ އަގުތަކާ އަޅާކިޔުމަށް ފަހު ކަމަށެވެ.\nކުރިން ކޮމިޓީގައި ދެއްކެވި ވާހަކަތައް ސާފުކޮށްދެއްވަމުން ސައީދު ވިދާޅުވީ އިންޑިއާ-އައްޑޫ ރޫޓުން އުފުލައިދޭ ކާގޯ ރޭޓުތައް ބޮޑުކުރަން ޖެހުނު ސަބަބެއް ކަމަށް އޭރު ވެސް ވިދާޅުވީ ދަތުރުތައް ދިގުވުން ކަމަށެވެ. އަދި ދަތުރުތައް ދިގުވަނީ ހިތަދޫ ޕޯޓުގައި ލަސްވާތީ ކަމަށް ވިދާޅުވި އެވެ.\nއެގޮތުން ހިތަދޫ ޕޯޓަށް ބޯޓަށް މުދާ އަރުވާ ބޭލުމަށް ފަހު ފުރައިގެން ދާން ނަގާ ވަގުތު (ވެސްލް ޓާންއެރައުންޑް ޓައިމް) އިތުރު ވުމުގެ ސަބަބުން ކޮންމެ ޓަނަކަށް ހިނގާ ހަރަދު (ކޮސްޓް ޕާ ޓަން) އިތުރުވެފައިވާ ކަމަށް އޭނާ ވިދާޅުވި އެވެ.\n"ފްރައިޓް ބޮޑުކުރީ އެސްޓިމޭޓް ކުރި ވަރަށް ވުރެ ގިނަ ދުވަސް ބަނދަރުގައި ހޭދަކުރަން ޖެހޭތީ ކޮސްޓް ޕާ ޓަން ބޮޑު ވެގެން އަގުތައް އެޖަސްޓު ކުރީ," ސައީދު ވިދާޅުވި އެވެ.\nސައީދު ވިދާޅުވީ މި ލަސްތަކުގެ ސަބަބުން މި ދޭތެރޭގައި ދަތުރެއް ފުރިހަމަކުރަން 28 ދުވަސް ހޭދަވާ ކަމަށެވެ. މިއާ އެކު ދެމެހެއްޓެނިވި ގޮތެއްގައި މި ދަތުރުތައް ކުރަން މުދާ އުފުލާ އަގުތައް ބޮޑުކުރަން މަޖުބޫރުވީ ކަމަށް އޭނާ ވިދާޅުވި އެވެ.\nއެމްއެސްއެސް އިން މި ދަތުރުތައް ފެށިއިރު ޕެރިޝަބަލް ނުވަތަ ފަސޭހައިން ހަލާކުވެދާ ފަދާ ކާގޯ ޓަނެއް އުފުލައިދެނީ 35 ޑޮލަރަށް ނަމަވެސް، އަގު އުފުލެމުން ގޮސް މިހާރު ޓަނެއް އުފުލައިދެނީ 85 ޑޮލަރަށެވެ. މިއީ 142 ޕަސެންޓުގެ އިތުރުވުމެކެވެ.\nރޭޓޫތައް އުފުލިގެން ދިޔަ ނަމަވެސް، މިހާރު ވެސް އައްޑޫއަށް މުދާ އުފުލާ ރޭޓަކީ މާލެއާ އެއްހަމަ ރޭޓެއް ކަމަށް ސައީދު ފާހަގަކުރެއްވި އެވެ.\nބޯޓު ލަސްވުން، އެމްޕީއެލްގެ ބާރުން ބޭރުގައި\nހިތަދޫ ޕޯޓުގައި ޓާންއެރައުންޑް ޓައިމް އިތުރުވާ މައްސަލައިގައި އެމްޕީއެލްގެ ސީއީއޯ ޝާހިދު ވިދާޅުވީ، ޕޯޓުގައި ހުރި މައްސަލަތަކުގެ ސަބަބުން ބައެއް ފަހަރު ބޯޓު ހުސްކުރަން ގިނަ ދުވަސްވި ކަމަށެވެ.\nއޭގެ ތެރޭގައި މޫސުން ގޯސްވުމާއި، ބޯޓު ފުރޮޅުމާއީ، ކޮވިޑް ލޮކްޑައުންތަކާ ގުޅިގެން ދިމާވި ލަސްތައް އޭނާ ފާހަގަކުރެއްވި އެވެ. އެކަމަކު މިއީ އެމްޕީއެލް އަށް ބާރު ފޯރުވޭނެ ކަންކަން ނޫން ކަމަށް އޭނާ ވިދާޅުވި އެވެ.\n"ޕޯޓުގައި ބޯޓު ލަސްވުމުގައި ދިމާވާ މައްސަލައަކީ އެމްޕީއެލްއެ ކޮންޓްރޯލުން ބޭރުގައި އޮތް ކަމެއް. އެތަނަށް އަންނަ ބާނި އެއީ ކޮންޓްރޯލް ކުރެވޭނެ އެއްޗެއް ނޫން." ޝާހިދު ވިދާޅުވި އެވެ.\nޝާހިދު ވިދާޅުވި ގޮތުގައި މި މައްސަލަތަކާ އެކު ވެސް އެންމެ ބޯޓު ފުރުވާލަން އެންމެ ގިނަވެގެން ހޭދަވީ އަށް ދުވަހެވެ. އަދި އެންމެ ކުރު މުއްދަތެއްގެ ތެރޭގައި ފޮނުވާލެވުނީ ދެ ދުވަހުންނެވެ.\nއެމްޕީއެލްގެ ރެކޯޑްތަކުން ދައްކާ ގޮތުގައި އައްޑޫއަށް މުދާ އުފުލަން އެމްއެސްއެސް އިން ބޭނުންކުރާ "ބޮންތި" މިހާތަނަށް ކުރި 13 ދަތުރުގެ އެވަރެޖް ޓާންއެރައުންޑް ޓައިމަކީ ހަ ދުވަހެވެ.\nަމޯލްޑިވްސް ސްޓޭޓް ޝިޕިން (އެމްއެސްއެސް)ގެ "ބޮންތި 2" ހިތަދޫ ރީޖަނަލް ޕޯޓަށް ވަންނަނީ. -- ފޮޓޯ: އެމްއެސްއެސް\nހިތަދޫ ޕޯޓުގައި ހުރި މައްސަލަތަކުގެ ސަބަބުން ބައެއް ދަތުރުތަކުގައި ލަސްވާކަން ގަބޫލުކުރައްވާ ކަމަށް ވިދާޅުވަމުން ޝާހިދު ވަނީ ވަގުތީ ގޮތުން އެ މައްސަލަތައް ހައްލުކުރަން ކުރަމުންދާ މަސައްކަތްތައް ހިއްސާކުރައްވާފަ އެވެ. އެއީ:\nޕެރިޝަބަލް ކާގޯ ގެނެސް ބަހައްޓާނެ ވެއާހައުސް ޝެޑެއް ގާއިމުކުރުން\nމިހާރު ހުރި ވެއާހައުސްގައި ޕެރިޝަބަލް ކާގޯ ބަހައްޓާނެ ޖާގައެއް ހަމަޖައްސައިދިނުން\nފެނަކައާ ވާހަކަ ދައްކައިގެން ބަނދަރާ ހަމައަށް ފެން ހޮޅިއެއް ލުން\nބަނދަރުގައި ހިދުމަތް ދޭން ބޭނުންކުރާ ވެހިކަލްތައް އިތުރުކުރުން\nއެކަމަކު ދާއިމީ ހައްލަކީ ހިތަދޫ ޕޯޓު ތަރައްގީކުރަން ރާވާފައިވާ މަޝްރޫއު ކަމަށް ޝާހިދު ވިދާޅުވި އެވެ. މިހާރު ހުރި މައްސަލަތަކުގެ އެންމެ ބޮޑު ގޮންޖެހުން ކަމުގައިވާ ބޯޓު ފުރޮޅުމުގެ މައްސަލައަށް ހައްލެއް މި ނޫން ގޮތަކަށް ނުލިބޭނެ ކަމަށް އޭނާ ވިދާޅުވި އެވެ.\nހިތަދޫ ޕޯޓު ޑިވެލޮޕްކުރުމުގެ މަޝްރޫއަކީ ޑިޒައިންކޮށް ނިމިފައިވާ މަޝްރޫއެކެވެ. މި މަޝްރޫއު މިހާރު އޮތީ އީއައިއޭ ފީލްޑް ސާވޭ ނިމި، އެޕްރޫވަލް ހޯދުމުގެ މަރުހަލާގަ އެވެ. އަދި މަޝްރޫއު ކުރިޔަށް ގެންދަން އެމްޓީސީސީއާ އެކު ވަނީ ޓެންޓެޓިވް އެއްބަސްވުމަކަށް އާދެވިފަ އެވެ. އެހެން ނަމަވެސް ފަންޑިން ހަމަނުޖެހޭތީ މަޝްރޫއު އޮތީ މަޑުޖެހިފަ އެވެ.\nޝާހިދު ވިދާޅުވީ މުޅި މައްސަލަ ހައްލުވެގެންދާނި އެ ޕްރޮޖެކްޓު ނިމުމުން ކަމަށެވެ. އަދި އޭރުން ބޮޑު ފަސޭހަތަކެއް ލިބިގެން ދާނެ ކަމަށް ބުންޏެވެ.\n"(ހިތަދޫ ރީޖަނަލް ޕޯޓު) ޕްރޮޖެކްޓް އެގްޒިކިއުޓް ކުރުވުމާ އެކީ ބޯޓު ރޯލް ވުމާ، ފެން ލިބުމުގެ މައްސަލަ، އަދި ބޯޓުން މުދާ ބޭލުން ހީނުކުރަވާ ވަރުގެ ކުރިޔަށް ދާޏެ." ޝާހިދު ވިދާޅުވި އެވެ.\nމުދާ އުފުލާ އަގު ބޮޑު ވަނީ އެމްޕީއެލްއިން ނަގާ ޓެރިފް ރޭޓުތައް ބޮޑުވެގެން ނޫން ނަމަވެސް، އުތުރާއި ދެކުނުގެ ބަނދަރުތަކަށް މުދާ ގެންނަން ބާރު އެޅުމަށް އެމްޕީއެލްގެ ވިސްނުމެއް އެބައޮތެވެ. އެއީ އެމްޕީއެލް އިން ދޭ ހިދުމަތްތަކުގެ އަގު ހެޔޮކުރުމެވެ.\nޝާހިދު ވިދާޅުވީ އުއްމީދަކީ އަންނަ އަހަރުގެ ޖެނުއަރީން 1 އިން ފެށިގެން އާ ޓެރިފް ރޭޓުތަކެއް ރީޖަނަލް ޕޯޓުތަކަށް ކަނޑައެޅި، ތަންފީޒުކުރަން ފެށުން ކަމަށެވެ.\nހިތަދޫ ރީޖަނަލް ޕޯޓު ޑިވެލޮޕްމަންޓުގެ ފުރަތަމަ ފިޔަވަހި. -- ފޮޓޯ: އެމްޕީއެލް\nބޭނުންވަނީ ގިނަވެގެން ފަސް ދުވަހުން ބޯޓު ފުރަން\nމުދާ އުފުލާ އަގު ކުޑަކުރަން ހައްލަކީ ކޮބައިތޯ މެމްބަރުން ސުވާލުކުރުމުން އެމްއެސްއެސްގެ ސައީދު ވިދާޅުވީ މުސާ ހުސްކުރަން ނަގާ ވަގުތު ކުޑަކުވެގެން ހަރަދު ކުޑަވީމާ، އެކަން ވާނެ ކަމަށެވެ. އަދި ބޯޓަކީ ކޮންމެ ދުވަހަކު ވެސް ހަރަދު ހިނގާ އެއްޗަކަށް ވާތީ ދަތުރުގައި ހޭދަވާ ދުވަސް މަދުކޮށްގެން ނޫނީ ހަރަދު ކުޑަނުކުރެވޭނެ ކަމަށެވެ.\n"އަވަހަށް މުދާ ބޭލެންޏާ ކޮސްޓް ޕާ ޓަން ކުޑަކުރެވޭނީ. އަގަށް އަންނަ ހެޔޮ ބަދަލުތައް އަޅުގަނޑުމެން ކަސްޓަމަރަށް ޕާސްޑައުން ކުރާނަން," ސައީދު ވިދާޅުވި އެވެ.\nސައީދު ގަބޫލުކުރައްވާ ގޮތުގައި ގިނަ ވެގެން ހަތަރު ދުވަހުގެ ތެރޭގައި ބޯޓު ހުސްކޮށް ނިމި ފުރެން ޖެހޭނެ އެވެ. އަދި އެކަން ނުކޮށް ދެމެހެއްޓެނިވި ގޮތެއްގައި ވިޔަފާރި ނުކުރޭވެނެ ކަމަށް އޭނާ ވިދާޅުވި އެވެ.\nބޯޓު ބަނދަރުގައި ހޭދަކުރާ ވަގުތު ކުޑަކުރުމާ ގުޅިގެން ޝާހިދު ވިދާޅުވީ މަސައްކަތް ހުއްޓާލަން ޖެހޭ ސަބަބުތައް މެދުވެރި ނުވާ ނަމަ އެކަން އެގޮތަށް ކުރެވޭނެ ކަމަށެވެ. އަދި މިހާރު ހުރި ދަތިތަކަށް ދާއިމީ ހައްލެއް ބޭނުންވި ނަމަވެސް، މި ވަގުތު ކުރަން ނިންމާފައިވާ ކަންކަމުގެ ސަބަބުން ވެސް ކޮންމެވެސް ވަރެއްގެ ލުޔެއް ލިބޭނެ ކަމަށް އޭނާ ވިދާޅުވި އެވެ.


ކުރި އިންތިޒާރު4– Esfiya\nކުރި އިންތިޒާރު 4\n“ރައިފާއްތާ ބައްޕައަށް ގުޅާލާފަ ބުނޭ އަވަހަށް ގެއަށް އަންނަން..” ރައިފާ ކައިރީ ޝަމީލްއަށް ގުޅުމަށް ބުނެފައި ޖިދާއަވަހަށް އާއިލާގެ ޑޮކްޓަރަށް ގުޅިއެވެ. ގުޅިތާ ދިހަމިނެޓްވެސް ނުވަނީސް ޑޮކްޓަރު ގެއަށް އައެވެ. ޑޮކްޓަރާ އެއްކޮށް ކަހަލަ ގޮތަކަށް ޝަމީލްއަށް ވެސް ގެއަށް އާދެވުނެވެ. ޑޮކްޓަރ މަންމަގެ ހަރަކާތްތައް ބަލާފައި އިތުރު ފަރުވާތަކަކަށް ހޮސްޕިޓަލަށް ގެންދަން ބުންޏެވެ. ލިބުނު ކުރިއެރުމަށް ޓަކައި ޝަމީލްއާ ޖިދާއަށް ވަރަށް ބޮޑު އުފަލެއް ލިބިގެންދިޔައެވެ. މިއަދު ސާޖިދާ ކުއްލިއަކަށް ހޭ އަރާފިއެވެ. ނަމަވެސް ސާޖިދާއަކަށް ވާހަކައެއް ނުދެއްކުނެވެ. ސާޖިދާ ހޭއެރުމަކީ ލިބުނު ވަރަށް ބޮޑު ހިތްހަމަޖެހުމެކެވެ.\nސާޖިދާ ވަގުތުން ހޮސްޕިޓަލަށް ގެންދިޔައެވެ. ޑޮކްޓަރ ޓެސްޓުތަކާ އިތުރު ކަންތައްތައް ބަލާފައި ސާޖިދާއަށް އަދި ވާހަކަ ދެއްކޭނެ ކަމުގައި ބުންޏެވެ. އެއީ އެހާ ދުވަސްވަންދެން ކޯމާއެއްގައި އޮތުމަށް ފަހު ހޭ އެރުމުން އަދި މާހައުލަށް އާދަނުވަނީކަމުގައި ޑޮކްޓަރ ބުންޏެވެ. ހަފްތާއެއްވަރު ފަހުން ސާޖިދާ ވާހަކަ ދައްކަން ފެށިއެވެ. އެހެންކަމުން އިތުރު ހަފްތާއަކަށް ޑޮކްޓަރ ސާޖިދާ ބެލުމަށްފަހު ގެއަށް ދޫކޮށްލައިނެ ކަމުގައި ބުންޏެވެ. އެދުވަސްތަކުގައި ޗުއްޓީނަގައިގެން ޖިދާ ހުރިހާ ވަގުތެއްވެސް ހޭދަކުރީ ހޮސްޕިޓަލުގައެވެ. ޝަމީލްވެސް އޮފީހުގައި ކުޑަވަގުތުކޮޅެއް ހޭދަކޮށްލުމަށްފަހު ގިނަވަގުތު އުޅެމުން އައީ ހޮސްޕިޓަލުގައެވެ. އުޝާމްވެސް ޖިދާގެ މަންމަގެ ޙާލު ބަލަން ކޮންމެ ދުވަހަކުވެސް ދެއެވެ. އެހެންކަމުން ސާޖިދާއަށްވެސް އުޝާމްގެ ރަގަޅުކަން ފާހަގަ ކުރެވި އަދި އޭނަގެ ދަރިފުޅަށް އުޝާމްދޭ ސަމާލުކަން ވަރަށް ގާތުންފެނެއެވެ. މިއަދު ސާޖިދާ ހޮސްޕިޓަލުން ދޫކުރިއެވެ.\nސަނީހިލްއަށް މިއަދު ހީވަނީ އީދެއް އައިސްގެން އުޅޭހެންނެވެ. ރައިފާވެސް ލިބުނު ހިތްހަމަޖެހުމުގައި ސާޖިދާ ގެއަށް އަންނަންވާއިރަށް ސާޖިދާއަށް އެންމެ މީރު ކާއެއްޗެހި ތައްޔާރު ކުރިއެވެ. ސާޖިދާ އަނބުރާ އައިކަމަށްޓަކައި އެއާއިލާގެ ގިނަ މީހުންވެސް އެގެއަށް އައިސް ތިއްބެވެ. ސާޖިދާ ފެނުމުން އެންމެންގެ ހިތްތަކަށްވެސް އުފާވެރިކަން ލިބިގެންދިޔައެވެ. ހޮސްޕިޓަލުން ސާޖިދާ ދޫކޮށްލި އިރުވެސް އުޝާމް ހުއްޓެވެ. ޖިދާގެ އާއިލާގެ ހުރިހާ ކަމެއްގައި އުޝާމް ބައިވެރިވަމުންދިޔައެވެ. ސާޖިދާއާ ޝަމީލްއަށް އިހުސާސްވަމުން ދިޔައީ އެމީހުންގެ ފިރިހެން ދަރިއެއް ގާތުގައި ހުރިކަމެވެ. އެހާވެސް އުޝާމް އެމީހުންނަށް ގަދަރު ކުރުމާ އެމީހުންގެ ކަންތައްތަކަކީ އަމިއްލަ ކަމެއްގެ ގޮތުގައި ކުރަމުން ގެންދެއެވެ. އެކަމުން އެދެމަފިރިންނަށް ފާހަގަވީ އުޝާމް ޖިދާގެ ކަންތައްތަކުގައި ސަމާލުކަންދޭ މިންވަރެވެ. ސާޖިދާމެން ގެއަށް އައީ އުޝާމްގެ ކާރުގައެވެ. އެއީ އުޝާމްގެ އެދުމަށެވެ. އެކަމަށް އިންކާރު ކުރާކަށް ޝާމީލްމެން ނުއުޅުނެވެ.\n” އާދޭ ކާން.. މިހާރު ތީ މިގޭވެސް ކުއްޖެއްނޫ…” އެންމެން ހަމަޖެހިލުމުން ޝަމީލް އުޝާމް ކައިރިން އެދުނެވެ. ޝަމީލް އެހާ ގާތްކޮށް ބުނީތީ އުޝާމްއަށް ދެކޮޅު ހަދާކަށް ނުކެރުނެވެ. ކާގެން ވާހަކަ ދައްކާލަން ސޯފާގައި އިރުކޮޅަކަށް ތިބުމަށްފަހު އުޝާމް ދެން ގެއަށް ދަނީ ކަމުގައި ބުންޏެވެ. އޭރު ގަޑިން ދިހައެއްވެސް ޖަހާފައިވާތީ ޝަމީލްމެންވެސް އިތުރަށް އުޝާމް މަޑުކުރާކަށް ނޫޅުނެވެ. އުޝާމް ނުކުންނަން އުޅުމުން ޖިދާ އުޝާމްއާއެއްކޮށް ގޭޓާ ހަމައަށް އައެވެ. ” ޖިދާ ވަރަށް ބޮޑު ވާހަކައެއް ދައްކަންވެފަ އެބައޮތް.. ހިނގާ މާދަމާ ރޭ ލެވެންޑަރއަށް ޑިނާއަކަށް.. ގޮސްފައި އެވާހަކަ ދައްކަން..” އުޝާމް ޖިދާ ކައިރިން އެދުނެވެ. ޖިދާ އެކަމަށް އެއްބަސްވުމުން އުޝާމް އޭނާގެ ކާރަށް އަރަންގޮސް ޖިދާއަށް އަތްހިއްލާފައި އެރޭގެ ވަދާއީ ސަލާމް ކުރިއެވެ.\nވައިޓްޒޯންގެ ގަރާޖަށް ކާރު ވައްދާފައި މަޑުހިނގުމެއްގައި އައިސް އުޝާމް ދޮރުހުޅުވާލިއެވެ. ދަރިފުޅު ގެއަށް ނައިސް ލަސްވެގެން ސޯފާގައި އިން ހުނައިދާ ވަގުތުން ތެދުވެގެން އޭނާގެ ދަރިފުޅު ކައިރިއަށް އައެވެ. “ދަރިފުޅާ ހާދަ ލަހަކުން.. ދަރިފުޅު ލަސްވެގެން މަންމަ މިހުރީ ކަންބޮޑުވެފައި….” “މަންމާ ބުނީމެއްނޫ ރައްޓެއްސެއްގެ މަންމަ ހޮސްޕިޓަލުގައި ބާއްވައިގެންނޭ… އެތާގައި ހުރެފަ މިއައީ.. މިހާރު ގެއަށް ދޫކޮށްލައިފި..” މަންމަ ކަންބޮޑުވެފައި އިންވަރު ފެނުމުން ހިތްހަމަ ޖައްސާލުމަށް އުޝާމް އަވަހަށް ބުންޏެވެ. ” ހިނގާ އަވަހަށް ކާން.. މިހާރު ހުންނާނީ ވަރަށް ބަނޑުހައި ވެފައެއްނޫ…” ދަރިފުޅު ނުކައި ހުރެދާނެތީ ކަންބޮޑުވެފައި ހުނައިދާ ބުންޏެވެ. ” ނޫނޭ މަންމާ މިއައީ އެގެއިން ކާގެން” ދަރިފުޅުގެ ވާހަކަތަކުން އެއީ ދަރިފުޅަށް ވަރަށް ޚާއްސަ ރައްޓެއްސެއްކަން އެނގެއެވެ. ނަމަވެސް ހުނައިދާ އެއީ ކޮންރައްޓެއްސެއްކަން އެހިޔަސް މަންމަޔަށް އަދި ކޮންމެވެސް ދުވަހަކުން އެނގޭނެ ކަމުގައި ބުނެ އެވާހަކަ އޮއްބާލައެވެ. ” ކޮބާ ދޮންބެއާ ދޮންތައާ.. އެމީހުން ނިދަން ވަނީތަ” ހުނައިދާ އާއެކޭ ބުނުމުން ނިދަން ދަނީ ކަމުގައިބުނެ އުޝާމް ކޮޓަރިއަށް ވަނެވެ.\nއުޝާމް ސްކޫލް ދުވަސްވަރުގައި ކުއްޖަކުދެކެ ލޯބިވިކަން ހުނައިދާއަށް އެނގެއެވެ. ނަމަވެސް އޭރުވެސް އެއީ ކޮންކުއްޖެއްކަން އުޝާމް ނުބުނެއެވެ. ސްކޫލް ނިމި ކޯސްހަދާ ނިމުމުން ދިރިއުޅުމެއް ފައްޓަން ބުނެވުނު އަދަދެއްވެސް ހުނައިދާއަކަށް ނޭނގެއެވެ. ނަމަވެސް އުޝާމް އަދި އެދުވަސް ނުޖެހޭކަމުގައި އަންނަނީ ބުނަމުންނެވެ. ނަމަވެސް މިހާރު އުޝާމްގެ މޫނުމަތިން ފެންނަ ހިތްހަމަޖެހުމާ އުފާވެރިކަމުގައި ކޮންމެވެސް ކަމެއްވާކަން ހުނައިދާގެ ހިތްބުނެއެވެ.\nފަހު ދުވަހު އޮފީހަށް ގޮސްފައިވެސް އުޝާމްއަށް އިންތިޒާރު ކުރެވުމުންއައީ ރޭގަނޑު ވާނެ އިރަކަށެވެ. އޭނެގެ ދިގު އިންތިޒާރުގެ ނިމުން އަންނާނެ ގޮތަކާމެދު ވިސްނެނީއެވެ. ޖިދާ ދޭނެ ޖަވާބަކާމެދު ވިސްނެނީއެވެ. އެދުވަހު އޮފީހުގެ މަސައްކަތްތައްވެސް ރަގަޅަކަށް އުޝާމްއަކަށް ނުކުރެވުނެވެ. ހަވީރު ތިނެއްޖެހުމުން ސްޓާފުންތައް ނުނިކުންނާތީ އުޝާމް ހުރީ ކެތްމަދުވެފައެވެ. އޮފީހުގެ އެޑްމިން އަތުގައި އޮފީހުގެ ތަޅުދަނޑިއެއް އޮންނާތީ އޮފީސް ތަޅުލުމަށް ބުނެފައި އުޝާމް ނިކުތެވެ. ގެއަށް ވަންތަނުން ހުނައިދާ ސައިބޯން އަންނަން ބުންޏެވެ. އުޝާމްއަށް ރަގަޅަށް ސައިވެސް ނުބޮވުނެވެ. ކަންބޮޑުވެފައި ކަމަކަށް އިންތިޒާރު ކުރާ ވައްތަރު އުޝާމްގެ މޫނުމަތިން ދިޔައީ ފާޅުވަމުންނެވެ. “ދަރިފުޅާ ކޮންކަމަކާތަ މާ ހާސްވެގެން ތިއުޅެނީ.. ކަމަކާމެދު މާ ބޮޑަށް ފިކުރު ކުރާހެން މަންމައަށް ހީވާތީ.. ސައިވެސް ރަގަޅަކަށް ނުބޮވުނު ވިއްޔާ..” ދަރިފުޅު ކަންބޮޑުވެފައި ވި ކަމަކުން ދަރިފުޅަށް ތަސައްލީއެއް ގެނައުމަށްޓަކައި ހުނައިދާ ބުންޏެވެ. ” މަންމާ! މަންމަ ކައިރީ މީގެ ބާރަވަރަކަށް އަހަރު ކުރިން ބުނީމެއްނޫ ކުއްޖަކު ދެކެ ލޯބިވާ ވާހަކަ… މިރޭ މިއުޅެނީ އެކުއްޖާ ކައިރިން އިންނަން އަހަން… އެކަމަކު އެކުއްޖާ ދޭނެ ޖަވާބެއް ނޭނގޭތީ އެކަމާ މި ވިސްނެނީ..” އަޅައަޅައި ގަންނަމުން ކަހަލަ ގޮތަކަށް އުޝާމް ބުންޏެވެ. ” ތިކަމާ އެހާ ހާސްނުވޭ ދަރިފުޅާ.. އިންޝާﷲ އެކުއްޖަކު ދަރިފުޅަށް މިރޭ އާނ ބަސް ބުނާނެ.. ދަރިފުޅު އެކުއްޖަކަށް އިންތިޒާރު ކުރާތާ ކިތަންމެ އަހަރެއް ވެއްޖެކަން އެކުއްޖާއަށް ވެސް މިހާރު އެނގޭނެ… އަދި ދަރިފުޅު އެކުއްޖާދެކެ ވާ ލޯބި އެކުއްޖަކަށްވެސް މިހާރު އަންދާޒާ ކޮށްލެވޭނެ.. އިރާދަ ކުރެއްވިއްޔާމު މިރޭ ދަރިފުޅަށް ކާމިޔާބުވާނެ.. އެހާ ކަންބޮޑުނުވޭ.. ހާސްކަން ކަނޑާލާ..އެހެންނޫނީ މިރޭ ތި ސުވާލް ކޮށްލަންވެސް އުނދަގޫވާނެ.” ހުނައިދާއަށް އަށްވެސް އުޝާމް ބޭނުންވާ ގޮތް އެނގުމުން އެކަމަށް އިންތިޒާރު ކުރެވެން ފެށުނެވެ.\nއެރޭ އަށްގަޑި ބައިވިއިރަށް އުޝާމް ޖިދާ ބަލާ އެގެއަށް އައެވެ. ނަމަވެސް އެތެރެއަށް ނުވަނދެ ކާރުގައި މަޑުކޮށްލައި ޖިދާއަށް ގުޅާފައި ނުކުންނަން ބުންޏެވެ. ޖިދާ މާރީތިވެގެން ނިކުންނާތީ ސާޖިދާ ސުވާލުކުރުމުން އުޝާމްއާއެއްކޮށް ބޭރަށްދަނީ ކަމުގައި ބުނެ ނިކުތެވެ. ލެވެންޑަރއަށް ވަދެވުނު އިރު އެހެންރޭތަކަށް ވުރެ މީސްގަނޑު މަދުކަން ފާހަގަކޮށްލެވުނެވެ. އުޝާމް ނެގީ ލެވެންޑަރގެ މަތީބައިން ބޭރުގައި ތިބެވޭ މޭޒެކެވެ. ކަންދިމާ ކުރިގޮތުން އެބައިގައި މިރޭ އިތުރު ބައެއް ނެތެވެ. ދެމީހުންވެސް ކާއެއްޗެއްސަށް އޯޑަރ ދީފައި ވާހަކަދައްކަންފެށިއެވެ. އުޝާމް ހުރީ އެވާހަކަ ދައްކަން ފަށާނެ ގޮތެއް ނޭނގިފައެވެ. ” ކޮންވާހަކައެއް ދައްކަން ވެގެންތަ މިރޭ އުޅުނީ.. މިހުރީ އެވާހަކައިގެ އިންތިޒާރުގައި.. އަވަހަށް ބުނެބާ..” ޖިދާއަށް ކޮންމެވެސް ވަރަކަށް އުޝާމް ދައްކަން އުޅޭ ވާހަކަ އެނގޭހެން ހީވެއެވެ. ފާއިތުވި ދުވަސްތަކުގައި އުޝާމްގެ އުޅުން ހުންނަގޮތުންނާ ބައެއްފަހަރު އުޝާމް ދައްކާ ވާހަކަތަކުންވެސް އެކަން އެނގެއެވެ.\n” އަސްލު ވަރަށް ބޮޑު ވާހަކައެއް… ނޭނގެ ޖިދާ ހިތްހަމަޖެހޭނެކަމެއް.. އެކަމު ހީވަނީ ޖިދާއަށްވެސް އަހަރެން ބުނަންބޭނުންވެގެން މިއުޅޭ ވާހަކަ އެނގޭނެހެން.. އަހަރެން ޖިދާގެ އިންތިޒާރުގައި ހުންނަތާ ބާރައަހަރުވެއްޖެ.. ޖިދާ ނޫން އެހެން ކުއްޖަކު އަހަރެންގެ ހަޔާތަށް ގެންނަން މިހިތް އެއްބަހެއްނުވި.. އެހެންވެ ޖިދާ ކައިރީ އެހެންފަހަރު ރައްޓެހިވާން އެހިޔަސް މިފަހަރު ބޭނުންވަނީ ޖިދާ ކައިރީ އިންނަން އަހަން.. އަހަރެންނަށް އެނގޭ މިހާރު ޖިދާ ތިހުރީ ހުހައްކަން.. އެހެންމާ އަހަރެންނާ އެއްކޮށް ވެސް މިހާރު އުޅެ އަހަރެން ދަސްވެފަ ކަންނޭނގެ ހުންނާނީ.. ޖިދާ އަހަރެންނާ އިންނަން އެއްބަސްވެދާނަންތަ؟..” އުޝާމް ވާހަކަތަކުން ޖިދާގެ ހިތަށް ވަރަށް އަސަރު ކުރިއެވެ. އެތަށް އަހަރެއް ވަންދެން އުޝާމް ޖިދާއަށް އިންތިޒާރުކޮށްފިކަން ޖިދާއަށް އެނގެއެވެ. އަދި ޖިދާގެ ކޮންމެ އުފަލަކާ ހިތާމައެއް ހިތުން ރުހުމުން ބަލައިގަންނަކަން ޖިދާއަށް އެނގެއެވެ. މިފަހަރު އުޝާމް އެދުމަށް ދެކޮޅު ހަދާހާ ހިތްވަރެއް ޖިދާގެ ނެތެވެ. ” ޖިދާ ބޭނުމިއްޔާ އަދިވެސް ވިސްނާލަން ހަފްތާއެއް ދީފާނަން.. ހަފްތާއެއް ތެރޭގައި ޖިދާ ވިސްފައި ޖަވާބެއްދީ..” އުޝާމްގެ ވާހަކަތަކުން އުޝާމްއަކީ ހާދަ ކެތްތެރި އިންސާނެކޭ ޖިދާގެ ހިތަށް އެރިއެވެ. ބާރައަހަރު ޖިދާގެ އިންތިޒާރުގައި ހޭދަކޮށްފައި އަނެއްކާވެސް ހަފްތާއެއްދެނީހެއްޔެވެ.\nމިއޮތީ މިވާހަކައިގެ ހަތަރުވަނަބައި އަޕް ކޮށްފައި. ހުރިހާ ކިޔުން ތެރިންނަށް ކަމުދާނެ ކަމުގައި އުންމީދުކުރަން.\nAlhey Kudhoo V vvvvvvvvv kamudhey❤❤❤❤❤❤💞💞💞💞💞💞💞💞😍😍😍😍\nMasha Allah kudhu…. I love it…😊😊😊😊 can’t wait for next part❤❤❤❤❤❤❤❤❤❤❤\nއުޝާމް ކަހަލަ ކެތްތެރި ކުދިން ވަރަށް ވެސް މަދުވާނެ\nއެކަމު إنشاء الله އުޝާމް ގެ ރާނީ ލިބޭނެ\nއަދި މިހާތަނަށް ކިޔުނު އެންމެ ރީތި ވާހަކަ މީ\nތިޔަ ދަރިވަރު ގެ މަސައްކަތުގައި މާތްﷲ ބަރަކާތް ލައްވައިށި އާމީން\nޖަޒާކަﷲ ޚައިރަން މުދައްރިސް.\nKudhoo ceriously can’t wait to take so long without reading this story\nWhile I am reading I think that I am also in the story.\nActually it’s very perfect❤❤❤❤😘😘😘😘\nހިތާމަ މަޖާ ލޯބި March 17, 2020\nކަނޑުފެން (ފަނަރަވަނަ ބައި) KanduFen P-15\nބިރުވެރި އެހެނިހެން ލޯބި November 30, 2015\nލޯތްބަށްޓަކައި (ފުރަތަމަ ބައި)\nއަބަދުވެސް މިހިތުގާ ވެޔޭ (7)\nހިތާމަ ލޯބި April 29, 2020


PSG aa dhekolahah Cavani ah furusatheh neh\nމެންޗެސްޓާ ޔުނައިޓެޑްގެ އާ ފޯވަޑް، އެޑިންސަން ކަވާނީގެ ކުރީގެ ކުލަބު ޕީއެސްޖީއާ ދެކޮޅަށް ކުޅެން ހަމަޖެހިފައިވާ މެޗުގެ ސްކޮޑުން އޭނާ ބާކީ ކޮށްފި އެވެ.\nޕީއެސްޖީގައި ހަތް އަހަރު ހޭދަ ކުރުމަށް ފަހު، އުރުގުއޭގެ ފޯވަޑް ޔުނައިޓެޑަށް ބަދަލުވީ، މިދިޔަ ޓްރާންސްފާ ޕީރިއަޑްގައި އެންމެ ފަހު ދުވަހު ހިލޭ ޓްރާންސްފާއެއްގަ އެވެ. ޕެރިހަށް ދަތުރު ކުރި ޔުނައިޓެޑްގެ ސްކޮޑްގައި ކަވާނީ، 33 ހިމަނާފައެއް ނުވެ އެވެ. ޔުނައިޓެޑްގެ ކޯޗް އޮލޭ ގަނާ ސޮލްޝަޔާ ބުނީ، ޕީއެސްޖީއާ ދެކޮޅަށް ކުޅެން ކަވާނީ ތައްޔާރު ނުވާ ކަމަށެވެ.\n"އަހަރެމެންވެސް ބޭނުންވި އޭނާވެސް ޓީމުގައި ހިމަނަން،" ފްރާންސްގެ އާރްއެމްސީ ސްޕޯޓްސް އާ ވާހަކަ ދައްކަމުން ސޮލްޝަޔާ ބުންޏެވެ. "ނަމަވެސް އޭނާ ހުރީ ގިނަ ދުވަސްތަކެއް ވަންދެން މެޗެއް ނުކުޅެ. އަހަރެމެން ވިސްނީ އޭނާއަށްވެސް އެންމެ ރަނގަޅު ވާނެޔޭ ޓްރެއިނިންތައް ކުރިއަށް ގެންދިއުމުގައި ދެމިހުރުން. ރަނގަޅަށް ތައްޔާރުވާން އެޑީ [ކަވާނީ] އަށް އަށް އެނގޭނެ އޭނާ ބޭނުންވާ ކަންކަމާއިި ކޮންމެހެން އޭނާ ކުރަން ޖެހޭނެ ކަންކަން. އޭނާއަށް އިހްސާސެއް ނުކުރެވޭ އެކަށީގެންވާ ވަރަށް އޭނާއަށް މެޗަށް ތައްޔާރު ވެވުނު ކަމަކަށް."\nމިދިޔަ ހޮނިހިރު ދުވަހު ނިއުކާސަލް ޔުނައިޓެޑާ ދެކޮޅަށް ފުލުކޮށް ކުޅެ ރަނގަޅު ކުޅުމެއް ދެއްކި ޔުނައިޓެޑްގެ ކެޕްޓަން ހެރީ މެގްއާވެސް މެޗުގެ ސްކޮޑުގައި ހިމަނާފަ އެއް ނުވެ އެވެ. އެހެންނަމަވެސް ޓީމަށް އަލަށް ސޮއި ކުރި އެލެކްސް ޓެލެސް އަދި ފަކްންޑޯ ޕެލިސްޓްރީ ވަނީ ސްކޮޑުގައި ހިމާނާފަ އެވެ.\nޕީއެސްޖީއަށް ވަނީ އަނިޔާގެ މައްސަލަ ކުރިމަތި ވެފަ އެވެ. މާކޯ ވެރާޓީ، މައުރޯ އިކާޑީ، ތިލޯ ކޭހާ އަދި ހުއާން ބާނެޓްއަށް މިރޭގެ މެޗުގައި ނުކޫޅެވެނެ އެވެ.\nޕެރިސްގެ ޕާކް ޑެސް ޕްރިންސެސްގައި ކުޅޭ މެޗު ފަށާނީ ރާއްޖޭ ގަޑިން މިރޭ ދަންވަރު 12:00 ގަ އެވެ.


SunOnline: Service Charge ge Shakuvaa thah kolhun nuli, Nimumeh naiy!\nސާވިސްޗާޖުގެ ޝަކުވާތައް ކޮޅުންނުލި، ނިމުމެއް ނައި!\nއައިޝަތު ފަރީޙާ 02 Feb 2021, 09:31\nއެއާޕޯޓު ރެޕުން މަސައްކަތުގައި -- ސަން ފޮޓޯ: އިބްރާހިމް އިފާޒް\nޓޫރިޒަމް ސިނާއަތުގައި މަސައްކަތްކުރާ މުވައްޒަފުން ފެށުނީއްސުރެ ކުރާ ޝަކުވާއަކީ އެ މީހުންނަށް ސާވިސްޗާޖުގެ ގޮތުގައި ލިބޭ އެތިކޮޅު ކުޑަވުމެވެ. މި ޝަކުވާއަށް ނިމުމެއް ނައިސް ދިގު ދެމިގެންދާތާ މިހާރު އެތައް ޒަމާނެއް ވެއްޖެ އެވެ. ރިސޯޓް މުވައްޒަފުންގެ މި ކަންބޮޑުވުންތަކަށް ނިމުމެއް ގެންނަން ވަޒީފާއާ ބެހޭ ގާނޫނަށް މިފަހުން ގެނައި އިސްލާހަކީ ޓޫރިޒަމް ސިނާއަތުގައި ދޭ ކޮންމެ ހިދުމަތަކުން 10 ޕަސެންޓުގެ ސާވިސް ޗާޖެއް ނެގުމަށް މަޖުބޫރު ކުރުވުމެވެ. އަދި އެ ގޮތަށް ނެގޭ ފައިސާ ހުރިހާ މުވައްޒަފުންގެ މެދުގައި ހަމަހަމަޔަށް ބަހަން ގާނޫނުން ލާޒިމްކުރީ އެވެ.\nމި ބަދަލުތަކާ އެކު ސާވިސް ޗާޖާ މެދު މުވައްޒަފުން ކުރާ ޝަކުވާއަށް ނިމުމެއް އަންނާނެ ކަމަށް ބެލެވުނެވެ. އެކަމަކު އެ އިސްލާހުތަކަށް އަމަލު ކުރަން ފެށިތާ އަދި މަހެއްހާ ދުވަސްވީއިރު އެ ޝަކުވާތަކަށް ނިމުމެއް އައުމުގެ ކޮޅުމައްޗެއް އަދި ނުފެނެ އެވެ. މިހާރު އާ ޝަކުވާތަކެއް އުފަން ވެއްޖެ އެވެ.\nރިސޯޓު މުވައްޒަފުންގެ ޝަކުވާ އަކީ ސާވިސް ޗާޖު ދިނުމުގައި ގެންގުޅޭ އުސޫލުގެ ދޯހަޅިކަމުގެ ވާހަކަ އެވެ. މުވައްޒަފުންނަށް ހައްގު މިންވަރު ސާވިސް ޗާޖުގެ ގޮތުގައި ނުދޭ ވާހަކަ އެވެ. މިފަހަރުގެ ޝަކުވާ މި އަންނަނީ ރާއްޖެ އަންނަ ޓޫރިސްޓުންނަށް އެންމެ ފުރަތަމަ މަރުހަބާ ކިޔާ އެއާޕޯޓު ރެޕުންގެ ފަރާތުންނެވެ. އެ މީހުން ގާނޫނުގެ މަޖުބޫރާ އެކު ސާވިސްޗާޖުން އެ މީހުން "ބާކީ" ވެއްޖެ ކަމަށެވެ.\n"ރާއްޖެ އަންނަ ޓޫރިސްޓުންނަށް މަރުހަބާ ކިޔަން ފުރަތަމަ އިމްޕްރެޝަނެއްގެ ގޮތުގައިވެސް، ގެސްޓުން ފުރާއިރު ވަދާއު ކިޔަންވެސް މިތިބެނީ އަހަރެމެން. ދުވާލަކު 10-12 ގަޑިއިރު މަސައްކަތުގައި ހޭދަކުރަން. އެކަމަކު ސާވިސްޗާޖުގެ ގޮތުގައި އަހަރެމެންނަށް އެއްވެސް އެއްޗެއް ނުލިބޭ،" މިއީ ގިނަ ރިސޯޓުތަކެއް ހިންގާ ދިވެހި ކުންފުންގެ އެއާޕޯޓު ރެޕެއްގެ ގޮތުގައި މަސައްކަތްކުރާ މީހެއްގެެ ޝަކުވާ އެވެ.\nދުވާލަކު މަދުވެގެން 10-12 ގަޑިއިރު އެއާޕޯޓު ރެޕުން އެމީހުން މަސައްކަތުގައި ހޭދަކުރާއިރު ބުރަ ދުވަހެއްނަމަ ކާނެ ވަގުތެއްވެސް ނުލިބެ އެވެ.\nރެޕުން ބުނާ ގޮތުގައި އާންމުކޮށް ހެނދުނު ފަހެއް ޖަހާއިރު އެމީހުންގެ ދުވަހުގެ މަސައްކަތް ފަށަ އެވެ. މަސައްކަތް ނިންމާ އާއިލާ ކައިރިއަށް، ގެއަށް ދެވޭއިރު އޮންނަނީ އިރުއޮއްސި އަނދިރިވެފަ އެވެ. ބައެއްފަހަރު އެއަށްވުރެވެސް އޮންނަނީ ލަސްވެފަ އެވެ.\nނަމަވެސް ބައެއް ރިސޯޓުތަކުން ގަބޫލު ކުރަނީ ގާނޫނުގެ ބަދަލާ އެކު ސާވިސްޗާޖު ބަހަން ޖެހެނީ އެ އެޝްޓެބްލިޝްމަންޓެއްގައި މަސައްކަތް ކުރާ މުވައްޒަފުންގެ މެދުގަ އެވެ. ރެޕުންނަކީ ވަކި އެޝްޓެބްލިޝްމަންޓެއްގައި މަސައްކަތް ކުރާ ބައެއް ނޫނެވެ. އެހެންވެ، އެ މީހުން ސާވިސްޗާޖުން ބާކީ ކޮށްލަނީ އެވެ. ނޫނީ ގާނޫނު އޮތް ގޮތުން ވާކީވީ އެވެ.\n"އަހަރެމެންނަށާ [އެއާޕޯޓު ރެޕުން] ރިސޯޓުގެ މާލެ އޮފީހުގައި މަސައްކަތް ކުރާ މުވައްޒަފުންނަށް އެއްވެސް އިރަކު ސާވިސް ޗާޖެއް ނުދޭ. ދުވާލަކު މަދުވެގެން 10 ގަޑިއިރު މަސައްކަތްކުރަން އެބަޖެހޭ. ހެނދުނު އަންނަގޮތަށް މިއުޅެނީ ގިނަ ފަހަރު އިރުއޮއްސެންދެން. ޓޫރިސްޓުންނަށް މަރުހަބާ ކިޔާ އެންމެ ފުރަތަމަ ބައްދަލު މިކުރަނީ ވެސް އަހަރެމެން. އެމީހުން ފުރުވާލުމުގެ ކަންތައް މިކުރަނީ އަހަރެމެން. އެކަމަކު އެ ސާވިސްޗާޖުގެ ގޮތުގައި ޓޫރިސްޓުން ދައްކާ އެއްޗަކުން އަހަރެމެންނަށް ލިބޭ އެއްޗެއް ނެތް،" އޭނާ މަސައްކަތްކުރާ ކުންފުނިން އަމަލުކުރާގޮތް ކިޔައިދެމުން ކުރިން ވާހަކަދެއްކި ފަރާތުން ބުންޏެވެ.\nއެއާޕޯޓު ރެޕުންނަށް ސާވިސްޗާޖު ނުދޭ ބައެއް ކުންފުނިތަކުން އަމަލުކުރާ ގޮތަކީ، ސީދާ ރިސޯޓު މުވައްޒަފުންގެ ގޮތުގައި ރެޕުން ގެންގުޅުމުގެ ބަދަލުގައި އެހެން ކުންފުންޏެއްގެ ދަށުން އެމީހުން ރެކްރޫޓުކުރުމެވެ. މިހެން ހެދުމުން ރިސޯޓުން ލިބޭ ސާވިސްޗާޖު ބަހާއިރު އެ މުވައްޒަފުން އޭގެ ތެރޭގައި ހިމަނާކަށް ނުޖެހެ އެވެ.\nއެއާޕޯޓުގައި މަސައްކަތްކުރާ ދިވެހި އެހެން ކުންފުންޏެއްގެ ރެޕަކު ބުނިގޮތުންނަމަ، އޭނާގެ ކުންފުނިން މުވައްޒަފުންނަށް ދޭންޖެހޭ ސާވިސްޗާޖު ތަފާތު ކުރުމެއްނެތި ދެ އެވެ.\n"އަހަރެމެން ރިސޯޓުން 10 ޕަސެންޓު އެކީ އެމްޕްލޯއީސް އަށްދޭ. އެއާޕޯޓު މުވައްޒަފުންނާއެކީ. މަސް ނިމިގެން މުސާރައާއެކު އަހަރެމެންނަށްވެސް އޭތި ޖަމާވޭ. ޖެނުއަރީ ނިމުނުއިރު މުސާރައާއެކީ މިފަހަރުވެސް ހަމަ 10 ޕަސެންޓު ލިބުނު،" އޭނާ ބުންޏެވެ.\nއެއާޕޯޓު ރެޕުންނަށް ސާވިސްޗާޖު ދިނުމާ ގުޅޭގޮތުން ވާހަކަ ދެއްކި އެހެންމީހަކު ބުނީ، ބައެއް ކުންފުނިތަކުން އެއާޕޯޓު ރެޕުންނަށް ސާވިސްޗާޖުދޭއިރު، އެކުންފުނިން ހިންގާ ހުރިހާ ރިސޯޓަކުންވެސް އެ ފައިސާ މުވައްޒަފުންނަށް ދެއެވެ.\n"މިސާލަކަށް [ނަން ކަނޑާލާފައި] ކުންފުނި. އެމީހުން ހިންގާ ތިން ރިސޯޓުން ލިބޭ ސާވިސްޗާޖު އެއާޕޯޓު ރެޕުންނަށް ދޭނެ ފުލްކޮށް. ތިން ރިސޯޓުންވެސް ދޭނެެ. އެވެސް ދިވެހި ކުންފުންޏެއް. ބައެއް ދިވެހި ކުންފުނިތަކުން އެބައުޅޭ އެއްވެސް ވަރަކަށް ސާވިސްޗާޖު ނުދޭ ކުންފުނިތައް އެއާޕޯޓު ރެޕުންނަށް. އެމީހުން ހަދާފަ އިންނަގޮތަކީ ހެޑް އޮފީހުގެ ދަށުން ނޫނީ ވަކިން ކޮމްޕެނީއެއްގެ ދަށުން މުައްޒަފުން ރެކްރޫޓު ކުރަނީ. އަދި އެބައުޅޭ ސާވިސްޗާޖު ނުދޭންވެގެން ތަންކޮޅެއް މުސާރަ ބޮޑުކޮށް ދޭ ކުންފުނިތައްވެސް. މިސާލަކަށް މުސާރައަށް 20،000 ރުފިޔާ. އެއާޕޯޓު ރެޕަކަށް އެއީ ރަނގަޅު މުސާރައެއް،" އޭނާ ބުންޏެވެ.\n"ކޮވިޑާ ހެދި ބައެއް ކުންފުނިތަކުން މުވައްޒަފުންގެ މުސާރަތައް ހުރީ ކުޑަވެސް ކޮށްފައި، މިހާލަތުގައި މުސާރަކުޑަކޮށް، އަނެއްކާ އެމީހުންނަށް ސާވިސް ޗާޖުވެސް ނުދޭ މައްސަލައަށް ކަންބޮޑުވަނީ. ހަޔެއްކަ އަށެއްކަ ރިސޯޓުގެ ކަންތައް ބަލަން އެބަތިބޭ ބައެއް ކުންފުނިތަކުން އެންމެ 10 ވަރަކަށް މުވައްޒަފުން. އެމީހުންނަށް މަސައްކަތް ހަމަ ވަރަށްް ބުރަވާނެ"\nވަޒީފާއާ ބެހޭ ގާނޫނު ބުނާގޮތުން ފަތުރުވެރިކަމުގެ ސިނާއަތުގައި ހިންގާ ވިޔަފާރިތަކުން ފޯރުކޮށްދޭ ކޮންމެ ހިދުމަތަކުން 10 ޕަސެންޓަށްވުރެ މަދުނޫން އަދަދަކުން ސާވިސްޗާޖު ނަގަން ޖެހެ އެވެ. ސާވިސްޗާޖުގެ ގޮތުގައި ނަގާ ފައިސާ، ވަޒީފާ ދޭ ފަރާތުގެ ހުރިހާ މުވައްޒަފުންގެ މެދުގައި ހަމަހަމަކަމާއެކު ބަހަން ޖެހެއެވެ.\nއެގޮތުން ސާވިސްޗާޖުގެ ގޮތުގައި ލިބޭ ފައިސާ، ޖެހިގެން އަންނަ މަސް ނިމުމުގެ ކުރިން މުވައްޒަފުންނަށް ދޭން ޖެހެ އެވެ. އަދި ސާވިސްޗާޖް ބެހުމުގައި އެތަނެއްގައި މަސައްކަތްކުރާ މުވައްޒަފުންގެ މެދުގައި ތަފާތުކުރުން ގެންގުޅެގެން ނުވާނެ ކަމަށް ގާނޫނު ބުނެ އެވެ.\nއެގޮތުން ވިޔަފާރިއެއްގެ ތެރޭގައި ތަފާތު ހިދުމަތްދޭ ވަކިވަކި ވިޔަފާރިތައް މާނަކުރަންވާނީ އެއް ހަމައަކުން ކަމަށްވެސް ގާނޫނު ބުނެ އެވެ. އޭގެ ތެރޭގައި ހިދުމަތްދޭ ފަރާތުން، ހިދުމަތް ދިނުމުގައި ސީދާ ގޮތުން އަދި ނުސީދާ ގޮތުން ބައިވެރިވާ މުވައްޒަފުންވެސް ހިމެނޭ ކަމަށް ގާނޫނުގައި ބުނެފައިވެ އެވެ. ނަމަވެސް ގާނޫނުން އެކި މާނަތައް ނަގައިގެން ރިސޯޓުތަކުން އެ މީހުން ބާކީ ކުރަނީ އެވެ.\nމީގެ ކުރިންވެސް ސާވިސްޗާޖުގެ ގޮތުގައި އެއްވެސް އެއްޗެއް ނުލިބޭ މުވައްޒަފުންނަށް މި ގާނޫނުންވެސް ލިބޭ ހިތްހަމަޖެހުމެއް ނެތެވެ. ހިތްހަމަ ޖެހުމަކަށްވާނީ ގާނޫނުން އެބުނާ ސާވިސްޗާޖު ލިބޭނެ މީހުންނާއި ލިބެންޖެހޭނެ ގޮތް ސާފުކޮށް ބަޔާން ކޮށްދީގެންނެވެ. އެހެންނޫނީ ކުރިންވެސް އެ ހައްގުން މަހުރޫމުވި މީހުން ދެންވެސް ތިބެންޖެެހޭނީ ސާވިސް ޗާޖު ނުލިބި، ހައްގު މިންވަރުން މަހުރޫމުވެގެންނެވެ. އެ މީހުން އެދެނީ މައްސަލަ ހައްލުކޮށް ދިނުމަށެވެ. ސަރުކާރުގެ ހަރުދަނާ ސިޔާސަތާއި ބަސް ބުނުން އެކަމުގައި ތެރެއަށް ގެނެސް އެކަންކަން ހައްލުކޮށްދިނުމެވެ.


ﷲ އާ ބައްދަލުކުރަން ޖެހޭނެކަން ހިތުގެ އަޑިން ޤަބޫލުކުރާ މީހާގެ ކިބައިގަ ހުންނަންޖެހޭނެ ސިފަތައް!\nމާތް ﷲ އާއި ބައްދަލުކުރަންޖެހޭނެކަން ހިތުގެ އަޑިން ޤަބޫލުކުރާ މީހާގެ ސިފަތައް:\nފުރަތަމަ ސިފައަކީ މާތް ﷲ އަށް ބިރުވެތިވުމެވެ. މާތް ﷲ އަށް ބިރުވެތިވާ މީހާ ތެދުވެރިވާނެއެވެ. ތެދުވެރިއަކު ކޮންމެ ކަމެއްގައިވެސް ބުނާނީ ޙައްޤު ތެދުބަހެވެ. އަމަލުކުރާނީ ޙައްޤަށެވެ. މާތް ﷲ އެންގެވި ގޮތަށެވެ.\nތެދުވެރިކަމުގެ އިދިކޮޅަކީ ދޮގުވެރިކަމާއި މަކަރުވެރި ކަމެވެ. އަނިޔާވެރިކަމެވެ. މިސިފަތަކަކީ މީހާ ނަރަކައާއި ދިމާއަށް ދަމައި ގެންދާ ސިފަތަކެވެ. މިސަބަބަށްޓަކައި މާތް ﷲ އަށް ބިރުވެތިވާ މީހާ އަށް ބަލައިފިނަމަ އެފަދަ މީހެއްގެ އެކުވެރިންގެ ގޮތުގައި ގެންގުޅޭނީ ވެސް އޭނާ ފަދަ މީހުންނެވެ. އަނިޔާވެރިންނާއި ދޮގުވެރިންނާއި މަކަރުވެރިންނެއް ނުގެންގުޅޭނެއެވެ.\nހަމަ އެއާއިއެކު ކޮންމެ މުސްލިމަކުވެސް ވަރަށް ބޮޑަށް ސަމާލުކަންދޭންޖެހޭނެ ކަމެއް އެބައޮތެވެ. އެއީ "ތިއަބައި މީހުން މާތްﷲ އަށް ބިރުވެތިވުމަށާއި ތެދުވެރިންނާއިއެކު ވުމަށް" މާތްﷲ ވަޙީކުރައްވަވާފައިވާ ބަސްފުޅެވެ. މި ބަސްފުޅަށް ބަލައިފިނަމަ އަޅުގަނޑުމެން ގުޅިގެން އުޅެންވީ ކޮން ބައަކާއިއެކުގައިކަން ވަރަށް ރަނގަޅަށް އެނގިގެން އެބަދެއެވެ. ސުވަރުގެ ހޯދުމަށް އެދޭނަމަ އޮތީ މާތް ﷲ އެންގެވި ގޮތުގައި ސާބިތުވެ ދެމިތިބުމެވެ.\nމާތް ﷲ ގެ ޙަޟްރަތާއި ބައްދަލުކުރަން ޖެހޭނެކަން ހިތުގެ އަޑިން ޤަބޫލުކުރާ މީހާއަށް ސުވަރުގެ ލިބޭނެއެވެ. އެކަން އެނގިގެންދަނީ ސުވަރުގެ ލިބޭނެ ދެ މީހުން ކަމަށް އެނގެން އޮތް2މީހުންގެ ތެރޭގައި މާތް ﷲ ގެ ޙަޟްރަތާއި ބައްދަލުކުރަން ޖެހޭނެކަން ހިތުގެ އަޑިން ޤަބޫލުކުރާ މީހާ ހިމެނިފައިވާތީއެވެ.\nސުވަރުގެ ލިބޭނެ ދެވަނަ މީހާއަކީ ހަވާނަފުސަށް ބޯ ނުލަނބައި ނަފްސް ކޮންޓްރޯލްކުރާ މީހާއެވެ.\nއެއީ އެކަމެއް ކުރަން ތިމާގެ ހިތް ކިތަންމެ ވަރަކަށް ބޭނުންވި ނަމަވެސް އެކަމަކީ ﷲ ތަޢާލާ ހުއްދަކުރައްވަވާފައިވާ ކަމެއް ނޫންނަމަ ﷲ ތައާލާއަށް ބިރުވެތިވެ އެކަމެއް ނުކުރުމެވެ. ޝައިޠޯނާ ދޭ ވަސްވާސްތަކަށް ނުހއްލި ޙައްޤު މަގުގައި ސާބިތުވުމެވެ. އެނގިގެން މިދަނީ އެފަދަ މީހުންނަކީވެސް ސުވަރުގެ ދެއްވަވާނެ މީހުންކަމެވެ.\n- އައްޝައިޚް ޔޫސުފް ޙުސައިންގެ ދަރުސަކުން


ޑްރަގް ކޯޓަށް މިދަންންވާ ތަކެތި ގަންނަން ބޭނުންވެއެވެ. ވީމާ މިކަމަށް ޝައުގުވެރިވެވަޑައިގަންނަވާ ފަރާތްތަކުން 12 މާރިޗު 2018 ވާ އަންގާރަ ދުވަހުގެ 10:00 އަށް މިކޯޓަށް ވަޑައިގެން ފުރިހަމަ މަޢުލޫމާތު ސާފުކުރެއްވުމަށް ފަހު އަންދާސީ ހިސާބު ހުށަހެޅުއްވުން އެދެމެވެ.\nNew connections/ sec\nStorage (local quarantine / logs)\nInternal auto-ranging100-240VAC, 50-60 Hz\n- ތަޖުރިބާ : (2014 ވަނަ އަހަރުގެ ފެބްރުއަރީ މަހުން ފެށިގެން 2019 ވަނަ އަހަރުގެ ފެބްރުއަރީ މަހުގެ ނިޔަލަށް ދައުލަތުގެ މުއައްސަސާތަކަށް އައިޓީ އާއި ގުޅޭ ހާރޑްވެއަރ ސަޕްލައި ކޮށްދީފައި ފަރާތަކަށް އެންމެ ގިނަ ޕޮއިންޓް)\nއަންދާސީ ހިސާބު 14 މާރިޗު 2019 ވަނަ ދުވަހުގެ 10:00 އަށް މި ކޯޓަށް ހުށަހަޅަންވާނެއެވެ. އަންދާސީ ހިސާބު ހުށަހަޅަންވާނީ ބަންދުކުރެވިފައިވާ ސިޓީއުރައެއްގައެވެ. ސިޓީއުރައިގެ ބޭރުގައި އިޢުލާން ނަންބަރު އަދި " ފަޔަރވޯލް ސަޕްލައި ކުރުމަށް އެދި" ލިޔެވިފައި އޮންނަންވާނެއެވެ. އަދި ތިރީގައިވާގޮތަށް އެޑްރެސްކުރެވިފައި އޮންނަންވާނެއެވެ. އަންދާސީ ހިސާބު ހުށަހެޅޭނީ މިބިޑް އާ ގުޅިގެން ބާއްވާ މަޢުލޫމާތު ސެޝަންއަށް އަންނަ ފަރާތްތަކަށެވެ.\nއަންދާސީ ހިސާބު ހުޅުވާނީ 14 މާރިޗު 2019 ވަނަ ދުވަހުގެ 10:00 ގައި ޑްރަގް ކޯޓުގެ ފުރަތަމަ ފަންގިފިލާގައި ހުންނަ މީޓިންގ ރޫމްގައި، ހުށަހެޅި ފަރާތްތަކުގެ ނުވަތަ އެފަރާތުން ކަނޑައެޅިފައިވާ ފަރާތްތަކާ އެއް ހާޒިރީއެއްގައެވެ.\n27 ޖުމާދުލްއާޙިރު 1440\n4 މާރިޗު 2019


Fazeel Ithuru Faruvaa ah India ah Gengosi\n20 ޑިސެންބަރ 2016 1 ކޮމެންޓް\nފަޒީލް އިތުރު ފަރުވާއަށް އިންޑިއާއަށް ގެންގޮސްފި\nށ. ފީވަކުން ޑިންގީއެއްގައި ފުރައިގެން ފޯކައިދޫއަށް ދަނިކޮށް އިންޖީނު ގޮވައި ޒަހަމްވި ފީވަކު އޯކިޑްމާގެ އުމުރުން 32 އަހަރުގެ އަބްދުﷲ ފަޒީލްގެ ހާލު އިތުރަށް ގޮސްވެދާނެތީ އިތުރު ފަރުވާއަށް އިންޑިއާއަށް ގެންގޮސްފިއެވެ.\nފަޒީލް ޒަހަމްވެފައި މިމަހުގެ 17 ވަނަ ދުވަހު ހަވީރު ރައްޓެއްސަކާއި އެކު ކޮފީއެއް ބުއިމައްޓަކައި ފީވަކުން ފުރައިގެން ފޯކައިދުއަށް ދަތުރު ކުރަމުން ދަނިކޮށެވެ.\nއައިޖީއެމްއެޗްގެ ޕަބްލިކް ރިލޭޝަންސް ޑިރެކްޓަރު އަހްމަދު މައުސޫމް ވިދާޅުވީ، ފަޒީލްއަށް އިތުރު ފަރުވާ ދިނުމަށް ރޭގެ 20:00 ގައި ފަޒީލް އިންޑިއާގެ ޓްރިވެންޑްރަމްއަށް ޑޮކްޓަރުންގެ ޓީމަކާއި އެކު ފޮނުވާލާފައިވާ ކަމަށެވެ.\n"ވެންޓިލޭޓާގައި ބާއްވައިގެން ގެންދިޔައީ. ކިޑްނީގެ މައްސަލަތަކާއި އެތެރެ ހަށީގެ ބޮޑެތި މައްސަލަ ތަކެއް ކުރިމަތިވެދާނެތީ ޑޮކްޓަރުން ލަފާ ދިނީ ގެންދަން" މައުސޫމް ވިދާޅުވިއެވެ.\nފަޒީލްއަށް އެތެރެހައްޓަށް ވަރަށް ބޮޑަށް ގެއްލުންވެފައިވާ ކަމަށާއި އަދި މައިބަދައަށް ވެސް ބޮޑެތި ގެއްލުންތަކެއް ވެފައިވާ ކަމަށް މައުސޫމް ކުރިންވެސް ވިދާޅުވިއެވެ.\nށ އަތޮޅު ކަނޑުމަތީ ހާދިސާ އެކްސިޑެންޓް ފީވައް


ސިލްސިލާ ވާހަކަ: ޒާރާ – ސާޅީސް ނުވަވަނަބައި – Dhuvas Online\nސިލްސިލާ ވާހަކަ: ޒާރާ – ސާޅީސް ނުވަވަނަބައި\nއޭގެ ހަފުތާއެއް ފަހުން ފަހުދުގެ މަންމަމެން މެލޭޝިއާ އަށް ފުރައިފިއެވެ. ހަމަ އެދުވަހު ފަހުދު ސަރީފާގެ ގެއަށް ބަދަލުވިއެވެ. އެކަމާ ގޭގެ އެންމެން އިންތިހާއަށް އުފާކުރިއެވެ. ފަހުދުގެ ސަކަ މިޒާޖުގެ ސަބަބުން ގޭތެރޭގެ މާހައުލު އިތުރަށް އުފާވެރިވާނެ ކަމުގައި އެންމެނަށްވެސް ގަބޫލު ކުރެވުނެވެ. ޒާރާ ފިޔަވައެވެ. ޒާރާއަށް އެކަންވީ އިތުރަށް ވިސްނަންޖެހުނު ކަމެއް ކަމުގައެވެ. އެއްވެސް މީހަކު ޒާރާ ގާތު ފަހުދު އެގެއަށް ބަދަލުވާ ވާހަކަ ނުބުނީތީ ޒާރާ ކުޑަކޮށް ހިތްހަމަނުޖެހުނުވެސް މެއެވެ. އެހެންނަމަވެސް އެކަމަކީ އެމީހުންގެ އާއިލާގެ މަސްލަހަތު އޮތްކަމެއް ކަމަށް ވާތީ އެކަމާ އޭނާ އެއްވެސް އެއްޗެއް ނުބުނެއެވެ. އިމްރާން ބުނެދީފައިވާގޮތުގައި ސަރީފާއަކީ ހަމަ ފަހުދުގެ މަންމަ އެއްފަދަ މީހެކެވެ. އެހެންކަމުން ފަހުދަށް އިހްތިރާމް ކުރުމަކީ، އިމްރާންގެ އަތްންބެއްގެ ގޮތުން ޒާރާވެސް ކުރަން ޖެހޭނެ ކަމެއް ކަމުގައި އޭނާގެ އަމިއްލަ ނަފުސަށް ވިސްނާދިނެވެ. އަމިއްލަ ހިތަށް ވިސްނާދީގެން ހިތުގައިވާ ނުތަނަވަސްކަން ފިލުވާލެވޭތޯ ޒާރާ މަސައްކަތް ކުރިއެވެ.\nފަހުދު އެގެއަށް ބަދަލުވިތާ ދެތިންދުވަސް ފަހުން ނާޒިމާގެ ދެމަފިރިންނާ ޒައިދުވެސް މާލެ އައެވެ. އެމީހުން ގެނައީ ސަރީފާއެވެ. ވިހަންވާއިރަށް އަންނަން ބޭނުންކަމަށް ބުނެ ނާޒިމާ ގުޅާލެއް ގިނަކަމުންނެވެ. ނާޒިމާ އަކީ ޒާރާގެ ކާކުކަން ސަރީފާއަށް އެނގިފައި ނުވާ ހާލު، ޒާރާއަށް އެންގުމަކާނުލާ އެމީހުން ގެނައީ ޒާރާ ހިތް އުފާކޮށްދިނުމުގެ މަގްސަދުގައެވެ. ސަޕްރައިޒެއް ގެ ގޮތުގައެވެ. އެދެމަފިރިން ހިތުން ޒާރާއަށް އެންމެ ބޮޑު އުފަލެއް ލިބޭނީ މަންމަ އާއި ބައްޕަ ގާތުގައި ތިބުމުންނެވެ.\nނާޒިމާ އާއި ހާމިދު ތިބެން ހަމަޖެއްސީ ޒާރާމެން ދެމަފިރިން އުޅޭ އެޕާޓްމަންޓްގެ ކޮޓަރިއެކެވެ. ނާޒިމާ އާއި އެއްކޮށް އުޅެންޖެހުމުން ޒާރާގެ ހިތަށް މާޔޫސްކަން ލިބުނުނަމަވެސް، ބައްޕަ ގާތުގައި ހުރެވޭކަމުގެ ފޮނި އިހްސާސް ވުމުން ހިތްހަމަ ޖެހުނެވެ. ޒައިދަށް މާގިނަ ދުވަހަކު ހުރެވޭގޮތެއް ނުވިއެވެ. އޮފީހުން ޗުއްޓީ ނުލިބުމާއެކު، ފިހާރައިގެ ކަންތައްތައްވެސް ބަލަހައްޓަން ޖެހޭތީއެވެ. އެހެންކަމުން ދެތިން ދުވަހު މަޑުކުރުމަށްފަހު ޒައިދު ފުރައިގެން ދިޔައީއެވެ. ޒާރާ ވިހެއުމުން ބޭބީ ދެކިލަން އަންނާނެކަމުގައި ބުނެ ޒާރާ ހިތްހަމަޖައްސައިދީފައެވެ.\nނާޒިމާ ހުރީ ވަރަށް ހިތްހަމަޖެހިފައެވެ. އެއީ ނާޒިމާއަށް އެފަދަ ފުރިހަމަ ބޮޑު ރީތި ގެއެއްގައި ދިރިއުޅެން ލިބުނު ފުރަތަމަ ފަހަރެވެ. ފުރަތަމަ ދެތިންދުވަހު އޭނާގެ ކަމަކީ ގޭގެ އެތަން މިތަން ބެލުމެވެ. އެތަންތަނުގައި ހުރި ފަރުނީޗަރު ތަކާ ބެހޭގޮތުން އޭނާ އެތަކެއް ސުވާލެއް ހާމިދާ ވެސް ކޮށްފިއެވެ. ކޮން ގައުމެއްގެ އެއްޗިހިތޯއާއި އަދި އެތަކެތީގެ އަގު ގާތްގަނޑަކަށް ވާނެ ވަރާ ބެހޭގޮތުން އެތައް ފަހަރަކު ނާޒިމާ އަހައިފިއެވެ. ހާމިދު އެކަންކަމަށް މާބޮޑު ސަމާލުކަމެއް ނުދެއެވެ. ކޮޓަރީގައި ގިނަ ވަގުތު ހޭދަކުރުމުގެ ބަދަލުގައި ހާމިދު ބަލަނީ ގިނައިން ނާޒިމާއާ ދުރުން އުޅެވޭތޯއެވެ. ފެންނަ ހިސާބުގައި ހުރީވިއްޔާ އަބަދުވެސް ކޮންމެވެސް ހާސަރުތަކެއް ދަމާނެތީއެވެ. ފަތިސް ނަމާދުން ފައިބާގޮތަށް އޭނާ ވަގުތު ހޭދަކުރަނީ ޒާރާ އާއެކު ޓެރަސްގައެވެ. ނޫނީ ސިޓިން ރޫމުގައެވެ. ޒާރާއަށް އެކަމުގެ ސަބަބުން ހިތްހަމަޖެހުން ލިބެއެވެ. ރައްކާތެރިކަން އިހްސާސް ވޭމެއެވެ.\nޒާރާ ނަމާދުކޮށް ނިމިގެން މުސައްލަ ފަތްޖަހާލާފައި ބާއްވަމުން ގަޑިއަށް ބަލާލިއެވެ. ގަޑިން ހަވީރު ހަތަރެއްޖަހާ ބޮޑުވެއްޖެއެވެ. އަސުރު ނަމާދަށްފަހު ބައްޕަ ރައްޓެއްސަކާ ބައްދަލުކޮއްލަން ބޭރަށް ދާނެ ވާހަކަ އޮތީ ޒާރާގާތު ބުނެފައެވެ. ހަވީރުގެ ހިތްގައިމު ވަގުތު ކަމުގައި ވިޔަސް އެވަގުތު ދޮންމަންމަ އޮންނާނީ ނިދާފައެވެ. އެއީ ޒާރާއަށް އެނގޭ ކަމެކެވެ. ކޮންމެ ދުވަހަކު މެންދުރު ކެއުމަށްފަހު ނިދުން އެއީ ނާޒިމާގެ ދުވަސްވީ އާދައެކެވެ. ދެން ތެދުވާނީ އިރުއޮއްސުނީމައެވެ.\nޒާރާ ސިޓިންރޫމަށް ނިކުތީ ފޮތެއް ކިޔާލުމުގެ ބޭނުމުގައެވެ. އޭރު އިމްރާން ތައްޔާރުވަމުން ދިޔައީ ޖިމަށް ދާށެވެ.\nޒާރާ ސޯފާގައި އޮށޯވެލިއެވެ. ކިޔަން ގެންގުޅު ފޮތް ހުޅުވާލިއެވެ. މަޝްހޫރު ލިޔުންތެރިޔާ، އެލިޒަބަތު ފެންވިކްގެ ”ދަ ބޭބީ ކެއާ” އެވެ. މިހާރަކަށް އައިސް އަބަދުވެސް އޭނާ ގިނައިން ކިޔަނީ ކުޑަކުދިން ގެންގުޅޭނެ ގޮތްބުނެދީފައި ހުންނަ ފޮތްތަކެވެ. ޒާރާ އަކީ ފޮތްކިޔައިގެން މައުލޫމާތު އެއްކުރަން ޝައުގުވެރިކަން ހުންނަ ކުއްޖެކެވެ.\n”ދަނީ……..ބަލައިގެން އުޅޭތި….. މަންމަ ގާތު ބުނެލާނަން އަންނަންދެން މިބައިގައި މަޑުކޮއްލާށޭ……..އޯކޭތަ…..ބައްޕަވެސް އަންނާނެހެން ހީވަނީ އިރުކޮޅަކުން…….” އިމްރާން ޒާރާގެ ފަން އިސްތަށިގަނޑުގައި ފިރުމާލަމުން ޒާރާގެ މޫނަށް ބަލާލިއެވެ. އެއީ އިމްރާނުގެ އާދައެވެ. ކިތަންމެ އަވަސް އަވަހާ ގެއިން ނިކުތަސް ޒާރާ ގާތުގައި ބުނެފައި ނޫނީ އޭނާ ނުދާނެއެވެ.\n”އެކަނިވިޔަސް އޯކޭއޭ…….އެންމެ ދޮޅުގަޑިރެއްނު…….. އެހެންނޫނަސް އެކަންޏެއް ނޫނެއްނު…….” އިމްރާންގެ އަތްތިލަ ގެންގޮސް ޒާރާގެ ބަޑުގައި ޖައްސާލަމުން ޒާރާ ހީލިއެވެ. އެވަގުތު ދަރިފުޅު ތޮޅެލިއެވެ. ނިކަން ގަދަޔަށެވެ. ދެމަފިރިންނަށް އެކަކު އަނެކެއްގެ މޫނަށް ބަލާލެވުނެވެ. ކުރެވުނު އިހްސާސް ކިތަންމެހާވެސް ފޮންޏެވެ.\n”ހާދަވަރަށް ތިބަލަނީ……..ތިހާވަރަށް ބަލާކަށް ނުވާނެ……….” އިމްރާން ބަލާވަރުން ޒާރާ ލަދުގަތެވެ. ކިޔަން ގެންގުޅުނު ފޮތުން މޫނު ނިވާކޮށްލިއެވެ. ޒާރާގެ ލަދުވެތި ސިފައިގެ ސަބަބުން އޭނާގެ ރީތިކަމަށް އިތުރު ފުރިހަމަކަމެއް ގެނެސްދެއެވެ. ޒާރާގެ އެ ސިފަ އިމްރާނަށް ވަރަށް ކަމުދެއެވެ. އެހެންވެ ޒާރާއާ ސަމާސަކުރުމަކީ އިމްރާން ވަރަށް ގަޔާވާ ކަމެކެވެ.\n”ބަލާ ފޫހި ނުވާނެ ދުވަހަކުވެސް……..މިހާރު އަދި ކުރިޔަށްވުރެ މާ ރީތި……. މާ ފުރިހަމަ……” އިމްރާންގެ ތައުރީފް އަޑުއެހުމަކީ ޒާރާގެ ހިތަށް ފިނިކަން ލިބޭ ކަމެކެވެ.\n”ޒާރާ ތީ މަގޭ ނަސީބު……އަހަރެން މި ބަލާހާ ލޯބިން އެހެން އެއްވެސް މީހަކަށް ތިމޫނަކަށް ނުބެލޭނެ…….ޔަގީން…….އަހަރެންގެ ލޮލުން ޒާރާއަށް ތި މޫނު ބެލޭނަމަ އެނގޭނީ އަހަރެން ބަލަނީ ކިހާ ބަލާހިތުން، ކިހާ ލޯބިންކަން…….. އެހެން މީހަކު ތި ހަށިގަނޑަށް، ލޮލުގެ ކުޑަކޮޅުން ބަލާލިޔަސް އަހަރެންގެ ހިތަށް ކިހާ ތަދުވާނެކަން ޒާރާއަށް އެނގޭތަ………” އިމްރާން ޒާރާގެ ނިތްކުރީގައި ތުންފަތް ޖައްސާލިއެވެ. އަދި ކޮނޑުގައިވާ ދަބަސް ރަނގަޅުކޮށްލަމުން ބޭރަށް ނިކުތީ ޖިމަށް ދާގަޑި ކުޑަތަންވެފައިވާތީއެވެ. އިމްރާން ނިކުތުމުން ޒާރާ ސޯފާގައި ހަމަޖެހިލިއެވެ. ކިޔަން ގެންގުޅުނު ފޮތް މޭމަތީގައި ބާއްވާލިއެވެ. ލޯމަރާލިއެވެ. އެންމެފަހުން އިމްރާން ބުނެލި ދެތިން ޖުމްލަ ޒާރާގެ ކަންފަތާ ވަތްކެއް ނުވިއެވެ.\nއިމްރާން އެބުނީ ތެދެކެވެ. އިމްރާން އަބަދުވެސް ޒާރާއަށް ބަލަނީ ލޯބިންނެވެ. ކައިވެންޏަށް މިހާދުވަސްވީއިރު އެންމެ ފަހަރަކުވެސް ލޯބި ނޫން އަސަރެއް އެބެލުމުން ޒާރާއަށް ފެނިފައެއް ނުވެއެވެ. އެހެންނަމަވެސް އެންމެ ފަހުން އިމްރާން ބުނެލި ޖުމްލައިން ފަހުދުގެ މަތިން ހަނދާން ކުރަން ޒާރާއަށް މަޖުބޫރު ކުރުވައިފިއެވެ. ޒާރާއާ ދިމާއަށް ފަހުދު ބަލަނީ ތަފާތު ގޮތަކަށް ކަމުގައި ޒާރާއަށް ހީވަނީ ކީއްވެހެއްޔެވެ. އެ ބެލުމުގައި ހުރެގެންނުވާނެ ގޮތެއް ހުންނަހެން ޒާރާއަށް ހަމަ ހީވަނީއެވެ. އެއީ ފަހުދު އެހެންމީހުނާ ދިމާއަށްވެސް ބަލާގޮތް ބާވައެވެ. ޒާރާ އަކީ އިމްރާނުގެ އަންހެނުންނަށް ވީއިރު ނުބައި ނަޒަރަކުން ފަހުދު ޒާރާއަށް ބަލާފާނެބާއެވެ. ހުރިހާވެސް ކަމަކީ ޒާރާއަށް ކުރެވޭ ކުށްހީ އެއްކަމުގައި ޒާރާއަށް ގަބޫލުކުރެވުނެވެ.\n”އަދި ޕުޑިންކޮޅެއް އަޅަންވާނެ……… އަވަސްކޮއްލާ……” ޖީނާ ހެދިކާ ތަބަށް މޭޒުމަތީގައި ބެހެއްޓުމުން ސަރީފާ އެތަބަކުގައި ހުރި ތަކެއްޗަށް ބަލާލިއެވެ. ޖީނާ އަކީ ކެއްކުމުގެ މަސައްކަތް ކުރުމަށްޓަކައި އެގޭގައި ގެންގުޅޭ އިންޑިއާ އަންހެނެކެވެ.\nހޫނު މަސްރޮއްޓާ، ހަވާދުލީ ބިހުގެ އިތުރުން ކިރުބޯކިބަލާ ތަރުކާރީ ބިސްގަނޑެއް އެތަބަކުގައި އޮތެވެ. ހައްތަހާވެސް ޒާރާ އަށް މީރު އެއްޗިއްސެވެ. ހަވީރުސައި ޒާރާއަށް ސަރީފާ ގެންގޮސްދިނަސް އެހެން ހުރިހާ ވަގުތެއްގެ ކެއުން އޮންނަނީ އެންމެން އެކީގައި ސަރިފާމެންގެ އެޕާޓްމަންޓްގައެވެ. ޕުޑިންކޮޅު ތައްޓަކަށް އެޅުމަށްފަހު، ޖީނާ ތަބައްތެރޭގައި ތަށި ބެހެއްޓިއެވެ. އަވަސްއަވަހަށް ތަބައް ހިފައިގެން ސަރީފާ އެނބުރިލީ ލިފުޓާ ދިމާއަށް ދިއުމަށެވެ.\n”ބޯއްތަ ހާދަ ސާމާނެއް……..ދައްކަ…. ރަހަ ބަލާލަން………” ކޮޓަރިން ނިކުތް ފަހުދު ތަބަކާ ދިމާލަށް ބަލާލަމުން ކައިރިއަށް ޖެހިލިއެވެ.\n”މީ ޒާރާއަށް……. މޭޒުމާތީގަ ހުންނާނެ ދޭބަލަ ކާލަން….” ސަރީފާ ހިނިތުންވެލިއެވެ. އަދި ޖީނާ އަށް ގޮވާފައި ފަހުދަށް ކަޅުސައި އަޅައިދޭން ބުންޏެވެ. ފަހުދަށް މީރުވާނީ ކަޅުސައިކަން އެނގޭތީއެވެ.\n”އެކަނި އިނދެ ކާން އަހަރެން ކިހާ ފޫހިވާކަން ހަމަރަނގަޅަށް އެނގޭނެ ބޯއްތައަށް…….. އެބަޔަށް ގޮސް ސައިބޯނީ……. އިންމަ އާ އެކު…….” ފަހުދު ބޭނުންވިގޮތް ހާމަކުރިއެވެ.\n”އިމްރާން ހަމަ ދެންމެ އެދިޔައީ ޖިމަށް……. ފަހުދު ދަންޏާ އާދޭ……..އިމްރާން ނެތަކަސް ސައިބޮވިދާނެ އެއްނު……” ސަރީފާ ހިނގައިގަތެވެ.\nބެލް ޖަހާލުމާއެކު މާ ގިނައިރެއް ނުވެ ޒާރާ ދޮރު ހުޅުވާލިއެވެ. ބޭރުގައިހުރި ޒާރާގެ މައިދައިތަ ފެނުމުން ހިނިތުންވެލުމަށްފަހު އެއްވެސް ޚިޔާލެއް ފިކުރެއްނެތި އެތެރެއަށް ދާން ހިނގައިގަތެވެ.\n”ފަހުދު މިއަދު މިބައިގަޔޯ ސައިބޯނީ…… ބޮޑާހާކާވަރުން ގޮވައިގެން މިއައީ…….. ދަރިފުޅުވެސް ވާނެ ފަހުދުބެއާ ރައްޓެހިވާން…….. ހަމަ މަންމަގެ ދަރިއެއްފަދަ ކުއްޖެއް ފަހުދަކީ……..” ސަރީފާގެ ފަހަތުން ވަދެގެން އައި ފަހުދުގެ މޫނަށް ޒާރާއަށް ބަލާލެވުނެވެ. އެއާއެކު އަވަސްވެގަތީ ބުރުގާއަޅަން އެތެރެއަށް ވަނުމަށެވެ.\n”މަންމަ ބުނެލިނަމައެއްނު……” ބުރުގާއަޅައިގެން ނިކުތް ޒާރާ، ސަރީފާއާއި ގާތްވެލަމުން މަޑުމަޑުން ބުނެލިއެވެ. ސަރީފާ ޖަވާބުގައި ހިނިތުންވެލިއެވެ.\n”ދަރިފުޅު މާ ވަރަކަށްވިއްޔަ ތި ކަންތައް ބޮޑުވަނީ…….އެހާވަރުކަމެއް ނޫނޭ އެއީ…… އެ ހަމަ މަންމަގެ ދަރިއެއްފަދަ ކުއްޖެއް……ހަމަ މިގޭ ކުއްޖެއް…….. ” ސަރީފާ ހެދިކާ ތަބައް މޭޒުމަތީގައި ބަހެއްޓިއެވެ. ޒާރާގެ މޫނަށް ނަޒަރު ހުއްޓާލުމާއެކު އެ މޫނުން މާޔޫސްކަމެއް ސަރީފާއަށް ފާހަގަކުރެވުނެވެ. ބުނެވުނު އެއްޗަކުން ޒާރާ ހިތްހަމަ ނުޖެހުނީ ބާވައެވެ. އެހެން ވާކަށް ސަރީފާ ބޭނުމެއް ނޫނެވެ.\n”ދެން މިފަހަރު އެހެން އެވީ……މަންމަ ހިޔެއް ނުކުރަން ދަރިފުޅު …..ދެން ނުވާނެ އެހެނެއް……..” ވިސްނުމެއްގެ ތެރެއަށް ގެނބެމުން ދިޔަ ޒާރާ އަށް އޭނާގެ ސަބަބުން މަންމަ ހިތުގައި ޖެހިއްޖެ ކަން އިހްސާސްކުރެވުނެވެ. މަންމަ އެބުނީވެސް ތެދެކެވެ. ފަހުދަކީ ހަމަ ބޭބެއެއަފަދަ މީހެކެވެ. އާއިލާގެ މެންބަރެކެވެ. މަންމަ ގެ ދަރިއެއްފަދައިން ދެކޭ ކުއްޖެކެވެ. ވީ އިރު ޒާރާއަށް މި ވިސްނެނީ މާ ބޮޑަށެވެ. މާ ކަންތައްގަނޑު ބޮޑުކުރެވެނީއެވެ. ލޮލުގެ އެސްފިތައް ތަޅުވާލަމުން ޒާރާ މަސައްކަތްކުތީ އުދާސްވެފައިވާ އޭނާގެ ހިތަށް ހަމަޖެހުމެއް ހޯދާދޭށެވެ.\n”ކޮބާ …… ހާދަ ލަހޭ……. ފަހަރި އަވަސްކޮއްބަލަ……. ކާހިތުން މިހާރު ކެތްތެރިކަން ކޮޅުން ލައިފި…..ދެން ކެތެއްނުވާނެ…….” ފަހުދު ކާމޭޒާ ދިމާއަށް ހިނގައިގަތެވެ. އޭނާ އައިސް ހުއްޓުނީ ޒާރާ އާ ނުހަނު ގާތުގައެވެ.\n”ހާދި މީރުވަސް ދުވައޭ…….” ޒާރާއާ ދިމާލަށް މޫނު އަނބުރާލަމުން ފަހުދެ ނޭވާ އެތެރެއަށް ދަމާލިއެވެ. ދެލޯމަރާލިއެވެ. މޭޒުމަތީގައި ތަށިތައް އެތުރުމުގެ މަސައްކަތުގައި އަވަދިނެތި ހުރި ސަރީފާއަށް އެމަންޒަރު ނުފެނުނު ކަމުގައިވިޔަސް ޒާރާއަށް ނުހަނު ސާފުކޮށް އެމަންޒަރު ފެނުނެވެ.\n”ކެތްތެރިކަމެއްނެތް ކުއްޖެއްމީ…….ގައިމު ޑޮކްޓަރުންނަކީ ވަރަށް ކެތްތެރިބައެއް…….އަދިވެސް ހަމަ ކުރީގެ ސިޔާސަގޮތްގަނޑު މިސޮރު މިގެންގުޅެނީ……..” ސައިތައްޓަށް ހަކުރު އަޅަމުން ސަރީފާ ބަލާލީ ކުރިމަތީގައިހުރި ފަހުދުގެ މޫނަށެވެ.\n”ޑޮކްޓަރުންނަށްވެސް ކެތްކުރެވޭނީ ވަކި ވަރަކަށްނު…….ޑޮކްޓަރުންގެ ވެސް ހުންނާނީ ހަމަ އެހެން އިންސާނުންގެ ހުންނަ ހިއްސުތައްވިއްޔާ……. އެހެންނޫނަސް ހައިވީމަ ކިހިނެތް ކެތްކުރާނީ…… އަތުޖެހޭހިސާބުގަ މީރު ކާއެއްޗެއް އޮއްވަ އެއްވެސް މީހަކަށް ކެތްކުރެވޭނެތަ…… އަޅެ ފަހަރި ކީކޭ ބުނަނީ މިކަމާ……ފަހަރިއަށް ކެތް ވާނެތަ……. އަހަރެން މި ކެތްކުރާގޮތަށް…….” ފަހުދު މޭގައި އަތް ޖައްސާލަމުން ޒާރާއާ އަދިވެސް ގާތަށް ޖެހިލިއެވެ. އޭނާގެ ތޫނު ނަޒަރު ޒާރާގެ މޫނަށް އަމާޒު ވެއްޖެއެވެ. އެ ބެލުމުގައި ދަހިވެތިކަމެއް އެކުލެވިފައިވާހެން ޒާރާއަށް ހީވިއެވެ. އެހާ ގާތުގައި ހުރެގެން އެގޮތަށް ބަލަން ފެށުމުން ޒާރާގެ ހިތް އަވަސްވާން ފެށިއެވެ. އެވަގުތު ނުވަވަނަ މަހުގެ ފަހު ދުވަސްތައް ގުނަމުންދާ ދަރިފުޅު، އާދަޔާ ޚިލާފަށް ބަނޑުން ތޮޅެޅިއެވެ. ސިހުން ލިބޭ ވަރަށެވެ. ތަދު އިހްސާސްވާ ވަރަށެވެ. ޒާރާއަށް ބޭއިޚްތިޔާރުގައި މޭޒުގައި އެއްއަތުން ހިފަހައްޓާލާފައި ގުދުވެވުނެވެ. ބަނޑުގައި އަނެއްއަތުން ފިރުމަމުން ކުކުރާލެވުނެވެ. އަނގައިން ބޭރުވެގެން ދިޔަ ”އާހް” ގެ އަޑާއެކު އެންމެންގެ ސަމާލުކަން ޒާރާއަށް ހުއްޓުނެވެ. ކައިރީގައި ހުރި ފަހުދު އަވަސް އަވަހަށް ޒާރާއޭނާގެ ގަޔާލާ ހިފަހައްޓާލިއެވެ.\nMi fahudhu mi kihineyy vaa golaeh\nސިލްސިލާ ވާހަކަ: ޒާރާ – ފަންސާސް އެއްވަނަބައި\nއޭވިއޭޝަން ކޮމާންޑު މުވައްޒަފުންނަށް ހައްޤުވާ މަގާމުގެ ކުރިއެރުން ނުދޭތާ ހަ އަހަރު، ޒިންމާ ނަގާނީ ކޮންފަރާތަކުން!؟\nހުކުރު ދުވަސް ހަފްތާގެ އެހެނިހެން ދުވަސްތަކުގެ މައްޗަށް މާތްކުރެއްވި\nހެނދުނު ގަޑީގައި ބިސް ކެއުމުން ލިބޭ ފައިދާތައް ވަރަށް ގިނަ!


Bangladhesh In Raajje Ah On Arrival Visa Dhenee ބަންގްލަދޭޝްއިން ރާއްޖެއަށް އޮން އެރައިވަލް ވިސާދެނީ – Huvadhoo News Bangladhesh In Raajje Ah On Arrival Visa Dhenee Huvadhoo News\nބަންގްލަދޭޝްއިން ރާއްޖެއަށް އޮން އެރައިވަލް ވިސާދެނީ\nބަންގަލްދޭޝްއިން ރާއްޖެއަށް އޮން އެރައިވަލް ވިސާ އަނެއްކާވެސް ދޭން ނިންމައިފިއެވެ.\nބަންގްލަދޭޝްގެ ބޮޑުވަޒީރު ޝައިހް ހަސީނާ މިހާރު ރާއްޖެއަށް ކުރައްވަމުން ގެންދަވާ ރަސްމީ ދަތުރުފުޅުގައި ރައީސް ސޯލިހުއާ އެކަމަނާ މިއަދު ހެނދުނު ބައްދަލުކުރައްވައި ވާހަަކަފުޅު ދައްކަވަމުން މިކަން ވަނީ އިޢުލާން ކޮށްފައެވެ.\nއެކަމަނާ މިއަދު ވިދާޅުވީ ކުރިއެކޭ އެއްގޮތަށް އަލުން ދިވެހީންނަށް އޮން އެރައިވަލް ވިސާ ދޭން މިހާރު ނިންމާފައިވާ ކަަމަށެވެ. ބަންގްލަދޭޝްއިން ދިވެހީންނަށް ދެމުން އައި އޮން އެރައިވަލް ވިސާ މެދުކަނޑާލީ ކޮވިޑް ހާލަތާއި ގުޅިގެން ނެވެ.\nއޮން އެރައިވަލް ވިސާ ދޭން ނިންމިކަން ޝައިހް ހަސީން އިއުލާންކުރެއްމުގެ ކުރިން މިގޮތަށް ވިސާ ހަމަޖައްސައިދީ އަދި ރާއްޖޭގެ ދަރިވަރުންނަށް ބަންގްލަދޭޝްގެ ދިގު މުއްދަތުގެ ވިސާ ހަމަޖައްސައިދިނުމަށް މީގެ ކުރިން ދިވެހި ސަރުކާރުން ވަނީ އެދިފައެވެ.\nޝައިހް ހަސީނާ އިތުރަށް ވިދާޅުވީ ޔޫއެސް-ބަންގްލާ އެއާލައިނުން ރައްޖެއަށް ފެށި ދަތުރުތަކާއެކު ދެގައުމުގެ ވައިގެ ދަތުރުތައް މިހާރު ވަރުގަދަވެފައިވާ ކަމަށާއި އަދި ބަންގްލަދޭޝްގެ ނެޝެނަލް އެއާލައިންއިން ބިމާރު އެއާލައިންއިން ރާއްޖެއާަ ޑާކާއާ ދެމެދު ވައިގެ ދަތުރުތައް ފެއްޓުމަށް ވިސްނަމުންދާ ކަަމަށެވެ. އަދި މިއާއެކު ގިނަ ބަޔަކަށް ދަތުރުކުރުމުގެ ފުރުސަތު ލިބި ޓޫރިޒަމްއަށް ހެޔޮ ބަދަލުތަކެއް އަންނާނެ ކަމަށެވެ.\nމީގެ އިތުރުން ރާއްޖެއާ ބަންގްލަދޭޝްއާ ދެމެދު ސީދާ ދަތުރުތަކެއް ކުރުމަށް ޝިޕިން ލައިންއެއްގާއިމުކުރުމާ ގުޅޭ ގޮތުންވެސް މަޝްވަރާކުރެވުނު ކަމަށް އެކަމަނާ ވިދާޅުވިއެވެ.\nސިއްހީ ދާއިރާއިން އެހީތެރިކަން ފޯރުކޮށްދިނުމަށް ރާއްޖެއިން އެދުނު އެދުމާ އެއްގޮތަށް އެހީތެރިކަން ފޯރުކޮށްދެއްވާނެކަމަށާއި، އަދި މިފަދަ އެހީތެރިކަމެއް ފޯރުކޮށްދެވުމަކީ ލިބިގެންދާ ވަރަށްބޮޑު ހިތްހަމަޖެހުމެއް ކަމަށެވެ. އަދި ރާއްޖޭގެ ސިއްހީ ދާއިރާއަށް ސްޕެޝަލިސްޓުން ތަމްރީންކުރުމަށް ހާއްސަ ޕޯސްޓް ގެރެޖުއޭޓް ކޯސްތައް ފަރުމާކުރައްވާނެ ކަމުގެ ޔަގީންކަންވެސް ބަންގްލަދޭޝްގެ ބޮޑުވަޒީރު ޝައިހް ހަސީނާ މިއަދު ވަނީ ދެއްވާފައެވެ.


Ufaa dhoanin Dhevvadhoo komme geakah roamas hadhiyaa koffi - AO News\n“އުފާ” ދޯނިން ދެއްވަދޫ ހުރިހާ ގެއަކަށް ރޯމަސް ހަދިޔާކޮށްފި\nގއ.ދެއްވަދޫއިން ކޮވިޑަށްބަޔަކު ފައްސިވުމާއި ގުޅިގެން އެރަށުގައި ފެނާއި ކާބޯތަކެތި ހުސްވެ، ރަށުގެ ރައްޔިތުން ހާލުގައިޖެހިފައިވާ މިދަނޑިވަޅުގައި އެހީތެރިވުމުގެ ގޮތުން އެރަށު ކޮންމެ ގެއަކަށް ވާވަރަށް ރޯމަސް ހަދިޔާ ކޮއްފިއެވެ\nއުފާ ދޯނީގެ ކެޔޮޅު އިސްމާޢިލް ޔާމީން ބުނީ މި ވިސްނުމަކީ ދެއްވަދޫ ކަރަންޓީންގެ ހާލަތަށް އައި ދުވަހުން ފެށިގެން ވިސްނަމުން އަންނަ ވިސްނުމެއް ކަމަށާއި، މަސްނުދެވި ލަސްވެގެން ދިޔައީ މަސް ނުބޭނި ގިނަދުވަސްތަކެއް ވެގެން ދިއުމުން ކަމަށެވެ. އެރަށުގައި 148 ގެއެއްގައި މީހުންދިރިއުޅެމުންދާ ކަމަށް މައުލޫމާތު ލިބިފައިވާ ކަމަށާއި، އެއިން ކޮންމެ ގެއަކަށް ރޯމަސް ފޯރުކޮށްދީފައިވާނެކަމަށްވެސް ޔާމީން ބުންޏެވެ.\nމިކަމުގައި ދޯނީގައި މަސައްކަތްކުރާ ހުރިހާ ފަރާތެއްގެ ފުރިހަމަ އެއްބާރުލުން ލިބިގެންދިޔަކަމަށާއި، ކުރިއަށް އޮތްތާގައި ވެސް މިފަދަ އިތުރު އެހީތައް ދިނުމަށް ވިސްނަމުންދާކަމަށްވެސް އޭނާ ވަނީ ބުނެފައެވެ. އެގޮތުން ގެމަނަފުށީ ރައްޔިތުން ދިނުމަށް ހަމަޖެހިފައިވާ ފެނުގެ އެހީތެރިކަމުގައި އެ މަސްދޯނީގެ ހުރިހާ ފަޅުވެރިންވެސް ބައިވެރި ވާނެކަމަށްވެސް އޭނާ ބުނެފައިވެއެވެ.\nއުފާ ދޯނިން ދެއްވަދޫގެ ރައްޔިތުންނަށް މަސް ފޯރުކޮށް ދިން އިރު ވިލިގިނލި ރައްޔިތުން ވަނީ އެދޯނިން ދެއްވަދޫ އަށް 150 ކޭސް ފެނާއި އަދި އިތުރު އެހެނިހެން ސާމާނު ހަދިޔާ ކޮށްފައެވެ.\nމިއަހަރު ޖެނުއަރީ މަހުގެ7ވަނަ ދުވަހު ދެއްވަދޫއިން ކޮވިޑަށް ބަޔަކު ފައްސިވެ، މިހާރު ކޮމިއުނިޓީ ސްޕްރެޑަކަށް ގޮސްފައިވުމާއިއެކު އެރަށަށް އަރައި ފޭބުން ވަނީ މަނާކޮށްފައެވެ. އަދި އެރަށުގެ މަސްދޯނިފަހަރުތަށް މަހަށްނުގޮސް ރަށުގައި މަޑުކުރަން މަޖުބޫރުވިއެވެ. އޭގެ ސަބަބުން އެރަށުގެ ރައްޔިތުންނަށް ވަނީ ބޯފެނާއި މަސް ލިބުމުގެ ދަތިތަކާއި ކުރިމަތިލާނެ ޖެހިފައެވެ.\nމާލޭގައި އަޅާފައިވާ ފިޔަވަޅުތަކަށް އިތުރު ލުޔެއް\nދެއްވަދޫގައި ގާއިމުކުރި ޕޮލިސް ޑެސްކެއް ގާއިމުކޮށް، ރަސްމީކޮށް ހުޅުވައިފި


1- ސްކޫލުގެ ދަރިވަރުންގެ ކިޔެވުމާއި އިތުރު ހަރަކާތްތައް ރާވައި ހިންގުމަށް މަގުފަހިކޮށްދިނުން.\n2- ކޮންމެ އަހަރެއް ނިމުމުގެ ކުރިން ކުރިއަށްއޮތް3އަހަރުދުވަހަށް ލަފާކުރާ ބަޖެޓް ހެދުމަށްފަހު މިނިސްޓްރީ އޮފް އެޑިޔުކޭޝަނުން ފޮނުވަން އަންގާފައިވާ ތާރީޚަށް ފޮނުވަމުންގެންދޭތޯ ބަލައި ޗެކްކުރުން.\n3- ކޮންމެ މަހެއްގެ 10 ވަނަ ދުވަހުގެ ކުރިން ކޭޝްފުލޯ ހަދާފައި ފޮނުވަމުންދޭތޯ ޗެކްކުރުން.\n4- ކޮންމެ އަހަރެއްގެ ބިލުތައް އެ އަހަރެއްގެ ބަޖެޓުން އަދާކޮށް ނިންމުމާއި، މައްސަލައެއް ދިމާވެއްޖެނަމަ ޕްރިންސިޕަލާ މަޝްވަރާކުރުމަށްފަހު ނިންމުން.\n5- ކޮންމެ އަހަރެއްގެ ބަޖެޓް ލިބުމުން، ކޯޑްތަކުގެ ފައިސާހުރިތޯ ބަލައި ޗެކްކޮށް، ފައިސާ މަދުވާ ކޯޑްތަކަށް ފައިސާ ހޯދުން.\n6- ދަރިވަރުންނަށް ދެވޭ ޒަމާނީ ތަޢުލީމާ ގުޅޭގޮތުން ހޯދަންޖެހޭ ތަކެތި ހޯދައި، ކަމާގުޅޭ ފަރާތްތަކަށް ފޯރުކޮށްދެމުން ގެންދޭތޯ ޗެކްކުރުން.\n7- ކޮންމެ މަހެއްގެ 15 ވަނަ ދުވަހުން ފެށިގެން މުސާރައިގެ ކަންތައް ކުރިއަށްދޭތޯ ބަލައި، 20 ވަނަ ދުވަހުގެ ކުރިން މިނިސްޓްރީ އޮފް ފިނޭންސަށް ފޮނުވަމުން ގެންދޭތޯ ޗެކްކުރުން.\n8- ބަޖެޓާ ގުޅުންހުރި އެކައުންޓްތައްކަމުގައިވާ އާމްދަނީ، ވަގުތީ އަދި ތިޖޫރީ ރިޕޯޓުތައް ޤަވައިދުން ފޮނުވަމުން ގެންދޭތޯ ބަލައި ޗެކްކުރުން.\n9- ސްޓޮކުން ވެއްދޭ ތަކެއްޗާއި، ދޫކުރެވޭ ތަކެތި ސްޓޮކްބާކީ ފޮތުގައި ޤަވައިދުންލިޔެ ސޮއިކުރެވިފައިވޭތޯ ބަލައި ޗެކްކުރުން.\n10- އިންވެންޓްރީ ޤަވައިދުން ޗެކްކުރުން.\n11- ސްކޫލުގައި ކުރަންޖެހޭ މެއިންޓަނެންސް މަސައްކަތްތައް ފުރިހަމަކުރުމަށްޓަކައި ކަމާގުޅޭ މުވައްޒަފުންނާ ހަވާލުކުރެމާއި، އެ މަސައްކަތްތައް ފުރިހަމަކުރަމުން ގެންދޭތޯ ބަލައި ޗެކްކުރުން.\n12- ކޮންމެ އަހަރަކުވެސް ސްކޫލަށް ލިބޭ ބަޖެޓުން އަހަރުދުވަހަށް ވާނޭހެން ޚަރަދުތައް ކޮންޓްރޯލްކޮށް ބެލެހެއްޓުން.\n13- އިދާރީ ކަންތައްތައް އިސްވެރިއެއްގެ ހައިސިއްޔަތުން ބެލުން.\n1-ބިޒްނަސް އެޑްމިނިސްޓްރޭޝަން / ބިޒްނަސް މެނޭޖްމަންޓް / ޕަބްލިކް މެނޭޖްމަންޓް ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ6ގެ ސަނަދެއް ހާސިލްކޮށްފައި ވުމާއެކު، މަޤާމުގެ މަސައްކަތުގެ ދާއިރާއެއްގައި މަދުވެގެން4އަހަރު ދުވަހުގެ ތަޖުރިބާ ލިބިފައިވުން.\n2- ބިޒްނަސް އެޑްމިނިސްޓްރޭޝަން / ބިޒްނަސް މެނޭޖްމަންޓް / ޕަބްލިކް މެނޭޖްމަންޓް ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައި ވުމާއެކު، މަޤާމުގެ މަސައްކަތުގެ ދާއިރާއެއްގައި މަދުވެގެން2އަހަރު ދުވަހުގެ ތަޖުރިބާ ލިބިފައިވުން.\n3- ބިޒްނަސް އެޑްމިނިސްޓްރޭޝަން / ބިޒްނަސް މެނޭޖްމަންޓް / ޕަބްލިކް މެނޭޖްމަންޓް ދާއިރާއިން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9އިން ފެށިގެން މަތީގެ ސަނަދެއް ހާސިލްކޮށްފައިވުން.


vnews - France League ge 1 vana magaamu PSG in dhamahattaifi\nފްރާންސް ލީގުގެ އެއް ވަނަ މަގާމު ޕީއެސްޖީއިން ދަމަހައްޓައިފި\nރޭ ބޯޑޯގެ އަތުން ފަސޭހަ ކަމާއެކު 6-2 ލަނޑުން މޮޅުވެ، ފްރާންސް ލީގުގެ އެއް ވަނަ މަގާމްގައި ޕީއެސްޖީއިން މަގާމް ދަމަހައްޓައިފި އެވެ.\nއަމިއްލަ ދަނޑުގައި ކުޅުނު މިމެޗުގައި ޕީއެސްޖީގެ ލަނޑުތައް އެޓީމަށް ކާމިޔާބު ކޮށްދިން ކުޅުންތެރިންނަކީ ދެ ލަނޑު ޖެހީ ނޭމާ އާއި އެޑިންސަން ކަވާނީ އާއި ތޯމަސް މެއުނިޔޭ އާއި ޖޫލިއަން ޑްރެލްސްލާ އަދި ކިލިއަން އެމްބާޕޭއެވެ.\nމިމެޗުގައި ބޯޑޯގެ ލަނޑުތައް އެޓީމަށް ޖަހާދިން ކުޅުންތެރިންނަކީ ޔޫނޮސޮސެސް އާއި މަލްކަމްއެވެ.\nރޭގެގެ މި މޮޅާއެކު ޕީއެސްޖީ އޮތީ ލީގުގައި މިހާތަނަށް ކުޅުނު އަށް މެޗުން ލިބުނު 22 ޕޮއިންޓާއެކު އެއްވަނައިގައެވެ. ދެވަނައިގައި 19 ޕޮއިންޓާއެކު މޮނާކޯ އޮތްއިރު ތިންވަނައިގައި 16 ޕޮއިންޓާއެކު އޮތީ ނޭންޓްސްއެވެ.\nފްރާންސް ލީގުގައި ޕީއެސްޖީއިން މިހާތަނަށް ކުޅުނު އެއް ވެސް މެޗަކުން އަދި ބަލިވެފައެއް ނުވެއެވެ. އެގޮތުން ލީގުގައި ޕީއެސްޖީއިން ދެން އެންމެ އަވަހަށް ވެސް ނިކުންނާނީ ލީގުގެ 17 ވަނަ މަގާމްގައި މިވަގުތު އޮތް ޑިޖޯންއާ ދެކޮޅަށެވެ. އެމެޗް ކުލޭނީ މިމަހުގެ 14 ވަނަ ދުވަހު އެވެ.


ރާއްޖެއިން އިތުރު 122 މީހުން ކޯވިޑަށް ޕޮޒިޓިިވްވެއްޖެ ރާއްޖެއިން އިތުރު 122 މީހުން ކޯވިޑަށް ޕޮޒިޓިިވްވެއްޖެ\nރާއްޖެއިން އިތުރު 122 މީހުން ކޯވިޑަށް ޕޮޒިޓިިވްވެއްޖެ\nރާއްޖެއިން އިތުރު 122 މީހުން ކޯވިޑަށް ޕޮޒިޓިވެއްޖެއެވެ.\nމިއާއެކު ކޯވިޑް ޖެހުނު މީހުންގެ ޖުމްލަ ޢަދަދު ވަނީ 76400 އިން މައްޗަށް އަރާފައެވެ.\nހެލްތު ޕްރޮޓެކްޝަން އެޖެންސީ، އެޗް.ޕީ.އޭއިން އެންމެފަހުން އާއްމުކުރި ތަފާސް ހިސާބުތައް ދައްކާގޮތުން ބުދަ ދުވަހުގެ އިރުއޮއްސި 6:00 އިން ބުރާސްފަތި ދުވަހުގެ އިރުއޮއްސި 6:00 އާ ހަމައަށް ރާއްޖެއިން ކޯވިޑަށް ޕޮޒިޓިވްވެފައި ވަނީ 122 މީހުންނެވެ.\nމީގެތެރޭގައި މާލެ ސަރަހައްދުން ޕޮޒިޓިވްވި 24 މީހުންނާއި، އަތޮޅުތަކުގެ ރަށްރަށުން ޕޮޒިޓިވްވި 81 މީހަކު ހިމެނެއެވެ. އަދި ރިސޯޓްތަކުން 17 މީހަކު ޕޮޒިޓިވްވެފައިވެއެވެ. މިއާއެކު މިހާތަނަށް ރާއްޖެއިން ކޯވިޑަށް ޕޮޒިޓިވްވި މީހުންގެ ޢަދަދު ވަނީ 76454 އަށް އަރާފައެވެ.\nރާއްޖެއިން ކޯވިޑަށް ޕޮޒިޓިވްވާ މީހުންގެ ޢަދަދު ދަށްވެފައިވާއިރު މާލެ ސަރަޙައްދުން ރިޕޯޓުކުރާ ކޭސްތައް ވަނީ ވަރަށް ބޮޑަށް މަދުވެފައެވެ. އަދި ރަށްރަށުން ޕޮޒިޓިވްވާ މީހުންގެ އަދަދުވެސް ވަނީ ދަށްވެފައެވެ. މިއާއެކު މިބައްޔަށް މިވަގުތު ފަރުވާ ހޯދާމީހުންގެ ޢަދަދުވެސް އުޅެނީ 3،000 އިން ދަށުގައެވެ. މިވަގުތު މިބައްޔަށް ފަރުވާ ހޯދަމުން ދަނީ 2،587 މީހުންނެވެ. އަދި އެޑްމިޓްކޮށްގެން މިހާރު ފަރުވާ ދެމުންދަނީ 11 މީހުންނަށެވެ.\nވޭތުވެދިޔަ 24 ގަޑިއިރުގެ ތެރޭގައި 106 މީހުން ވަނީ ބަލިން ރަނގަޅުވެފައެވެ. މިއާއެކު ބަލިން މުޅިން ރަނގަޅުވި މީހުންގެ ޖުމްލަ ޢަދަދު ވަނީ 73637 އަށް އަރާފައެވެ. ފާއިތުވި 24 ގަޑިއިރުގެ ތެރޭގައި ބަލި ދެނެގަތުމަށް ރާއްޖޭގައި 6072 ސާމްޕަލެއް ވަނީ ޓެސްޓުކޮށްފައެވެ.\nރާއްޖެއިން ކޯވިޑް ޖެހުނު މީހުންގެ ޖުމްލަ ޢަދަދު 76400 އިން މައްޗަށް އަރާފައިވާއިރު، ކޯވިޑް ބަލީގައި ރާއްޖެއިން މިހާތަނަށް 218 މީހުން ވަނީ ނިޔާވެފައެވެ.


Adhaalathu'ge Nufoozeh Nei, Bill'ah Hushahelhee Amilla Islaaheh: Yaugoob - Vaguthu\nނަފުރަތުގެ އަމަލުތަކަކީ ޖިނާއީ ކުށެއް ކަން ކަނޑައަޅާ ގޮތަށް ގާނޫނުލްއުގޫބާތަށް އިސްލާހު ގެނައުމުގެ ބިލަށް ހުށަހެޅުއްވި އިސްލާހުތަކަކީ ވަކި ސިޔާސީ ޕާޓީއެއްގެ ނުފޫޒުން ހުށަހެޅުއްވި އިސްލާހުތަކެއް ނޫން ކަމަށް ރައްޔިތުންގެ މަޖިލީހުގެ ދާންދޫ ދާއިރާގެ މެންބަރު ޔައުގޫބް އަބްދުﷲ މިއަދު ވިދާޅުވެއްޖެއެވެ.\nސަރުކާރުގެ ފަރާތުން ޖުޑިޝަލް ސާވިސް ކޮމިޝަން (ޖޭއެސްސީ) ގެ ރައީސް އަދި ތުޅާދޫ ދާއިރާގެ މެންބަރު ހުށަހެޅުއްވި އެ ބިލަކީ ނަފުރަތުގެ އަމަލުތަކަކީ ޖިނާއީ ކުށެއްގެ ގޮތުގައި ކަނޑައެޅުމުގެ މަގްސަދުގައި ހުށަހެޅުއްވި ބިލެކެވެ.\nއެ ބިލުގައި އިސްލާމް ދީނާ ޚިލާފަށް މީހަކު އުޅޭ ކަމުގެ ތުހުމަތު ކުރުމަކީ ޖިނާއީ ކުށެއްގެ ގޮތުގައި ކަނޑައަޅަން އޮތުމުން ދީނީ އިލްމުވެރިންގެ ކަންބޮޑުވުން އިންތިހާއަށް އޮތެވެ. އަދި އާންމުންގެ ފާޑުކިއުން ވެސް ބިލަށް އަމާޒުވެގެން ދިޔައެވެ.\nޖުޑިޝަރީ ކޮމިޓީން ބިލަށް ގެނައި އިސްލާހުތަކާއެކު ވެސް އެމްޑީޕީގެ ބައެއް މެންބަރުން ވެސް ހިމެނޭ ގޮތަށް ބިލާ މެދު ކަންބޮޑުވުންތަކެއް އޮތެވެ. މި ގޮތުން ޔައުގޫބް ވެސް ބިލަށް އިސްލާހުތަކެއް ހުށަހެޅުއްވިއެވެ.\nއެކަމަކު އެމްޑީޕީގެ ޕާލިމެންޓްރީ ގްރޫޕްގެ އަޣުލަބިއްޔަތުން ނިންމީ އެ ބިލު އިތުރަށް ދިރާސާކުރަން ޖުޑިޝަރީ ކޮމިޓީއަށް ފޮނުވަން ފާސްވުމުން ޔައުގޫބްގެ އިސްލާހުތައް އަނބުރާ ނެންގެވިއެވެ.\nމިކަމާ ގުޅިގެން ޖުޑިޝަރީ ކޮމިޓީގެ މުގައްރިރު އަދި މާފަންނު އުތުރު ދާއިރާގެ މެންބަރު އިމްތިޔާޒް ފަހްމީ (އިންތި) ވިދާޅުވީ، އެ ހުށަހެޅުމަކީ އަދާލަތު ޕާޓީގެ ނުފޫޒު އޮންނަ އިސްލާމިކް މިނިސްޓްރީން އެދިގެން ޔައުގޫބް ހުށަހެޅުއްވި އިސްލާހެއް ކަމަށެވެ.\nވަކި މެންބަރެއްގެ ނަން ވިދާޅުނުވެ، އިންތި ސިފަކުރެއްވީ އެއީ ރައްޔިތުންގެ މަޖިލީހުގައި ގޮނޑިއެއް ވެސް ނެތް އަދާލަތު ޕާޓީގެ ނުފޫޒުން އެމްޑީޕީގެ މެންބަރަކު މެދުވެރިކޮށް ހުށަހެޅުއްވި އިސްލާހެއް ގޮތުގައެވެ.\nއިންތިގެ ވާހަކަތަކާ ގުޅިގެން ޔައުގޫބް "ވަގުތަށް" ވިދާޅުވީ، ގާނޫނުލްއުގޫބާތަށް ހުށަހެޅުއްވި އިސްލާހުތަކަކީ އަމިއްލައަށް ފެނިވަޑައިގެން އަމިއްލަ އިޚްތިޔާރުގައި ހުށަހެޅުއްވި އިސްލާހުތަކެއް ކަމަށެވެ.\nޔައުގޫބް ފުރަތަމަ ވެސް ފާހަގަ ކުރެއްވި ކަމަކީ، ބިލުގެ އިބްތިދާއީ ބަހުސް މަރުހަލާގައި ވެސް ބިލުގައި ހިމެނޭ ބައެއް ކަންކަން ފާސްކުރަން ދެކޮޅު ހައްދަވާ އޭނާ ދެއްކެވި ވާހަކަތަކެވެ. އަދި ކޮމިޓީ މަރުލަހާގައި އެ އިސްލާހު ކުރަން އޭނާ ގޮވާލެއްވި ގޮވާލެއްވުމެވެ.\n"އަދާލަތު ޕާޓީއެއް، އެހެން ޕާޓީއެއްގެ ނުފޫޒެއް ވެސް އޮވެގެން ހުށަހެޅި އިސްލާހެއް ނޫން އެއީއެއް، އަޅުގަނޑު ބޭނުންވެގެން އަޅުގަނޑު ހުށަހެޅި އިސްލާހެއް އެއީ،" ޔައުގޫބް ވިދާޅުވިއެވެ.\nޔައުގޫބް ވިދާޅުވީ އިސްލާހު ހުށަހެޅުއްވުމުގެ ކުރިން އިސްލާމިކް މިނިސްޓްރީގެ ލަފާ ހޯއްދެވި ކަމަށެވެ. ސަބަބެއްގެ ގޮތުގައި ޔައުގޫބް ވިދާޅުވީ އޭނާއަކީ ދީނީ އިލްމުވެރިޔަކަށް ނުވެފައި، އެ އިލްމުގެ ބޭފުޅުންގެ މަޝްވަރާ ލިބިގެން އިސްލާހު ހުށަހަޅުއްވަން ބޭނުންވާތީއެވެ.\n"އަޅުގަނޑަށް ފެނިގެން އަޅުގަނޑު އިސްވެ އިސްލާމިކް މިނިސްޓްރީގެ ލަފާ ހޯދީ، އަޅުގަނޑަކީ އެންމެ މޮޅު މީހާއެއް ނޫން، މޮޅު ގޮތަކީ މަޝްވަރާ، އެހެންވެ އިސްލާހު ހުށަހެޅުމުގެ ކުރިން މިނިސްޓްރީގެ މަޝްވަރާ ހޯދީ،" ޔައުގޫބް ވިދާޅުވިއެވެ.\nޔައުގޫބް ވިދާޅުވީ، ގާނޫނެއް ފަރުމާކޮށް އަމަލު ކުރަން ފަށަން ވާނީ ވެސް އެ ގޮތުގެ މަތިން މަޝްވަރާ ވީހާވެސް ފުޅާކޮށް ކުރުމަށް ފަހު ކަމަށެވެ. އެކަމަކު ކޮމިޓީ މަރުހަލާގައި ބޭނުންވާ އިސްލާހުތައް ނައުމާއި މަޝްވަރާ ފުޅާ ދާއިރާއެއްގައި ހޯދިފައި ނެތުމުން އިސްލާހުތައް ހުށަހެޅުއްވީ ކަމަށް ވިދާޅުވިއެވެ.\nޔައުގޫބް އިސްލާހެއް ހުށަހެޅުއްވީ ކޮމިޓީން އިސްލާހު ގެނައި މާއްދާއަކަށެވެ.\nއެ ގޮތުން ޚިލާފް އުފެދިފައިވާ ކަންކަމުގައި ވަކި ރައުޔަތަކަށް މީހަކު ތާއީދު ކުރުމުން އިސްލާމީ ޝަޚްސިއްޔަތު ކަތިލާ ގޮތަށް ސިފަ ކުރުމުގެ ކުށަށް އިސްލާހެއް ހުށަހެޅުއްވިއެވެ. އޭގައި ވަނީ އިސްލާމީ ޝަޚްސިއްޔަތަށް އުނިކަން ދީ އަނިޔާވެރިވާން ގޮވާލުމަކީ ކުށަކަށް ހެދުމަށެވެ.\nޔައުގޫބް ވިދާޅުވީ، އިސްލާމް ދީނަށް ފުށު އަރާ ގޮތަށް އޮންނަ އެއްވެސް ބަދަލެއް އަދި ރައްޔިތުންގެ ކަންބޮޑުވުން އެހާ ބޮޑަށް އޮންނަ އެއްވެސް ގާނޫނީ އޮނިގަނޑަކަށް އޭނާގެ ތާއީދު ނޯންނާނެ ކަމަށެވެ.\nޖުލައި 28, 2021 13:37\nބިލުގަ އެވަނީ ރައްޔިތުންގެ އަޑު އަލްހަމްދުލިﷲ. ނަޝީދުގެ ލާދީނީ ފެކްޝަންގެ މީހުން އެއަހަން ބޭނުން ނުވަނީ.\nޖުލައި 28, 2021 13:59\n*އަސްލާހުގަ އެވަނީ ރައްޔިތުންގެ އަޑު\nޖުލައި 28, 2021 14:26\nޔައުގޫބް ވިދާޅުވީ، އިސްލާމް ދީނަށް ފުށު އަރާ ގޮތަށް އޮންނަ އެއްވެސް ބަދަލެއް އަދި ރައްޔިތުންގެ ކަންބޮޑުވުން އެހާ ބޮޑަށް އޮންނަ އެއްވެސް ގާނޫނީ އޮނިގަނޑަކަށް އޭނާގެ ތާއީދު ނޯންނާނެ ކަމަށެވެ. އެހެންކަމުގައިވާނަމަ މިބިލްގައި ހިމަނަންވީ އިސްލާމްދީނަށް ފުރައްސާރަކުރާ އެންމެނަށް ހަރުކަށި އަދަބު ދިނުމަށާއި ކުޑައިމިސްބަހެއްވެސް ބުނެފިނަމަ އެމީހަކު އިސްލާޙްވާން އެންގުމަށާއި،ނުވެއްޖެނަމަ އެމީހަކު ވަޒީފާއިންވެސް ވަކިކޮށް އަދަބުދިނުމަށެވެ. އަދި އެމީހަކީ އިސްލާމްކިޔަވައިގެންހުރި މީހަކަސް ނުވަތަ އެހެންމާއްދާއެއް ކިޔަވައިގެންހުރި މީހަކަސް ހަމަހަމަ ވާއުސޫލުންނެވެ.\nޖުލައި 28, 2021 19:18\nދެއްކިޔެއްވެބާ ރިސްވަތާ ދަށުންދެމުމުދަ ތިޔައުޅެނީ އެއީ ދީހުންދަކުރަނީތޯ ނުވަރަ ރައްޔިތުންނައް ސަޅި ކަމަކީތޯ ރައްޔިތުންހީކުތީ މަނިކުފާނުގެ ކިޔެވުމަކީ ނުވަތަ ފައްނަކީ ވަގުފިފުންކައް ހީކޮއްވޯޓުދިނީ ނަމަވެސް ވަގުންނާގުޅެއް އިގުނީ\nޖުލައި 28, 2021 15:44\n"މާއްކޫ އޮޑިޓަރު" ލަދެއް ނުގަނޭތަ؟\nޖުލައި 28, 2021 17:44\nމަކޫ ޢޮޑެޓަރެކެ.. ހެހެހެހެހޭ\nވަރައް ސާފުކޮއް އެބަފެނޭ ޔައުގޫބް ވަގުން ހިފަާތަން.


Hai aharu fahun pakistan gai rasmee koh maruge adhabu dheyn fashaifi.\nހަތް އަހަރު ފަހުން ޕާކިސްތާނުގައި ރަސްމީކޮށް މަރުގެ އަދަބު ދޭން ފަށައިފި\nޕާކިސްތާނުގައި މަރުގެ އަދަބު ދިނުން ހުއްޓާލިތާ ހަތް އަހަރު ފަހުން މަރުގެ އަދަބު ތަންފީޒު ކުރުން އަލުން ފަށައިފި އެވެ.\nޕާކިސްތާނުގައި އެއްގޮތަކަށް ވެސް މަރުގެ އަދަބު ތަންފީޒު ނުކޮށް އޮންނަތާ ހަތް އަހަރުވި ފަހުން މަރުގެ އަދަބެއް ތަންފީޒު ކުރީ މިދިޔަ ޑިސެމްބަރު މަހު ޕެޝާވަރްގެ ސްކޫލަކަށް ބަޔަކު ހަމަލާދީ އެތައް ކުޑަކުދިންނެއް މަރާލި މައްސަލައާ ގުޅިގެންނެވެ. އެ ހާދިސާ ގުޅިގެން ވެސް މަރުގެ އަދަބު ތަންފީޒު ކުރަމުންދަނީ ޓެރަރިޒަމްގެ ކުށްތަކުގައި މަރަން ހުކުމްކޮށްފައި ތިބި މީހުންގެ މައްޗަށް އެކަންޏެވެ.\nމިހާރު އެ ގައުމުން ވަނީ މަރުގެ އަދަބު ދޭ ހުރިހާ ކުށްތަކެއްގައި ވެސް ހުކުމް ތަންފީޒު ކުރަން ނިންމައިފަ އެވެ. އެގޮތުން އިސްތިއުނާފްގެ ހުރިހާ މަރުހަލާއެއް ފުރިހަމަކޮށް އަދި މަރުގެ އަދަބު ލުއިކުރަން ރައީސަށް ހުށަހަޅާ ހުށަހެޅުމުން ބަލައިނުގެންފައިވާ މީހުންގެ މަރުގެ އަދަބު ތަންފީޒު ކުރަން މިހާރު ވަނީ ނިންމައިފަ އެވެ.\nދަންޖައްސައިގެން މަރުގެ އަދަބު ދޭ ޕާކިސްތާނުގައި މަރަން ހުކުމްކޮށްފައި ތިބި 8،000 މީހުން ތިބިއިރު އޭގެ ތެރެއިން 1،000 އެއްހާ މީހުންނަކީ އިސްތިއުނާފްގެ ހުރިހާ މަރުހަލާއެއް ނިމި، އަދި މައާފް ދެވެން ނެތް ކަމަށް އެ ގައުމުގެ ރައީސް ނިންމަވާފައި ތިބި މީހުންނެވެ.\nޕާކިސްތާނުގައި މަރުގެ އަދަބު ދޭ ހުރިހާ ކުށްތަކެއްގެ ހުކުމް ވެސް ތަންފީޒުކުރަން ފެށީ ކޮން ސަބަބަކާ ހެދިކަމެއް ރަސްމީކޮށް އެގައުމުން ހާމައެއް ނުކުރެ އެވެ. ނަމަވެސް އެކަން ނުކުރަން އދ. އާއި އިންސާނީ ހައްގުތަކަށް މަސައްކަތް ކުރާ ޖަމާއަތްތަކުން ދަނީ ގޮވާލަމުންނެވެ.


އ.ދގެ އިންސާނީ ޙައްޤުތަކާބެހޭ ކައުންސިލްގެ އިންތިޚާބާގުޅޭ - MFA\nއ.ދގެ އިންސާނީ ޙައްޤުތަކާބެހޭ ކައުންސިލްގެ އިންތިޚާބާގުޅޭ\nލިޔުނީ: އޮކްޓޫބަރު 17 2017\nއ.ދގެ އިންސާނީ ޙައްޤުތަކާބެހޭ ކައުންސިލްގެ 2018 އިން 2020 ގެ ދައުރަށް މެންބަރުން ހޮވުމަށް، 16 އޮކްޓޯބަރ 2017 ގައި އދ. ގެ ޢާއްމު މަޖިލީހުގައި، ބޭއްވި އިންތިޚާބާ ގުޅޭގޮތުން ދިވެހި މީޑިޔާގައި ފެތުރެމުންދާ، ޙަޤީޤަތާ ޚިލާފު ވާހަކަތަކާ ގުޅޭގޮތުން، ކަންހިނގާފައިވާ ގޮތް ސާފުކޮށްދިނުމުގެ ގޮތުން ދަންނަވަމެވެ.\nމި އިންތިޚާބުގައި ރާއްޖެއިން ވާދަކުރުމަށް، ޖޫން 2016ގައި ހުށައެޅި ކަމުގައި ވީނަމަވެސް، މި ދައުރުގެ އިންތިޚާބުގައި ވާދަނުކޮށް، ފަހުގެ ދައުރަކަށް ކުރިމަތިލުމަށް ނިންމާ، ދިވެހި ސަރުކާރުންވަނީ މި އަހަރުގެ އޭޕްރީލް މަހުގެ 23 ވަނަ ދުވަހު، މިކަން އ.ދގެ ކަމާބެހޭ ފަރާތްތަކަށާއި މެންބަރު ޤައުމުތަކަށް އަންގާފައެވެ. މިހެން ނިންމާފައިވަނީ ސަރަޙައްދީ އެއްބާރުލުމަށް ވާގިި ދިނުމަށާއި، އ.ދ. ގެ ސަލާމަތީ މަޖިލީހުގެ 2019 އިން 2020 ގެ ދައުރަށް ދިވެހިރާއްޖެއިން ކުރިމަތިލާފައިވާތީ، އެކަމަށް އިސްކަން ދިނުމުގެ މަޤްޞަދުގައެވެ.\nއެނގިވަޑައިގަންނަވާނޭ ފަދައިން 2010ން 2013 ވަނަ އަހަރަށް، 2014ން 2016 ވަނަ އަހަރަށް އ.ދ ގެ އިންސާނީ ޙައްޤުތަކާބެހޭ ކައުންސިލްގެ ދެ ދައުރަކަށް، ވަރަށް ފުރިހަމަ އަޣްލަބިއްޔަތަކުން ދިވެހިރާއްޖެވަނީ ހޮވިފައެވެ. އަދި މި ދެ ދައުރުގައި ކައުންސިލްގެ މެންބަރެއްގެ ޙައިސިއްޔަތުން ދިވެހިރާއްޖެއިން ކޮށްފައިވާ މަސައްކަތްތައް މެންބަރު ޤައުމުތަކުން ވަނީ ބަލައިގެންފައެވެ.\nއެހެންކަމުން، މި ފަދަ މަޢުލޫމާތު ރައްޔިތުންނަށް ފޯރުކޮށްދިނުމުގެ ކުރިން، ތެދު ދޮގު ބައްލަވައި، ޙަޤީޤަތާ އެއްގޮތަށް، ޞައްޙަ މަޢުލޫމާތު ފޯރުކޮށް ދިނުމަށް އެންމެހައި ފަރާތްތަކަށް ތަކުރާރުކޮށް އިލްތިމާސް ކުރަމެވެ.


Bale China ge club akah badhaluvanee - vNews.mv\nބޭލް ޗައިނާގެ ކުލަބަކަށް ބަދަލުވަނީ\nމުހައްމަދު ޝާން އަބްދުﷲ 27 July 2019, 14:21\nރެއާލް މެޑްރިޑަށް ކުޅެމުން އަންނަ ވޭލްސް ތަރި ގަރެތު ބޭލް ޗައިނާގެ ޖިއާންސޫ ސަނިން އަށް ބަދަލުވުމާ ގާތަށް އަތުވެއްޖެ ކަމަށް މީޑިއާ ރިޕޯޓްތައް ބުނެފި އެވެ.\nމީޑިއާ ރިޕޯޓް ތަކުން ބުނެފައި ވާގޮތުގައި އުމުރުން 30 އަހަރުގެ ބޭލްއަށް ޗައިނާގެ ޖިއާންސޫ ސަނިން ކުލަބުން މުސާރައިގެ ގޮތުގައި ހަފްތާ އަކު އެއް މިލިއަން ޕައުންޑް ވަނީ ހުށަހަޅައިފައެވެ.\nބޭލްގެ އެޖެންޓާ ހަވާލާދީ މީޑިއާތަކުގައި ބުނެފައި ވަނީ ޗައިނާ ކުލަބުން ހުށަހަޅާ ހުށަހެޅުންތައް ބޭލް ގަބޫލް ކުރާ ކަމަށާއި އެކުލަބާއެކު ވަރަށް އަވަހަށް ސޮއިކުރަން ބޭލް ނިންމާފައިވާ ކަމަށެވެ. އަދި އެކުލަބަށް ބޭލް ސޮއި ކުރާނީ ތިން އަހަރުގެ އެއްބަސްވުމެއްގެ ދަށުން ކަމަށް ވެސް ބޭލްގެ އެޖެންޓާ ހަވާލާދީ މީޑިއާ ތަކުގައި ބުނެފައި ވެއެވެ.\nވޭލްސްގެ އެންމެ މޮޅު ކުޅުންތެރިޔާގެ މަގާމު ފާއިތުވެދިޔަ ހަ އަހަރު ހޯދާފައިވާ ބޭލް ޗައިނާގެ ސުޕަ ލީގުގެ ޖިއަންސޫ އަށް ބަދަލުވާން އުޅޭއިރުން ރެެއާލުގެ ކޯޗު ޒިނެދިން ޒިދާންއާ ބޭލްއާ ދެމެދު ވަނީ ހިޔާލްތަފާތުވުންތަކެއްގެ ތެރޭގައި ކަމަށްވެސް މީޑިއާތަކުގައި ވަނީ ރިޕޯޓް ކޮށްފައެވެ. އަދި ބޭލްގެ ކުޅުމާ މެދު ޒިދާން މިހާރު ހިތްހަމަ ނުޖެހޭ ކަމަށް ވެސް މީޑިއާ ތަކުގައި ރިޕޯޓް ކޮށްފައި ވެއެވެ.\nޒިދާން ބުނީ ބޭލްއާ އުޅެނީ ކުލަބް ދޫކޮށް ދާން ކަމަށާއި އޭނައާ މެދު އެއްވެސް މައްސަލައެއް ނެތް ކަމަށެވެ. އަދި މިވަގުތު ކުލަބުން އޭނަ ދޫކޮށްލިޔަސް މައްސަލައެއް ނެތް ކަމަށެް ވެސް ޒިދާން ބުންޏެވެ.\nސައުތްހެމްޕްޓަން އިން ކެރިޔަރު ފެށި ބޭލް ވިދާލީ ޓޮޓެންހަމް ހޮޓްސްޕާއިންނެވެ. އެގޮތުން އޭނާ ވަނީ އެ ކްލަބަށް 203 މެޗު ކުޅެ 55 ލަނޑު ކާމިޔާބުކޮށްފައެވެ. އޭނާ ވަނީ ޓޮޓެންހަމްއާއެކު ޕްރިމިއާ ލީގުގައި ގިނަ ކާމިޔާބީތައް ހޯދާފައެވެ. އެގޮތުން އޭނާ ވަނީ ޓޮޓެންހަމްގައި ހުރެ "ޕްރިމިއާ ލީގު ޕްލޭޔާ އޮފް ދަ މަންތް" ތިން ފަހަރު، ޕްރިމިއާ ލީގުގެ އެންމެ މޮޅު ކުޅުންތެރިޔާގެ މަގާމު ދެފަހަރު، ޕްރިމިއާ ލީގުގެ އެންމެ މޮޅު ޒުވާން ކުޅުންތެރިޔާގެ މަގާމު ހޯދާފައެވެ.\nރިއާލުން ބޭލް ގަނެފައި ވަނީ 2013 ވަނަ އަހަރު އޭރު ދުނިޔޭގެ ރެކޯޑް އަގެއް ކަމަށްވާ 100 މިލިއަން ޑޮލަރަށެވެ. ބޭލް ރެއާލްއާ ގުޅުމަށްފަހު އެކުލަބަށް ގިނަ ކާމިޔާބީތަކެއް ހޯދައިދީފައިވާއިރު އޭނަ ހޯދުމަށް މީގެ ކުރިން އިނގިރޭސި ކުލަބް މެންޗެސްޓާ ޔުނައިޓެޑާއި އޭނާގެ ކުރީގެ ކްލަބް ޓޮޓެންހަމުން ވެސް ވަނީ ގިނަ މަސައްކަތްތަކެއް ކޮށްފައިކަން ފާހަގަ ކޮށްލެވެއެވެ.


Fuluhun Zuvaanakah Aniyaakuri Massalaeh Femmathi Vejje - Vaguthu\nފުލުހުން ޒުވާނަކަށް އަނިޔާކުރި މައްސަލައެއް ފެންމަތި ވެއްޖެ\nމި މައްސަލާގައި ފުލުހުން ވިދާޅުވި 25 އަހަރުގެ ޒުވާނަކު ހައްޔަރުކޮށްފައިވަނީ ހުސްވި ނޮވެމްބަރު މަހުގެ 29 ވަނަ ދުވަހު،2ފުލުހަކަށް ބިރުދައްކާ، އިންޒާރުދީ، އެމީހުންގެ މުދަލަށް ގެއްލުން ދިން މައްސަލައެއްގައި ކަމަށެވެ. އޭނާ ފުލުހުންގެ ބަންދަށް ގެންދިޔައިރު އެއްވެސް އަނިޔާއެއް ލިބިފައިވާ ކަމުގެ މަޢުލޫމާތެއް ލިބިފައި ނުވާ ކަމަށް ފުލުހުން ވިދާޅުވިއެވެ.\nއޭނާ އަށް އަނިޔާ ލިބިފައިވާ ކަން ހާމަވެފައިވަނީ އިއްޔެގެ ވަގުތެއްގައި އޭނާ ކުޅުދުއްފުށީ ރީޖަނަލް ހޮސްޕިޓަލަށް ގެންދިޔުމުންނެވެ. ފުލުހުން ވިދާޅުވީ އޭނާ އިއްޔެ ހޮސްޕިޓަލަށް ގެންދެވިފައިވަނީ އޭނާ ރޯނގާ ޖެހިގެން، ބަލިވެގެން ކަމަށެވެ. ހޮސްޕިޓަލަށް ގެންދިޔުމުން ކަނާއަތު އިނގިއްޔެއްގައި ރިއްސާ ވާހަކަ އޭނާ ބުނުމުން، ހޮސްޕިޓަލުން އެކްސް-ރޭ ނެގި ނެގުމުން، އިނގިއްޔެއްގެ ކަށިގަނޑަށް ގެއްލުންވެފައިވާ ކަން ފާހަގަކުރެވިފައިވާ ކަމަށް، ފުލުހުން އެކަމާއި ގުޅިގެން މަޢުލޫމާތު ދެމުން މިއަދު ވިދާޅުވެފައިވެއެވެ.\nމި މައްސަލައާއި ގުޅިގެން 25 އަހަރުގެ ޒުވާނާގެ އެއްބަނޑު އެއްބަފާ ބޭބެއެއް ވަނީ ފުލުހުން އެކަމާއި ގުޅޭގޮތުން ދެއްކި ވާހަކަތައް ދޮގުކޮށްފައެވެ. އޭނާ ބުނީ ފުލުހުން ކުރާ ތުހުމަތަށް އޭނާގެ ކޮއްކޮ ހައްޔަރުކޮށްގެން ކުޅުދުއްފުށީ ޕޮލިސް ސްޓޭޝަނަށް ގެންގޮސް އަނިޔާކޮށް، އަތުގެ އިނގިޔެއް "ބިންދާލާފައިވާ" ކަމަށެވެ. އެ ޒުވާނާގެ ބޭބެ ބުނިގޮތުގައި ފުލުހުން އޭނާގެ ކޮއްކޮ އަށް އަނިޔާކޮށްފައިވަނީ ގޮޅިއަށް ލުމުގެ ކުރިން، ބިޑި އަޅުވާފައި ބަހައްޓާފައި، އޭނާ ޕޮލިސް ސްޓޭޝަނުގެ ގޮޅިތަކުގެ ޑިއުޓީއަށް ތިބޭ ފުލުހުން ތިބޭ ރޫމަކަށް ވައްދާފައި ކަމަށެވެ. އެގޮތުން އަނިޔާކުރުމުގައި3ފުލުހަކު އުޅުނު ކަމަށާއި، އޭނާ އަށް ކޮޅުފައިންނާއި، އަތުންވެސް ހަމަލާދީފައިވާ ކަމަށާއި، އެކަމުގެ ސަބަބުން އޭނާގެ ކޮއްކޮގެ ކަނާއަތު ޝަހާދަތް އިނގިލިން ކަށިގަނޑެއް ބިދިފައިވާ ކަމަށް އެ ޒުވާނާގެ ބޭބެ ބުންޏެވެ.\n"ވަގުތު" އަށް ލިބިފައިވާ ފޮޓޯ ތަކުން ފެންނަ ގޮތުގައި އަނިޔާކުރި ކަމަށް ބުނާ ޒުވާނާ އަށް އަނިޔާކޮށްފައިވާ ކަމަށް ބެލެވޭ ނިޝާންތަކެއް އަތާއި، ފައިގައިވެސް ހުރި ކަމަށް ފެނެއެވެ.\nފުލުހުން ވިދާޅުވީ އެ ޒުވާނާ އަށް އަނިޔާ ލިބިފައިވަނީ ކިހިނެތްތޯ ބެލުމަށް ފުލުހުން ބަލަން ޖެހޭ ކަންތައްތައް މިހާރު ބަލަމުންދާ ކަމަށާއި،އޭނާގެ އާއިލާ އަށްވެސް ފުލުހުންގެ 'ޕްރޮފެޝަނަލް ސްޓޭންޑާޑްސް' އާ ގުޅޭނެ ނަންބަރު ހިއްސާކޮށް، ކުރިއަށްދާނެ ގޮތް ކިޔާދީފައިވާ ކަމަށެވެ. އެ މައްސަލައިގައި ބަންދުކުރި ޒުވާނާ އިއްޔެ ފުލުހުންގެ ބަންދުން ދޫކޮށްލާފައިވާ ކަމަށްވެސް ފުލުހުން ވިދާޅުވިއެވެ.\nގުރައިދޫގައި ބިދޭސީއަކު މަރާލި މީހާއަށް ގަސްދުގައި މީހަކު މެރުމުގެ ދައުވާ އުފުލައިފި\nގެއިން ނިކުމެ މާސްކު އަޅަން އުޅެނިކޮށް މީހަކު ޖޫރިމަނާކޮށްފި\nބޮޑުފިނޮޅުން ހައްޔަރުކުރި ބިދޭސީން އިމިގްރޭޝަން ބަންދުން ދޫކޮށްލުމަށް އެދި ކޯޓަށް\nޑިސެމްބަރު 7, 2019 17:44\nމިމީހުނަށް އިންޒާރުދީ މިމީހުންގެ ސައިކަލަށް ގެއްލުން ދިނީމާ ކޮށްލި ވަރު. މީހަކު ކަތިލާފަ އެއްލާލާފަ އޮއްވާ ފެނުނުތާ3ދުވަސް. މިމީހުން ނުވެސް ދެނަހުރިފަދަ. ގަންޖަބޯ ބުނެބަލަ މިމީހުންގެ މުސާރަ ހަލާލުތޯ.\nޑިސެމްބަރު 7, 2019 19:06\nއަސްލުތަ؟ ޕޮލިސް 3ކުދިން ނަށް އިންޒާރުދީ ސައިކަލަށް ގެއްލުން ދިނީމާ ކޮށްލި ވަރުތަ. ބަލަ ކޮން ގާނޫނަކުންބާ އިންޒާރުދީ ސައިކަލް ތަކަށް ގެއްލުން ދޭން އޮތީ. މަ ހީކުރީ މިސްކިތުގައި އޮއްވާ ތަޅާ އިނގިލި ބިންދީ ކަމަށް.\nޑިސެމްބަރު 7, 2019 19:22\nތިމާ އެނެކާގެ މުދަލައް ގެއްލުންދީ އިންޒާރުދީ ހެދި އިރު މައްސަލަ އެއް ނޫން\nމިމީހުނަށް އިންޒާރުދީ މިމީހުންގެ ސައިކަލަށް ގެއްލުން ދިނީމާ ކޮށްލި ވަރު. މީހަކު ކަތިލާފަ އެއްލާލާފަ އޮއްވާ ފެނުނުތާ3ދުވަސް. މިމީހުން ނުވެސް ދެނަހުރިފަދަ. ގަންޖަބޯ ބުނެބަލަ މިމީހުންގެ މުސާރަ ހަލާލުތޯ\nޑިސެމްބަރު 7, 2019 19:08\nފުލުހުން މިހާރު ގަންޖާބޯ ގެންގުޅޭ ތަޅާ ކުދިންކޮޅަށް ވެއްޖެ! މިއީ ދެރަވަރު!\nޑިސެމްބަރު 7, 2019 19:27\nއިންޒާރު ދީ މުދަލައް ގެއްލުން ދޭ އިރު މައްސަލަ އެއް ނޫން. ތިމާގެ ކޮއްކޮގެ ފަރާތުން އެހެން މީހުންނަށް ގެއްލުން ދޭ އިރު ނަސޭހަތް ދިނުން މާ ރަގަޅުވީސް. އޭރުން މިއަދު ތިހެން ކިޔާކަށް ނުޖެހުނީސް\nޑިސެމްބަރު 7, 2019 19:47\nކޮއްލިވަރު ކުޑައީ އަދި ކުޑައީ މި ގައުމައް ޖެހިފައޮއް އޮތް ވަބާއެއްތީ\nޑިސެމްބަރު 7, 2019 20:04\nފުލުހުން އަދިވެސް އުޅެނީ ވަރަށް ނޮން\nޕްރޮފެޝަނަލްކޮށް ކުރިންވެސް ފުލުހުންނަކީ\nބަންދުގައި ތިބޭމީހުންނަށް އަނިޔާ ކުމުގައި އުޅޭބައެއް. ފުލުހުން ވަރަށް ރީތިވާނެ މަތިއޮމާންކުރަން. އަނިޔާކޮށްގެން ތިކަން ނުހުއްޓުވޭނެ\nޑިސެމްބަރު 7, 2019 20:15\nމިމީހުން ރަނގަޅު ވާނެ އެހެން މީހުންނައް ގެއްލުން ދިނަސް. މިއީ މިރަށު މާފިޔާ ގުރޫޕް ކުދިން. ކިތައް މީހުންބާ މިމީހުން ވިއްކާ އެތިކޮޅު ގަންނަނީ؟\nޑިސެމްބަރު 7, 2019 21:18\nއިންޒާރުދީ މުދަލަށް ގެއްލުންދީގެން ހައްޔަރުގައި ހުރި ކަމުގައި ވިޔަސް.. އެގޮތަށް އަނިޔާއެއް ނުކުރެވޭނެ.. ރައްޔިތުންގެ ލާރިން މުސާރަ ދީފައި ފުލުހުންނަށް ބާރުތަކެއް ދީފައި އެވަނީ އަމިއްލަ އުދާސްތައް ބޭރުކުރާކަށް ނޫން..\nޑިސެމްބަރު 7, 2019 22:03\nމިއަދު ފުލުހުންނަށް އިންޒާރުދީ މުދަލަށް ގެއްލުން ދިނީ. މާދަމާ އާއިލާ އަށް މީހުންނަށް ބިރު ދައްކާ ގެއިން ވައްކަން ކުރީމާ ތިޔަ މީހާގެ ބޭބެ ކޮންތާކަށްބާ ދާނީ މައްސަލަ ހުށައަޅަން، ދޮލޯ މަރާފައި ލަދުން ހުރެ ފުހަށްތޯ ގުޅާނީ\nޑިސެމްބަރު 8, 2019 11:57\nފުލުހުންނައް އިންޒާރު ދީ މުދަލައް ގެއްލުން ދިނީމަ ތި ކުރިވަރު ކުޑަ. މަ ނަމަ އަތް ބުރިކުރީމުސް\nޑިސެމްބަރު 8, 2019 12:03\nރައްޔިތުންގެ ލާރިން މުސާރަ ދިނުމަކުން ރައްޔިތުންނަށް އަޅުދާސް ވާކައް ނުޖެހޭނެ. ބަލަ ފުލުހުންނަކީވެސް ރައްޔިތުންނޭ. ހަމަ އެބޭފުޅުންގެވެސް ލާރިޔޭ.\nޑިސެމްބަރު 10, 2019 08:20\nތި ކޮއްލިވަރު ކުޑަ! އެންމެ އަގުބޮޑެތި ސައިކަލު، ފޯނު، އަބަދު އާކިރެވޭ! ޙައްދަވާއިން މަސައްކަތެއްނުކުރޭ! މީނާ ނިސްބަތް ވާ ގޭންގް ގެ ފުލުހުން ކޮޅު ވެރިކަން ބަދަލުވީމާ ވައިކެޓީ!


Himabissah shakkuvaa ithuru kujjakah faruvaa dhenee | Mihaaru\nހިމަބިހީގެ ވެކްސިން: ހިމަބިއްސަށް ޝައްކުވާ އިތުރު ކުއްޖެއްގެ ޓެސްޓުތައް އައިޖީއެމްއެޗުގައި މިހާރު ދަނީ ހަދަމުން.\n13 ޖެނުއަރީ 2020 - 10:02 22 comments\nއެ ހޮސްޕިޓަލްގެ މީޑިއާ އޮފިޝަލަކު މިއަދު ވިދާޅުވީ، އުމުރުން 17 އަހަރުގެ ފިރިހެންކުއްޖަކަށް ހިމަބިހި ޖެހިފައިވާ ކަމަށް ޝައްކު ކުރެވޭތީ ޓެސްޓުތައް ހަދަމުން އަންނަ ކަމަށެވެ. އެކަމަކު، އެއީ ވެކްސިން ޑޯޒް ފުރިހަމަ ކޮށްފައިވާ ކުއްޖެއް ކަމެއް ނުވަތަ ނޫން ކަމެއް ކަމާ ބެހޭ އިދާރާތަކުން އަދިއެއް ނުބުނެ އެވެ.\nހިމަބިހި ކުރިން ޖެހުނު ތިން އަހަރުގެ ކުއްޖާ ޒިޔާރަތްކުރި ތަންތަނަށް ދިޔަ މީހުންގެ ތެރެއިން ވެކްސިންގެ ދެ ޑޯޒް ފުރިހަމަ ނުކުރާ މީހުން އެކަމަށް ސަމާލުވުމަށް އެޗްޕީއޭ އިން ވަނީ އެދިފަ އެވެ.\n"އެ ކުއްޖާ އައިޖީއެމްއެޗަށް ގެނައީ އިއްޔެގެ އިރުއޮއްސުނުހާއިރު. އަޅުގަނޑުމެން މިހާރު މިދަނީ ޓެސްޓުތައް ހަދަމުން،" އޮފިޝަލް\nރާއްޖެ އިން ހިމަބިހި ނައްތާލާފައިވާ ކަމުގެ އެވޯޑް، ވޯލްޑް ހެލްތު އޯގަނައިޒޭޝަން (ޑަބްލިއުއެޗްއޯ) އިން ވަނީ ސެޕްޓެމްބަރު 6، 2017 ގައި ދީފަ އެވެ. އެ ބަލި ރާއްޖެ އިން ނައްްތާލާފައިވާ ކަން ހެލްތު މިނިސްޓްރީން އިއުލާން ކޮށްފައި ވަނީ ޖޫން 13، 2017 ގަ އެވެ. އެގޮތަށް އިއުލާން ކުރީ އެ ބަލި ނައްތައިލުމަށް ހިންގި ގައުމީ ފެންވަރުގެ ކެމްޕެއިނަކަށް ފަހު އެވެ.\nހިމަބިހިން ރައްކާތެރިވުމަށް ރާއްޖޭގައި ވެކްސިން ދޭން ފެށީ 1983 ގަ އެވެ. އަދި އެ ބަލި ޖެހިފައިވާ މީހަކު އެންމެ ފުރަތަމަ ރާއްޖޭން ފެނުނީ 2009\nއިތުރު ލިޔުންތައް ހިމަބިހި ސިއްހަތު އައިޖީއެމްއެޗު ބަލިތައް ވެކްސިން ދިނުން ހެލްތު ޕްރޮޓެކްޝަން އެޖެންސީ ކުޑަކުދިން


Ep.6— Nooru | Safuhaa\nލިއަމް އޭނާގެ ލޯބިވެރިޔާ ޖެސިކާ އާއެކު ގޮސް މަޝްހޫރު ކްލަބެއް ކައިރިއަށް ކާރު މަޑުކޮށްލިއެވެ. އެއް ފަރާތުގައި ކާރު ޕާކު ކޮށްލާފައި ޖެސިކާގެ އުނަގަނޑުގައި އަތް އަޅުވާލަމުން އެތަނުގެ އެތެރެއަށް ވަންނަން ލިއަމް ހިނގައިގަތެވެ.\nއެތެރެއަށް ވަތް އިރު އެ ތަނުގައި ދެ ޖިންސު މަސްހުނި ވެގެން ނަށަމުން ދިޔައެވެ. ޖަހާފައިވާ މިއުޒިކާ އެއްވަރަށް ހަރަކާތްތައް ގެންނަމުން ދިޔައިރު، ރަލާއި މަސްތުގެ ދުނިޔޭގައި އެ ޒުވާނުން ދިޔައީ ޣަރަގުވަމުންނެވެ.\nމީހުންތަކުގެ ތެރޭން ފުރޭނިގެން ކަހަލަ ގޮތަކަށް ލިއަމްއާ، ޖެސިކާ ކުރިއަށް ދިޔައެވެ. އިސާހިތަކު އެ ދެމީހުން ވެސް އެހެން ޒުވާނުންނާ ބައިވެރި ވެއްޖެއެވެ.\nލިއަމް ޖެސިކާގެ އުނަގަނޑުގައި އަތް އަޅުވާލަމުން އޭނާއާއި ގާތް ކޮށްލިއެވެ. ގެނައި ކުއްލި ހަރަކާތާއެކު ޖެސިކާ، ފާރާ އޭނާއާއި، ދެމެދު ހައްޔަރުކޮށްލަމުން، ޖެސިކާއާއި ގާތް ވެލިއެވެ. ޖެސިކާގެ މޫނު އޭނާގެ މޫނާ ކިރިއާ ޖެހޭ ނުޖެހޭ ހިސާބަށެވެ. ޖެސިކާ ވެސް ލިއަމަށް ދަޢުވަތު ދެމުން ދިޔައެވެ. އެ ދެމީހުންގެ އަމިއްލަ ދުނިޔޭގައި ގެއްލިފައި ތިއްބައި، ސިހުން ގެނުވީ ލިއަމްގެ ޓީޝާޓުގައި ހިފާ މީހަކު ދުރަށް ހޫރާލުމާއި އެކުގައެވެ.\nލިއަމް ގޮސް އެތާ ހުރި މޭޒެއްގައި ޖެހިފައި ވެއްޓުމާއެކު، ޖެސިކާ ހަޅޭއްލަވައިގަތެވެ. އެއާއެކު ބައެއް ޒުވާނުން އެމީހުންގެ ހަރަކާތްތައް މަޑުޖައްސައިލިއެވެ.\nލިއަމަށް އިތުރު ހަރަކާތެއް ނުގެނެވި އުޅެނިކޮށް އެ ޒުވާނާ އަނެއްކާ ވެސް ލިއަމް ގާތަށް ޖެހިލާ ލިއަމްގެ ބަނޑުގައި ކޮޅުފައިން ޖެހިއެވެ. އިސާހިތަކު ތަނުގައި ކުޅެވެމުން ދިޔަ މިޒުޒިކްގެ އަޑު ކެނޑިއްޖެއެވެ. އޭރު އެތަނުގައި ތިބި ގިނަ މީހުންގެ ނަޒަރު ހުރީ އެ ދެމީހުންނަށް ހުއްޓިފައެވެ.\nލިއަމް ތެދުވަމުން އެ ޒުވާނާގެ މޫނުމައްޗަށް ގޮށްމުށުގެ ހަމަލާއެއް އަމާޒުކޮށްލިއެވެ. އެ ޒުވާނާގެ ތުންފަތް މަތި ފެޅި ލޭތައް އޮހިގަތް ނަމަވެސް، އޭނަ އެކަމަށް ސަމާލުކަމެއް ނުދެއެވެ. ދެވަނަ ހަމަލާ އަމާޒުކޮށްލީ އެ ޒުވާނާގެ ބަނޑަށެވެ. އެއާއެކު އެ ޒުވާނާ ގޮސް ވެއްޓުނީ އެތާހުރި މޭޒެއްމައްޗަށެވެ. ލިއަމް އޭނާގެ ގަމީސް ރަނގަޅުކޮށްލިއެވެ. ގަމީހުގެ މޭމަތިން ދެ ގޮށް ނައްޓައިލަމުން އޭނާ ހަމަޖެހިލިއެވެ.\nއޭނާއަށް އިތުރު ހަރަކާތެއް ނުގެނެވި އުޅެނިކޮށް އަނެއްކާ ވެސް، އެ ޒުވާނާ އައިސް ލިއަމްއަށް އޭނާގެ ހަމަލާ އަމާޒުކޮށްލިއެވެ. ވެއްޓުނު ލިއަމް ކައިރިއަށް ދުވެފައި ޖެސިކާ ދިޔަ މަންޒަރު ބަލަން ހުރިއިރު، އެ ޒުވާނާގެ މޫނުމަތިން ފެންނަނީ އަލިފާން ކަހަލަ ނަފުރަތެކެވެ.\n"ޒައިދު! ހަމަ މިހާރު ހުއްޓާލާ" ޖެސިކާ އިނގިރޭސިން ބުނެލިއެވެ.\nއެއާއެކު ޒައިދު، އެއްމިޔަކަށް ހިނިތުންވެލިއެވެ. އެމޫނުމަތީގައި ވަނީ ބުނެދޭން ނޭނގޭ ފަދަ އަސަރެކެވެ. ލިއަމް ޖެސިކާގެ އަތުގައި ހިފާ ކައިރިކޮށްލަމުން އޭނާގެ ތުންފަތް ޖެސިކާގެ ކޯތާފަތާ ކައިރިކޮށްލީ، ޒައިދު ރުޅި އަރުވާލުމުގެ ބޭނުމުގައެވެ. ވީ ވެސް އެހެންނެވެ. ޒައިދު އެ އައި ގޮތަށް އައިސް، ލިއަމްގެ ގިރުވާނުގައި ހިފިއެވެ.\n"މިހާރު ޖެސިކާ އަކީ މަގޭ މީހެއް... ގެޓް ލޮސްޓް"\nލިއަމް ޒައިދުގެ އަތް ފޮޅުވާލަމުން ވާހަކަ ދެއްކިއެވެ. އެ އަޑުން ބޮޑާ ކަން ފާޅުވަމުން ދިޔައެވެ. އަނެއްކާ ވެސް ޒައިދު އޭނާގެ ހަމަލާއެއް ލިއަމަށް އަމާޒު ކޮށްލުމާއެކު، ލިއަމް ވެސް ކުރިއަށް ޖެހިލާ، ޒައިދުގެ، ގައިގައި ކޮޅުފައިން ޖެހިއެވެ. ބޮޑު ތަޅާފޮޅުމަކަށް ދިޔުމާއެކު، ލަސްތަކެއް ނުވެ ތަނުގެ ސެކިއުރިޓީ އައިސް އެ ދެމީހުން ދުރު ކުރުވިއެވެ.\nލިއަމް ޖެސިކާގެ އަތުގައި ހިފައިގެން ނުކުމެގެން ދިޔައީ އަދިވެސް އެއްފަހަރު ފަޚުރު ވެރިކަމުގެ ބެލުމަކުން ޒައިދަށް ބަލާލައިފައެވެ.\nޚިޔާލުތަކުން ނުކުތް ލިއަމް ތެދުވަމުން ބޮލުގައި ހިފައްޓައިލިއެވެ. އެރޭގެ ހަނދާންތަކުގެ ސަބަބުން ނަފްސަށް ނުތަނަވަސް ކަމެއް ވެރިވެގެން ދިޔައެވެ. ކީއްވެކަމެއް ނޭނގެއެވެ. ހާސްވެ ކަންބޮޑުވާ ގޮތްވަނީއެވެ.\nސައިޑް ކަބަޑު މަތީގައި ހުރި ޖަގުން ތައްޓަށް ފެންއަޅާ، އެއް ނޭވާއިން އެ ފެންތަށި ހުސްކޮށްލި، ލިއަމް އެނދުން ތެދުވިއެވެ. ދެފަރާތަށް ހިނގެން ފެށުނެވެ. ކޮންމެ ދިމާލަކުން ވިސްނި ކަމުގައި ވިނަމަ ވެސް، ވިސްނުން ގުޅި ލާމެހެނީ ސާރާއާއެވެ. އޭނާއަށް ޒައިދުގެ މޫނުމަތިން ފެނުނީ ނުރައްކާތެރި ވިދުވަރެކެވެ.\nޖެހިގެން އައި ދުވަހުގެ ހަވީރުގެ ވަގުތެވެ. ސާރާ ޤުރުއާން ކިޔަވާ އަޑު އިވެން ފެށުމާއެކު ލިއަމް ކުޑަ ދޮރު ހުޅުވައިލިއެވެ. ޤުރުއާން އަޑު އިވޭ ކޮންމެ ފަހަރަކު، އޭނާގެ ހިތަށް އެ ލިބޭ ފިނިކަން ބަޔާން ކޮށްދޭނީ ކިހިނެއްހެއްޔެވެ؟ އެ ކަމާ ބެހޭގޮތުން އެރިކް މެން މީހެއްގެ މަޝްވަރާ ހޯދަން ވީ ހެއްޔެވެ؟ ނޫނެކެވެ. އެމީހުން ހީކުރާނީ އޭނައަކީ މޮޔައެއް ކަމަށެވެ. އެއީ އެއްގޮތަކަށް ވެސް ކަމުދާ ޚިޔާލަކަށް ނުވުމާއެކު، ލިއަމަށް ބޮލުގެ އިޝްތަށިގަނޑުގެ ތެރެއަށް އަތް މަހާލެވުނެވެ. ލިއަމް އެތަނުން ހިރިލީވެސް އެ އަޑު އެކީ ކެނޑުނު ފަހުންނެވެ.\nއޭނާ ގޮސް އެނދުގައި އިށީނދެލިއެވެ. އެއަށްފަހު ނޯޓު ފޮތް ނެގިއެވެ. ސާރާ ދިން ގަނޑުކޮޅު ނަގާ އޭގައި ލިޔެފައި އޮތް އާޔަތްތަކުގެ މާނަ ކިޔައިލިއެވެ. އުޑު، މަތީގައި އެ އޮންނަނީ ހަމަ އެއްވެސް ތަނބެއްގެ އެހީއަކާ ނުލައެވެ. އިރު އަރަނީ ވަކި ވަގުތެއްގައެވެ. އޮއްސެނީ ވަކި ވަގުތެއްގައެވެ. ރޭދުވާ ތަކުރާރު ވެއެވެ. ހުރިހާ ކަމެއް ވެސް ހިނގަނީ ޤުދުރަތީ ޤާނޫނެއްގެ ދަށުންނެވެ. އިރު އަރަން ހަމަޖެހިފައިވާ ވަގުތަށް ކޮންމެ ދުވަހަކު ވެސް އިރު އަރައެވެ. އޮއްސެން ކަނޑައެޅިފައިވާ ގަޑިއަށް އޮއްސެއެވެ. ސިކުންތެއް ވެސް ތަފާތެއް ނުވެއެވެ. މިހާ ފުރިހަމައަށް މި ހުރިހާ ކަމެއް މި ހިނގަނީ ކިހިނެއް ކަމާމެދު އޭނާ ފުރަތަމަ ފަހަރަށް ވިސްނަމުން ދިޔައެވެ. މިއިން އެއްވެސް ކަމެއް ބަދަލުކުރުމުގެ ކުޅަދާނަކަން އެއްވެސް މީހަކަށް ލިބިގެނެއް ނުވެއެވެ.\nވިސްނިވަރަކަށް ލިއަމްގެ ސިކުނޑީގެ މަސައްކަތް އަވަސްވަމުން ދިޔައެވެ. ހެދިފައިވާ ގަސްތައް ކަނޑާ އޭގެ ލަކުނޑިން ތަފާތު އެއްޗެހި އުފެއްދެއެވެ. ފަތުން ފަތް ޕިލާވެލީގެ ބޭސް ހެދެއެވެ. އެހެންނަމަ ވެސް އޭގެ އެއްވެސް ގަހެއް ހެދުމުގެ ކުޅަދާނަކަމެއް އިންސާނުންނަކަށް ލިބިގެނެއް ނުވެއެވެ. ޤުރުއާނުގައި ވާ އާޔަތް ތަކަކީ ތެދު ކަމުގައި ސިކުނޑިން ގޮވަން ފެށިއެވެ. އެހެންނަމަ ވެސް ލިއަމް ބިރު ގަންނަނީއެވެ. އޭނާއަށް މި ދެވެނީ ރަނގަޅު މިސްރާބަކަށް ނޫންކަމުގައި ހީވަނީއެވެ. އެހެންނަމަ ވެސް އެ ކަންތައް ތަކާ މެދު ވިސްނުން ހުއްޓުވޭ ގޮތެއް ނުވިއެވެ. އެދެވެނީ އިތުރު ކަންތައްތަކެއް އެނގުމަށެވެ.\nޝައިތާނާ ލިއަމްގެ ހިތަށް ޝައްކާ ވަހުމު ވައްދަން މަސައްކަތް ކުރަނީއެވެ. އެންމެ ފަހުން ގަނޑުކޮޅު ފޮތް ތެރެއަށް ލަމުން ޓެރެސްއަށް ނުކުމެލީ ހިންހަމަޖެހުން ހޯދާލުމުގެ ބޭނުމުގައެވެ. އޭރު އިރުއޮއްސި އަނދިރިކަން ދުނިޔެއަށް ވެރިވަނީއެވެ. ލިއަމްގެ ހަނދާނަށް އައީ ސާރާ އޭނާއަށް ފޮނުވި އާޔަތުގެ މާނައިގައިވާ ތަންކޮޅެކެވެ.\n"(އަދި) އެކަލާނގެ ރޭގަނޑުން ދުވާލު ނިވައިކުރައްވަތެވެ."\nއެތަންކޮޅު ހިތަށް ވެރިވުމާއެކު ލިއަމްއަށް ވަށައިގެން ބަލައިލެވުނެވެ. ސާރާ އަބަދުވެސް ހެކި ދައްކާއިރު ޤުރުއާނުގެ އާޔަތެއް ލިޔެއެވެ. ޤުރުއާނަކީ ތެދުކަން ސާބިތުކޮށް ދޭން އެދެންވީއެވެ.\nއޭނާ ޤުރުއާނާ ބެހޭގޮތުން ހޯދި ހޯދުން ތަކުން އެނގުނު ގޮތުގައި ޤުރުއާނަކީ 1400 އަހަރު ވެފައި ވާ މުސްލިމުންގެ މުޤައްދަސް ފޮތެވެ. އެ ފޮތުގެ އަކުރަކަށް އަދި ފިއްޔަކަށް ވެސް ބަދަލެއް އައިސްފައެއް ނުވެއެވެ. ލިއަމް ވިސްނިއެވެ.\n"1400 އަހަރު... އެންމެ އަކުރަކަށް ވެސް ފިއްޔަކަށް ވެސް ބަދަލެއް ނާދޭ... ކިހިނެއް؟" ކިތަންމެ ރަނގަޅަށް ވިސްނަން އުޅުނަސް އޭނާގެ ހިތަށް ވަސްވާސްތައް ވެއްދުމުގައި މިފަހަރު ވެސް ޝައިތާނާ ކާމިޔާބު ހޯދިއެވެ.\nސިކުނޑިއަށް ބުރަކަން އިޙްސާސް ކުރެވުމާއެކު ލިއަމް ގޭތެރެއަށް ވަދެ އެނދުމައްޗަށް ވެއްޓިގަތެވެ.\nއިޝާ ނަމާދު ކޮށްގެން ސާރާ ކުޑަ ދޮރު ހުޅުވައިލިއެވެ. ލިއަމްގެ ޚަބަރެއް ނުވާތީ ސާރާއަށް މާޔޫސްކަމެއް ވެރިވެފައިވެއެވެ.\nއޭނައަށް އަބަދާ އަބަދު އެ ޒުވާނާ ހޯދެނީ ކީއްވެހެއްޔެވެ؟ އެ ހިތް އެ ޒުވާނާ ދުށުމަށް އެދެނީ ކީއްވެހެއްޔެވެ؟ އަމިއްލަ ހިތަށް އެއީ ގޯހެއް ކަމަށް ވިސްނައިދެމުން ސާރާ ކުޑަދޮރު ލައްޕައިލިއެވެ.\nއަސުރު ނަމާދަށް ގޮވިއިރު މިއަދު ވެސް ލިއަމަށް ހުރެވުނީ މިސްކިތެއް ކައިރީގައެވެ. މިސްކިތުގެ ވަށާ ފާރު ކައިރީގައި ލިއަމް މަޑުކޮށްލިއެވެ. ކީއްވެކަމެއް ނޭނގެއެވެ. އެމީހުން މިސްކިތުގައި އެ ކުރާ ކަމެއް އޭނާ ބަލަން ބޭނުންވީއެވެ. އޭނާއަށް ވިސްނިފައިވާ ގޮތުގައި މުސްލިމުން އެމީހުންގެ ހަރުކަށި އުސޫލުތައް އާލާކޮށް ޅަ ކުދިންގެ ސިކުނޑިތައް އެންމެ ގިނައިން ދޮންނަމުން ދަނީ މިސްކިތް ތަކުގައެވެ. މިސްކިތް އެތެރޭގައި އެމީހުން ކުރާ ކަންތައް އެނގެން، ޝައުގުވެރި ވިނަމަ ވެސް އެތެރެއަށް ވަންނާކަށް ލިއަމަކަށް ނުކުރުނެވެ. މިސްކިތަށް ނުވަނީ ވެސް އެހެންވެއެވެ.\n"އައްސަލާމް ޢަލައިކުމް" ދާދި ގާތުން ޒުވާނަކު ސަލާމް ގޮވައިލި އަޑު އިވިފައި ލިއަމަށް ބަލައިލެވުނެވެ. އޭނާގެ ގާތުގައި ހުރީ ޒުވާން ފިރިހެން ކުއްޖެކެވެ. ލިއަމް ބަލައިލުމާއެކު އެ ޒުވާނާ ހިތްހެޔޮ ހިނިތުންވުމެއް ހަދިޔާ ކޮށްލިއެވެ. އޭނާ އެތެރެއަށް ވަންނަން ބޭނުންތޯ ސުވާލުކޮށްލިއެވެ.\n"އަހަންނަށް ވަދެވޭނެތަ؟" ލިއަމް އިނގިރޭސިން ސުވާލު ކޮށްލިއެވެ.\n"ވަދެވޭނެ... ހިނގާ" ލިއަމްއަށް ބަލައިލަމުން އެ ޒުވާނާ ބުނެލިއެވެ. އެތެރެއަށް ވަންނަން ހިނގައިގަތް ލިއަމް ގޮވައިގެން ފުރަތަމަ އޭނަ ދިޔައީ އިސްކުރު ބަރިއާ ދިމާލަށެވެ. އޭނަ ވުޟޫ ކުރި މަންޒަރު ބަލަން ހުރި ލިއަމް ހުރީ ހައިރާން ވެފައެވެ. އޭނާ އެ ޒުވާނާގެ ހަރަކާތްތަކަށް ބެލިއެވެ. ވުޟޫ ކޮށް ނިމިގެން އެ ޒުވާނާ މިސްކިތާ ދިމާލަށް ހިނގައިގަތުމުން ލިއަމްވެސް ހިނގައިގަތެވެ.\nއޭނާ ގޮސް މަޑުކޮށްލީ ފަހަތުގައެވެ. ބޭނުންވީ އެމީހުން ކުރާ ކަމެއް ބަލައިލާށެވެ. އެމީހުން ނަމާދުކުރަން ފެށިއެވެ. އެ ހަރަކާތްތައް އޭގެ ކުރިން ވެސް އޭނާއަށް ފެނުނެވެ. ސާރާގެ ފަރާތުންނެވެ. ހަދާފައިވާ ސަފުތަކަށް ބަލައިލި ލިއަމްގެ ހިތަށް ތަފާތު ޝުއޫރުތައް ވެރިވިއެވެ.\nއެންމެން ވެސް ކުރަމުން ދިޔައީ އެއް ހަރަކާތްތަކެކެވެ. ބަލާބެލުމަށް މުއްސަންޖެއް ފަޤީރެއް ވަތްކެއް ނުވެއެވެ. އެންމެން ވެސް ހަމަ ހަމައެވެ. ބާރު ގަދަ މީހާ ބާރުގަދަ ތަނެއް ނުފެނެއެވެ. އެންމެން ވެސް ތިބީ އެހާ މަޑުމައިތިރި ކޮށެވެ. އިސްލާމް ދީނާ މެދު ސާފު ހިތަކުން ވިސްނުމަށް ސިކުނޑި ގޮވަން ފެށިއެވެ. ފެންނަމުން ދާ ހެކި ތަކުން އަސަރު ކުރަމުން ދިޔައީ ލިއަމްގެ ހިތަށާއި ސިކުނޑިއަށެވެ. އޭނާއަށް ހުޅަނގުގެ މީޑިއާ އިން ދައްކައިދީފައިވާ މަންޒަރާއި ފެންނަ މަންޒަރާ ހާދަ ތަފާތެވެ. މިސްކިތް ތަކަކީ ނުރައްކާތެރި ތަނެއްކަމުގައި ވިސްނިފައި ވިޔަސް، އެ ވިސްނުން ބަދަލުކުރަން މަޖުބޫރު ވެއްޖެއެވެ.\nމިސްކިތް ތެރެއިން އޭނާއަށް އިޙްސާސް ކުރެވުނީ އަމާންކަމެވެ. އެއީ އޭނާއަށް ވިސްނިފައިވާ ފަދަ ނުރައްކާތެރި ތަނެއް ނޫނެވެ. އެތަނުގައި މީހުންނަށް އަނިޔާވެރިވާ ވާހަކަ އެއް ނުދައްކައެވެ. މީހުންނަށް ގެއްލުން ދޭން މަޝްވަރާއެއް ނުކުރެއެވެ. ހަތިޔާރެއް ނުފެނެއެވެ. ކޮންމެ މީހަކުވެސް އޭނައަށް ހަދިޔާ ކޮށްލަނީ ހިނިތުންވުމެކެވެ.\n"އަހަންނަށް މި ކުރެވެނީ ރަނގަޅު ކަމެއްތަ؟ މިސްކިތަށް ވަނުމަކީ ހެދުނު ގޯހެއްތަ؟ އެކަމަކު މި ތަނުން އަހަންނަށް އިޙްސާސް ވަނީ އަމާންކަން...ލިބެނީ ހިންހަމަޖެހުން، ކޮންމެ މީހަކު ވެސް އަހަންނަށް ދެނީ ހިތްހެޔޮ ހިނިތުންވުމެއް... ނޫން... މިއީ ކަންނޭގެ އެމީހުންގެ އުކުޅަކީ، ހިތްހެޔޮ ކަން ދައްކައިގެން ސިކުނޑި ދޮވެލަނީ ކަންނޭގެ..." ކިތަންމެ ރަނގަޅަށް ވިސްނަން އުޅުނަސް އެކަން ކުރަން ލިއަމަށް އުނދަގޫވިއެވެ.\nއާއެކެވެ! އެންމެ ކުޑަ އިރުއްސުރެވެސް އޭނާއަށް އަޑު އިވެނީ މިސްކިތްތަކަކީ ނުރައްކާތެރި ތަނެއް ކަމުގައެވެ. ނަމާދުކޮށް ނިމުމާއެކު އެ ޒުވާނާ އައިސް ލިއަމް ކައިރީ ހުއްޓުނެވެ. މިސްކިތުން ދެމީހުން ނުކުތީ އެކުއެކީގައެވެ. ގަޑިއަށް ބަލައިލަމުން އެ ޒުވާނާ އޭނާ ދާން ޖެހިއްޖެ ކަމުގައި ބުންޏެވެ. އެތަން ބަލަން ހުރި ލިއަމަށް ހިން ދިރުވާލެވުނެވެ. އެ ކުޑަ ވަގުތު ކޮޅުވެސް އޭނާގެ ސިކުނޑިއަށް ނުބައި ވަސްވާސްތައް ވެރިވެއްޖެއެވެ.\n"މަ މޮޔަވަނީތަ؟" ލިއަމްގެ ހިތަށް އެރިއެވެ. އޭނަ މިވަރަށް މި ދީނާ މެދު ޝައުގުވެރި މިވަނީ ކީއްވެހެއްޔެވެ؟ އެތަނުން ދާން ހިނގައިގަތް އިރު އޭނާގެ ސިކުނޑި ވަނީ ބޮޑު ހައިޖާނުގަނޑެއްގެ ތެރޭގައެވެ.\nގެއަށް ގޮސް ފެންވަރާ ހަދާލައިގެން އަނެއްކާ ވެސް މައުލޫމާތު ކޮޅެއް ލިބޭތޯ އޭނަ ނުކުތެވެ.\nޒައިދު ބޭރުގައި އުޅެފައި ގެއަށް އައިސް ވަތް އިރު އިރުއޮއްސެން ކައިރިވަނީއެވެ. މަންމަމެން ކޮޓަރިއާ އަރާ ހަމަވީތަނާ ބައްޕައާއި މަންމައާއި ދެމީހުން ދައްކަމުން ދިޔަ ވާހަކަ ޒައިދަށް އަޑު އިވުނެވެ.\n"އަހަންނަށް ފެންނަނީ ލަސްނުކޮށް މި ވާހަކަ ޒައިދާ ވެސް ދައްކަން... އަނެއްކޮޅުން ސާރާ ވެސް އެހުރީ މިހާރު މީހަކާ އިންނަ އުމުރަށް ގޮސްފަ... އަހަރެމެންނަށް ވުރެ ކުރިން އެހެން ބަޔަކު ސާރާގެ ކައިވެންޏަށް އެދިފާނެ" ފަޒީލާގެ އަޑު އައީ ކޮޓަރި ތެރެއިންނެވެ.\n"ފަޒީލާއަށް ހީވޭތަ އޭނަ އެއްބަސް ވާނެހެން؟ އޭނަ އުޅެނީ އިނގިރޭސި ވިލާތުން ކުއްޖަކު ހޯދައިގެން... އަހަރެން އެ ވާހަކަ ދައްކަން ފަށާއިރަށް އޭނާ މައުޟޫ ބަދަލުކޮއްލާ!..." ވާސިމުގެ އަޑު އިވުނެވެ.\n"މަސައްކަތް ކުރެވިދާނެ އެއްނު... ޒައިދު ހާދަ ދީނާ ވެސް ދުރޭ... އަހަންނަކަށް ނޭނގެ އޭނަ ނަމާދެއް ކުރާކަމެއް ވެސް... " ފަޒީލާ ބުނެލި އަޑު އިވުނެވެ.\nއިރުކޮޅު އެ އަޑަށް ސަމާލުކަން ދީގެން ހުރުމަށްފަހު ޒައިދު ހިނގައިގަތީ އޭނާގެ ކޮޓަރިއާ ދިމާލަށެވެ. އޭރު މަޣްރިބް ނަމާދަށް ގޮވަނީއެވެ. އޭނާ އެކަމަށް ފަރުވާލެއް ނުބަހައްޓާ ކޮޓަރިއަށް ވަދެ އެނދުމަތީގައި އޮށޯތެވެ. ގޮވަމުން ދިޔަ ބަންގީގެ އަޑު އިވުނުނަމަ ވެސް ޒައިދު އެކަމަކަށް ސަމާލުކަމެއް ނުދެއެވެ. ފޯނުން މިއުޒިކް ޖަހައިލާ އޭނާ ލަވައެއް އަޑު އަހަން ފެށިއެވެ.\n"ސާރާ" އަޑު އިވެމުން ދިޔަ ލޯބީގެ ލަވަ އޭނާއަށް ހަނދާންކޮށްދެމުން ދިޔައީ ސާރާއެވެ. ސާރާގެ ފިޔާ ތޮށި ކުލައިގެ ތުންފަތާއި އެ ދޮން މޫނެވެ.\n"ސާރާ ކިތަންމެ ރީއްޗަސް އަހަރެން ކިހިނެއް އޭނަ އާ ކައިވެނި ކުރާނީ... ސާރާއަށް ވުރެ އަހަންނަށް މާ ރަނގަޅު އެލީނާ ވެސް، ބޮޑު ބުރުގާ އަޅާފަ އޯވަ ވެފަ ހުންނަ ކުއްޖަކާއެކު ހަޔާތުގެ ބާކީ ދުވަސްތައް މަށަކަށް ހޭދަ އެއް ނުކުރެވޭނެ... މަންމަމެން ވެސް އެ އުޅެނީ ކިހިނެއްވެގެންތަ؟" ޒައިދު އެކި ގޮތްގޮތަށް ވިސްނިއެވެ.\nލިއަމް ލެޕްޓޮޕް ހިފައިގެން ޓެރެސްއަށް ނުކުތް އިރު ސާރާވެސް ޓެރެސްގައި ހުއްޓެވެ. އޭރު ރޭގަނޑު ނުވައެއް ޖަހާ ބޮޑުވެއްޖެއެވެ. ބޮޑު ހެދުމެއްގައި ސާރާ ހުރި އިރު އާދައިގެ މަތިން އިސްތަށިގަނޑު ނިވާކޮށްލާފައި ވަނީ ބުރުގާއަކުންނެވެ. އެ އަންހެން ކުއްޖާ ގެ ފުރިހަމަ ކަމުން ލިއަމަށް ހިނދުކޮޅަށް ކަޅި ޖަހާ ނުލާ ބަލަން ހުރެވުނެވެ. ބޮޑު ހެދުން ލިއަސް ސާރާ ރީއްޗެވެ. ހުންނަލެއް ވަރަށް މައުސޫމެވެ.\nލާފައި ހުރި ބޮޑު ހެދުންމަތިން ޖެކެޓެއް ލާފައި ހުރި ނަމަވެސް، ސާރާއަށް ވަރަށް ބޮޑަށް ފިނިކަން އިޙްސާސްކުރެވުނެވެ. އޭނާގެ ނަޒަރު ހުރީ ދުރަށް ހުއްޓިފައެވެ.\nޖެހިގެން ހުރި ގޭ ޓެރެސްގައި މީހަކު އުޅޭހެން ހީވެ އޭނާ އެނބުރި ބަލައިލިއެވެ. ލިއަމް ފެނިގެން އެ ތުންފަތް މައްޗަށް ލުއި ހިނިތުންވުމެއް ވެރިވިއެވެ. ލިއަމް ވެސް ހިނިތުންވެލިއެވެ.\nލެޕްޓޮޕާ އެއްޗެހި މޭޒުމަތީގައި ބަހައްޓަމުން ލިއަމް ފޮތުގައި ކޮންމެ ވެސް އެއްޗެއް ލިޔެލާ އެ ގަނޑު ކަނޑައިލަމުން ބޮނޑި ކޮށްލާފައި އެއްލިއެވެ. ގަނޑުކޮޅު ނެގި ސާރާ ހީކުރީ އޭނާއަށް މިފަހަރު ވެސް ލިބޭނީ ލިއަމްގެ ސުވާލުތަކެއް ކަމަށެވެ. އެހެންނަމަވެސް ވީ އެހެންނެއް ނޫނެވެ. އޭގައި އޮތް އެއްޗެއްގެ ސަބަބުން އޭނާއަށް ލިއަމަށް ބަލައިލެވިއްޖެއެވެ. އޭރު ލިއަމް ހުރީ އޭނާގެ ހިނިތުންވުން ފުޅާކޮށްލަމުން ސާރާއަށް ބަލަހައްޓައިގެންނެވެ.


Bhansali Ge kuriah Oiy Film Gai Salman Aai Anushka\nސަލްމާން އާއި އަނުޝްކާ--\nބަންސާލީގެ ކުރިއަށް އޮތް ފިލްމުގައި ސަލްމާނާއި އަނުޝްކާ؟\nބޮލީވުޑުގެ މަޝްހޫރު ޕްރޮޑިއުސަރު ސަންޖޭ ލީލާ ބަންސާލީގެ ކުރިއަށް އޮތް ފިލްމުގައި ސަލްމާން ހާނާއި އަނުޝްކާ ޝަރްމާ އެކުގައި ފެނިގެންދާނެ ކަމަށް ހަބަރުތައް ބުނެފިއެވެ.\nމިއަހަރުގެ ކުރީކޮޅު ނެރުނު ފިލްމު "ޕަރީ" ގައި މަސައްކަތްކުރި އަނުޝްކާ އަދި އާފިލްމަކަށް ސޮއިކޮށްފައި ނުވާއިރު ސަލްމާން މަސައްކަތް ކުރާ ސަންޖޭގެ ކުރިއަށް އޮތް ފިލްމުގެ ބަތަލާއަކަށް އަނުޝްކާގެ ނަން ސަލްމާން ދީފައިވާކަމަށް ހަބަރުތައް ބުނެއެވެ.\nއުމުރުން 30 އަހަރުގެ އަނުޝްކާ މިވަގުތު އުޅެމުން އަންނަނީ އޭނާގެ ކުރިއަށް އޮތް ފިލްމު "ޒީރޯ" ގެ ޕްރޮމޯޝަންތަކުގައި އަވަދިނެތިއެވެ. އަނަންދު އެލް ރާއީ ޑައިރެކްޓުކޮށް މިމަހުގެ 21 ގައި ނެރޭ އެފިލްމުގައި ޝާހް ރުކް ހާނާއި ކެޓްރީނާ ވެސް ފެނިގެންދާނެއެވެ.\nއަލީ އައްބާސް ޒަފަރު ޑައިރެކްޓުކޮށް އަންނަ އަހަރު ނެރޭ ފިލްމު "ބާރަތު" ގެ ޝޫޓިންތަކުގައި ސަލްމާން މިހާރު އުޅެމުން އަންނައިރު އެފިލްމުގައި އޭނާއާއެކު ކެޓްރީނާ ފެންނާނެއެވެ. ސަލްމާން އެންމެ ފަހުން ފެނިފައިވަނީ މިއަހަރުގެ ކުރީކޮޅު ނެރުނު ފިލްމު "ރޭސް3" އަކުންނެވެ.\nބޮލީވުޑް މުނިފޫހިފިލުވުން އަނުޝްކާ ޝަރްމާ ސަންޖޭ ލީލާ ބަންސާލީ ސަލްމާން ހާން


galehiri: ހަތުރުން މިތުރުންނަށް\nދިޔަހިއްކާ "ފައި" އިން ދިޔަހިއްކުމަކީ ކިހާވަރެއްގެ ބުރަކަމެއްކަން މިހާރުގެ ޒުވާނުންނަށް ނޭނގުން އެކަށީގެންވެއެވެ. މިއީ ޕަމްޕުން ދިޔަހިއްކާ ޒަމާންކަމަށް ވާތީއެވެ. މިކަންކުރާ ގޮތަކީ، ހެނދުނު އެންހިފައިގެން ކަނޑަށް ނިކުންނަން ފުރީއްސުރެ މަސްބޭނެންދެން ނުވަތަ މަސްނުބޭނި ރަށަން އާދެވެންދެން ދިޔަހިއްކާ ދެމީހުން ހުއްޓާނުލައި ކުރާ މަސައްކަތެކެވެ. އެން ދިރި ދެމެހުއްޓުމަށްޓަކައެވެ. އެދެމީހުންގެ އުނަގަނޑުން ތިރި ހުންނަނީ، ލޮނުގަނޑުގެ ތެރޭގައެވެ.\nއަވަސްއަވަހަށް ގުދުވެ، ތެދުވެ ކުރާ އެ މަސައްކަތުގައި ކޮންމެ ފަހަރަކު ފަސް، ހަ ލީޓަރުގެ ލޮނު ކަނޑަށް އޮއްސާލާނެއެވެ. އެހެން ނުހަދައިފިނަމަ، ދޯނި އަޑިއަށް ހިނގައިދާނެއެވެ. ދޯނީގެ ވަތަށް ކައްސާލަފާނެތީ ތިރިއަށްހުންނަ ފަޔަށް ހުންނަނީ ޅާނބެއްލައްވައި ދޯނީގައި ހަރުކޮށްފައެވެ.\nއަޅުގަނޑު މިލިޔާ ޙާދިސާ ހިނގާފައިވަނީ 1970 ގެ އަހަރު ތަކުގައެވެ. އެއީ ރިޔަލުގެ ޒަމާނެވެ. މިރުސްމާގޭ އަލިބެ މަހަށްދާ ދޯނީގެ ނަމަކީ "ކެނެރީ" އެވެ. އެ ދޯނީގެ ދިޔަހިއްކާ ދެމީހުންކުރެ އެކަކީ އަލިބެއެވެ. މަސްބޭނިއްޖެނަމަ، އެންމެބޮޑުމަސް ލިބޭނީ، މަސްފަނޑިތަވެރިކަންކުރާ މީހާ އަށެވެ. އެ ދޯންޏަށް މަސްފަނޑިތަވެރިކަންކުރަނީ އަލިބެއެވެ. ކަންދިމާވި ގޮތުން އިރުވައިމޫސުން ފެށުމުގެ މަހެއްހާ ދުވަސްކުރިން އިރުވައިމޫސުމުގެ މަސްވެރިކަން ފެށިއްޖެއެވެ. ނަމަވެސް އަލިބެ މަހައްދާ ދޯންޏަށް މަސް ނުބޭނެއެވެ. އެހެންވެ، ދޯނީގެ ވެރިފަރާތުން ދޯންޏަށް މަސްފަނޑިތަވެރިކަން ކުރަން ޙަވާލުކުރީ އެހެން މީހަކާއެވެ. މިކަމާއި އަލިބެ ވަރަށްބޮޑަށް ނުޤަބޫލެވެ. މިހާރު އިރުވައިމޫސުން ފެށި މަސްވެރިކަންވެސް ރަނގަޅަށް ފައްކާވެއްޖެ އެވެ. އަލިބެ ހެދިގޮތަކީ އެދޯންޏަށް މަސްނުބޭނޭގޮތަށް "ލޮއިފޮއްޗެއްގައި" މަސް ކަންވެރިކަމެއް ލިޔެ އެދޯނީގެ (އަލިބެ ދިޔަހިއްކަން ހުންނަ) ވަތުގެ "ވައްގަނޑު" ދަށުގައި ހަރުކުރީއެވެ. އިރުވައިގެ ހަތަރުމަސްދުވަހުގެ މޫސުމީ މަސްވެރިކަން ނިމުނުއިރުވެސް އެދޯންޏަށް މަސް ނުބޭނެއެވެ. ކޮންމެ ދުވަހަކުވެސް އަލިބެ މަހަށްގޮސް ދިޔަ ހިއްކައެވެ. ކަންވީގޮތް އެނގުނީ، ހުޅަނގު މޫސުން ފެށި މަހަށް ނުދެވޭވަރުވެ، ރަށުގައި މަޑުކުރުމަށްފަހުއެވެ.\nއާދެ! އަލްއަމީރު މުޙައްމަދު އަމީނު ރައީސުލްޖުމްހޫރިއްޔާކަމުގެ ހުވާކުރެއްވުމަށްފަހު ހަމަޖެއްސެވި ކެބިނެޓުގެ ހޯމްމިނިސްޓްރީގެ ވަޒީރުކަން ބޭނުންފުޅުވީ އާކަކާގޭ އިބްރާހީމް ޙިލްމީ ދީދީ ކަމަށްވިއަސް އެމަޤާމު އަމީން ދީދީ އޭނާ އަށް ނުދެއްވުމުން އެހެން ވުޒާރާއެއްގެ ވަޒީރުކަން ބޭނުންފުޅު ނުކުރައްވައި ގޭގައި ހުންނެވީއެވެ. އަމީން ދީދީގެ ނާއިބުރައީސަކީ އޭނާގެ ބޭބެ ވެލާނާގެ އިބްރާހިމް މުޙައްމަދު ދީދީ އެވެ. ބޭސް ކޮޅަކަށް އަމީންދީދީ އިންޑިއާ އަށް ވަޑައިގެންނެވިއިރު ވިދާޅުވީ އިބްރާހިމް ބޭބެ އަޅުގަނޑަކަށް ގޯހެއް ނުވާނެއެވެ. ކޮންމެއަކަސް އެދީދީ ބޭރުގައި ހުންނަވަނިކޮށް އެދީދީ ވެރިކަމުން ދުރުކޮށް ރާއްޖެ ވަޑައިގަތުމުން ދޫނިދޫގައި ބަންދުކުރެއްވީއެވެ. ދޫނިދޫގައި އަމީންދީދީ ހުންނެވި ދުވަސްވަރުގައި ފުރުޞަތުގެ ބޭނުންކޮށް އަމީންދީދީ އަށް ވެރިކަން ހޯއްދަވައިދެއްވުމުގެ ނަމުގައި އެދީދީއަށް ސިޓީ ފޮނުއްވައި މާލެ ގެންނެވުމުގެ ނަތީޖާއަކީ، ޙަސަދަވެރީންގެ ފަރާތުން އެދީދީގެ ހަށިކޮޅަށް އަނިޔާކޮށް އެއަނިޔާގައި އެދީދީ އަވަހާރަވުމެވެ. އަމީންދީދީ މާލެގެންނެވުމުގެ ސަބަބުން އިބްރާހީމް ޙިލްމީ ދީދީ ފުވައްމުލަކަށް އަރުވާލެއްވިއެވެ. ސުވާދީބު ސަރުކާރު އިއުލާންކުރިއިރު އެދީދީ ހުންނެވީ ފުވައްމުލަކުގައި ހުންނެވިއެވެ. މިތުންނާއި، ހަތުރުން ވަކިކުރައްވާކަށް އަމީންދީދީއަށް އެނގިވަޑައި ނުގަތެވެ. މާޒީ ހަނދުމަފުޅު ނެތުނީއެވެ.\nފެބުރުއަރީ 7، 2012 ވަނަ ދުވަހު މުޙައްމަދު ނަޝީދު ރައީސްކަމުން އިސްތިއުފާދެއްވުމާ ގުޅިގެން ބޭފުޅަކު ވަޑައިގެން ރައީސްކަމުގެ ހުވާކުރެއްވުމަށް ވަޑައިގަތުމަށް ނައިބުރައީސް ވަޙީދަށް ދެންނެވުމުން "އަޅުގަނޑު ހަމަ ދާންވީތޯ؟ ހުވާކުރެއްވޭނެތޯ؟ ރައީސްކަން ލިބޭނެތޯ؟ ވިދާޅުވިކަމަށް ވެއެވެ. "ހައްވަގެ ޓެލެފޯނު" ބުނާގޮތުން އެވާހަކަ ދަންނަވަން ހިލާލީގެއަށް ވަޑައިގަތީ، މުޙައްމަދު ޙުސައިން ޝަރީފު (މޮންދު) އެވެ. ޕީޕީއެމްގެ ރިޔާސީ ޕްރައިމަރީވެސް ވަޙީދުގެ އިންތިޒާރުގައި ލަސްކުރިކަމަށް "ހައްވަގެ ޓެލެފޯނު" ބުނެއެވެ. އެކަމަކު ޕީޕީއެމަކަށް ވަޙީދު ވަޑައެއް ނުގެންނެވިއެވެ. ޕޮލިޓިކަލްއެޑްވައިޒަރު ވިދާޅުވީ ވަޙިދަކީ، ރައީސް ކަމަށާއި، ޕްރައިމަރީއެއްގައި ވާދަކުރައްވަން އެމަނިކުފާނަށް ޖެހިވަޑައި ނުގަންނަވާނެކަމަށެވެ. 2013 ވަނަ އަހަރުގެ ރިޔާސީ ވޯޓުގެ ފުރަތަމަބުރު ފެށުމުގެ ދެތިން ހަފުތާކުރިން ރައީސްއާއި ބައްދަލުކުރި ޓޯޗާރސް އެސޯސިއޭޝަނުގެ މެމްބަރުންގެ ގާތު ވިދާޅުވިކަމަށް "ހައްވަގެ ޓެލެފޯނު"ން ޚަބަރު ދިނީ ވޭތުވެދިޔަ ތިރީސް އަހަރުގެ އަނިޔާވެރިކަން އެންމެންވެސް ދަންނަކަމަށެވެ. ގދ. ތިނަދޫއަށްވަޑައިގެން އެމަނިކުފާނުވިދާޅުވީ، މައުމޫނުގެ ސަރުކާރުން މަންމާފުޅުގެ ބޮލަށް ވެލި އެޅިކަމަށެވެ. ޒުވާނުންގެ ފިކުރުހުރި ހަމައެކަނި ބޭފުޅަކީ، އެމަނިކުފާނުކަމަށް ވަޙީދު މީޑިއާގައި ވިދާޅުވިކަމަށް ރ.ޓީވީން ޚަބަރުދިނެވެ. ޑރ. ވަޙީދަކީ މިހާރު ޕީޕީއެމްގެ މެމްބަރެކެވެ. ހަތުރުން މިތުރުވެ، މުޖްރިމު މަޢުސޫމުވެ، ރައީސް މައުމޫނުގެ ތާއީދު އެމީހުންނަށް އޮހި، މާޒީ ލަފުންވަމުންދާކަމަށް "ހައްވަގެ ޓެލެފޯނުން" ޚަބަރު ދެއެވެ. (ނިމުނީ)


އާރްވީ ސްޕޯޓްސްގެ ޢީދު ހޯރަ ވޮލީ ލީގް ޓީމް 3ޑީ އިން ކާމިޔާބު ކޮށްފި | Sandhaanu\nއާރްވީ ސްޕޯޓްސްގެ ޢީދު ހޯރަ ވޮލީ ލީގް ޓީމް 3ޑީ އިން ކާމިޔާބު ކޮށްފި\nއާރްވީ ސްޕޯޓްސްގެ ފަރާތުން ހއ.ހޯރަފުށީގައި ކުރިޔަށް ގެންދިޔަ ޢީދު ހޯރަ ވޮލީ ލީގު ޓީމް 3ޑީ އިން ކާމިޔާބު ކޮށްފިއެވެ. އެޓީމުން މުބާރާތް ކާމިޔާބު ކުރީ ހޯރަ އެއަރޕޯޓް ޓީމާއި ފައިނަލްގައި ވާދަކޮށްގެންނެވެ.\nއިއްޔެ ކުޅެވުނު މުބާރާތުގެ ފައިނަލް މެޗްގެ މޮޅު ކުޅުންތެރިޔަކަށް ހޮވުނީ ޓީމް 3ޑީގެ އަހްމަދު މުހައްމަދެވެ. މިމުބާރާތުގައި ބައިވެރިވި ޒުވާން ކުޅުންތެރިންނަށް ހިތްވަރު ދިނުމުގެ ގޮތުން ވަނީ ހަނދާނީ ލިޔުން ދީފައެވެ. މި މުބާރާތުގެ އެންމެ އުއްމީދީ ކުޅުންތެރިޔާގެ މަގާމަށް ހޮވުނީ، ޒުވާން ކުޅުންތެރިޔާ މޫސާ ޝިޔާމެވެ.\nމީގެ އިތުރުން މުޅި މުބާރާތުން އެންމެ މޮޅު ހަ ކުޅުންތެރިންނަށް ވަނީ އިއްޔެ ބޭއްވި ނިންމުމުގެ ރަސްމިއްޔާތުގައި އިނާމު ދީފައެވެ. އެންމެ މޮޅު ހަ ކުޅުންތެރިންނަށް ހޮވިފައިވަނީ:\nއަހްމަދު މުހައްމަދު (3ޑީ)\nއަހްމަދު އީމާން (ހޯރަ އެއަރޕޯޓް)\nމުހައްމަދު ލިއުޝާދް (3ޑީ)\nއިބްރާހިމް އާމިރު (ބަދަހި 6)\nއަހްމަދު ފަޔާޒް (ހޯރަ އެއަރޕޯޓް)\nޢަބްދުއްލާ ރައުފާން މުޙައްމަދު (ހޯރަ އެއަރޕޯޓް)\nމީގެ އިތުރުން މުބާރާތުގެ އެންމެ މޮޅު ކޯޗުގެ މަގާމަށް ހޮވިފައިވަނީ ޓީމް 3ޑީގެ ކޯޗް އަހްމަދު އަސްލަމެވެ.\nމިމުބާރާތުގައި އެކި ގޮތްގޮތުން އެހީތެރިވީ ފަރާތްތަކަށް ވަނީ އާރްވީ ސްޕޯޓްސް ގެ ފަރާތުން ވަރަށް ޚާއްސަ ޝުކުރެއް އަދާ ކޮށްފައެވެ. އޭގެ ތެރޭގައި ދަންމަރު ޔުނައިޓެޑާއި، ޖީއެސް ޔުނައިޓެޑް، ފްރިގޭޓަރ، 22އެސްސީ، ހޯރަފުށީ ކައުންސިލް އަދި ކޮމިއުނިޓީ ސެންޓަރ ގެ ނަން އެފަރާތުން ފާހަގަ ކޮށްފައިވެއެވެ.\nމިމުބާރާތަކީ ވަރަށް ގިނަ ސްޕޮންސަރުންގެ އެހީއާއިއެކު ކުރިޔަށް ގެންދެވުނު މުބާރާތެކެވެ. އޭގެ ތެރޭގައި އޭޒެޑް މާޓް، ހޯމް ޕްލަސް، އާސަމް ޕްލަސް، ޒެރޮކްސް ފިކްސް އަދި ޝައިން އިންޖިނިއަރިންގގެ ފަރާތުން ލިބުނު އެހީތެެރިކަން އާރްވީ ސްޕޯޓްސް އިން ފާހަގަކުރެއެވެ.


Mahah Nikume Ulhunu Masdhoanyey Bindhaigen Hingajje މަހަށް ނިކުމެ އުޅުނު މަސްދޯންޏެއް ބިންދައިގެން ހިނގައްޖެ. – Huvadhoo News Mahah Nikume Ulhunu Masdhoanyey Bindhaigen Hingajje Huvadhoo News\nމަހަށް ނިކުމެ އުޅުނު މަސްދޯންޏެއް ބިންދައިގެން ހިނގައްޖެ.\nމަހަށް ނިކުމެ އުޅުނު ފައިބަރު މަސްދޯންޏެއް 25 މީހުންނާއެކު ބިންދައިގެން ހިނގައްޖެއެވެ.\nއެމްއެންޑީއެފް އިން ވިދާޅުވީ ގއ.ދެއްވަދޫގެ އުތުރުން 8.95 ނޯޓިކަލް މޭލު ބޭރުގައި މަސްވެރިކަން ކުރަމުން ދިޔަ “މޯހިރާ” ނަމަކަށް ކިޔާ ފައިބަރު ދޯނި މޫސުން ގޯސްވެ ދޯނީގެ މެދުން ބިންދައިގެން ގޮސްގެން ސިފައިންނަށް ރިޕޯޓް ކޮށްފައިވާ ކަމަށެވެ.\nދޯނި ބިންދައިގެން ގޮސްފައިވަނީ މިއަދު ހެނދުނު 6:30 ހާއިރު މޫސުންގޯސްވެ އެރި ބޮޑު ރާޅަކާއެކުއެވެ.\nގިނަ އާންމު ދޯނި ފަހަރާއި ކޯސްޓް ގާޑް ޔުނިޓްގެ އޮފިސަރުން އެހީތެރިވުމަށް ޓަކައި އެސަރަހައްދުގައި ހަރަކާތްތެރިވަމުންއެބަދެއެވެ. އަދި މިހާދިސާއާއި ގުޅިގެން އެއްވެސް ފަޅުވެރިއަކަށް ގެއްލުމެއް ލިބިފައި ނުވެއެވެ.\nމިހާރު މަސައްކަތް ކުރަމުން ދަނީ ގެމަނަފުއްޓަށް ދޯނި ކަފުޖަހައިގެން ގެންދިއުމަށެވެ.